(27 ޖޫން 2021 އާ ގުޅޭ)\nދާލިޔާގެ އަތަށް ދަމާލަމުން އެ އަތުގައި ހިފައިގެން ނީރާ ހިނގުން ބާރު ކޮށްލީ އެވެ. އެ ޒުވާނާގެ ކުރިމަތިން ގެއްލެން ބޭނުންވެފައި ހުރިވަރުންނެވެ.\nކަނާއަތް ފަރާތުން ފެންނަން ހުރި މައި އިމާރާތުގެ ދޮރުން ލައިޒަލް ވަނެވެ. ހަރަކާތްތެރިވަމުން ދިޔަ އެއްވެސް މުވައްޒަފަކަށް ސަމާލުކަމެއް އޭނާ ނުދެ އެވެ. އެތަނަށް ވަންއިރު އޭނާ ދާންވީ މިސްރާބު އޮތީ އޮޅުން ފިލާފަ އެވެ. މަންޒިލް ވަރަށް ސާފެވެ. މީހެއްގެ އެހީތެރި ކަމެއް ހޯދުމުގެ ވިސްނުން ނެތީ އެހެން ވެއެވެ. ސިޑީގެ ހަރުފަތްތައް ގިރާކޮށް ތިންވަނަ ފަންގިފިލާއަށް ލައިޒަލް އެރި އެވެ. އެތަނުގައި ހުރި ބައްދަލުވުން ބާއްވާ ކޮޓަރީއަށް ވަނެވެ.\n"ދުރުވޭ..." މޭޒުމަތީ ކޮންމެ ގޮނޑިއަކާ ދިމާވާނޭހެން ފެންފުޅިއަކާއި ފައިލެއް ބަހައްޓަމުން ދިޔަ ޒުވާން އަންހެންކުއްޖާގެ ހަރަކާތްތައް މަޑުޖައްސާލައި ބުނެލި އެވެ.\n"އަދި ނާދޭތަ އެކަކުވެސް؟" ދޮރުމަތީ މަޑުކޮށްލައިގެން ހުރެ ލައިޒަލް އަހާލި އެވެ. އޭނާއަށް ހަސްނާއަކީ ކާކުކަން އެނގެއެވެ. ކޮންމެ ތިން މަހުން އޮންނަ އެ ބައްދަލުވުމަށް އަންނާތީ އެވެ. ބައްދަލުވުން ފެށިގެން ނިމެންދެން ހުރިހާ އިންތިޒާމެއް ހަމަޖައްސާތީ ފެންނާނީ ހަސްނާ ވީމަ އެވެ. ތަނާ ހަވާލުވެ ހުންނަ ކިޔާންގެ ޕީއޭ ވެސް މެއެވެ.\n"ބޮސް އެބަ ދުރުވޭ. ގިނައިރެއް ނުވާނޭ ވިދާޅުވި." ހަސްނާ ބުނެލި އެވެ. އޭނާ އާއި ލައިޒަލްއާ ދެ މީހުންނަށް ބަލާނަމަ އުމުރުގެ ގޮތުން އެ ދެމީހުންގެ ދެމެދުގައި މާބޮޑު ފަރަގެއް ހުންނާނޭއެކޭ މީހަކު ނުބުނާނެ އެވެ. އެހެންނަމަވެސް މަގާމާއި ޝަހުސިއްޔަތުގެ ގޮތުން ބަލާނަމަ އެ ފަރަގު ވަރަށް ބޮޑެވެ.\n"ބޭރުގަ މިހުރީ." ލައިޒަލް މިހެން ބުނެލާ ނުކުތީ އެވެ. އޭނާ އައިސް ބެލްކަނީގެ ފާރުބުރީގައި އަތްއަޅުވާލައިގެން މަޑުކޮށްލި އެވެ.\nއިވުމާއި ވާހަކަ ދެއްކުމުގެ ނުކުޅެދުންތެރިކަން ހުންނަ ކުދީންނަށް ހާއްސަ އެ އެސޯސިއޭޝަންގެ ހަ ހިއްސާދާރުންގެ ތެރެއިން ލައިޒަލްއަކީ އެކަކެވެ. ތަން ހިންގުމާ ހަވާލުވެ ހުންނަނީ އެމީހުންގެ ތެރެއިން ކިޔާން އެވެ. ތަނުގެ ބާނީއަކީ ވެސް އޭނާ އެވެ. އަމިއްލަ ދަރިފުޅުގެ ކަންފަތަށް ލިބުނު ގެއްލުމުގައި އެކުއްޖާ އަޑުނީވޭ ކުއްޖަކަށްވީ ހިސާބުންނެވެ.\nއުމުރުން ފަންސަވީސް އަހަރުގެ ލައިޒަލް މިރްފަތް ފިރާގަކީ ޒިންމާދާރު ޒުވާނެކެވެ. ހަފޫޓަށްވުރެ މައްޗަށް ދެމިލާފައި ހުންނަ ދިގު އިސްކޮޅާ އެއްވަރަށް ހެދިހުރި ހަށިގަނޑެއް ލިބިފައި ވެއެވެ. ކަސްރަތު ކުރުމުގައި ޖިމްގައި ގިނަ ވަގުތުތަކެއް ހޭދަ ނުކުރި ނަމަވެސް އޭނާއަކީ ފީނުމާއި ފެތުމަށް ލޯބި ކުރާ ޒުވާނެކެވެ. ހަށިގަނޑުގެ މަސްތައް ބައްޓަން ކުރުމުގައި އެންމެ ބޮޑު ރޯލެއް އަދާ ކުރަނީ އެހެންވީމަ މޫދެވެ. ދިގު މޫނަކާއި އާދަޔާ ހިލާފު ލޮލުގެ ކަޅީގެ އިތުރުން ހިނިތުންވާން ބުރައަކަށްވާ ފަދަ އަސަރުތަކެއް އެމޫނުގައި އެކުލެވިފައި ވެއެވެ. ވަރުގަދަ ދެ ބުމަ ކައިރިކޮށްލައިގެން ހުންނަ ވަގުތު ގިނަ އެވެ. ސީރިއަސް މީހެއްގެ ގޮތުގައި ނޫނީ ލައިޒަލް ނުފެނެ އެވެ. އެކަމަކު އެ ސީރިއަސްކަން ބަދަލުވާ ވަގުތެއް އާދެއެވެ. އޭނާއާ ގާތްކަމެއް އުފެދިއްޖެ މީހަކަށް ސީރިއަސް ކަމުގެ ފަހަތުގައި ފޮރުވިފައި އިތުރު ސިފައެއްވާކަން ފެންނާނެ އެވެ. ލައިޒަލްއަކީ މީހުން ބުނެ އުޅޭ ފަދަ ރިހި ސަމްސަލަކާއެކު އުފަންވީ ޒުވާނެކެވެ. ފައިސާގެ ގޮތުން ބަލާނަމަ ދިރިއުޅުމުގައި ހާސިލުނުވާ އުފަލެއް ނެތެވެ. އާދައިގެ ދިރިއުޅުމަށް އޭނާ ލޯބި ކުރާވަރު އެކުގައި އުޅޭ މީހުންނަށް އެނގެއެވެ. އެކަމުގެ ހެއްކަކީ އޭނާއަށް ބަލާލާފައި އެކަކަށް ވެސް އެއީ ހީނުކުރާހާ ތަނަވަސް އާއިލާއަކުން އައިސް ހުރި ޒުވާނެއްކަން ބުނަން ނޭނގުމެވެ. ކައިބޮއެ ހެދުމުގައި އެންމެ އާދައިގެ މީހެކޭ އޭނާއެކޭ ތަފާތެއް ނުހުރެއެވެ. ދެއްކުންތެރިކަމާއި ބޮޑާކަމުގެ ހިޔަނި އެޅޭ ވަރަށްވުރެ އެ ނަފްސުގެ ތެދުވެރި ކަމާއި އޯގާތެރިކަން ބޮޑެވެ. ދަންނަ މީހުންނާއި އެކުވެރީންނަށް ހެޔޮ ދީލަތި ޒުވާނެކެވެ. ހެދުން އެޅުމުގައި ކަޅާއި ހުދުކުލައިން ފެށިގެން އެ ދެމެދަށް ފެތޭނޭ ކުލައެއް ނޫނީ ބޭނުމެއް ނުކުރެ އެވެ. އިސްތަށިގަނޑު އަބަދުވެސް ބަހައްޓާނީ ކުރުކޮށެވެ. ރީތިކޮށް އޮމާން ކުރެވިފައެވެ. ތުނބުޅިމަތިސް ބަހައްޓަން ފެށީއްސުރެ ހުންނަނީ ތުނިކޮށެވެ. އޭނާގެ ދިގު މޫނާ ނުހަނު ގުޅޭނޭހެންނެވެ. އޮޅަލި ހަންގަނޑު ބައެއް ފަހަރަށް މޫދަށް އެރޭތީ ހުންނަންވާ ވަރަށްވުރެ އަނދާފައި ހުންނަތަން ފެނުމަކީ އާދައެކެވެ. މިއުޒިކަކީ އޭނާގެ ހިތާ ގުޅިފައިވާ ތަރާނާއެކެވެ. ކާފައެއްގެ ބެލުމުގެ ދަށުގައި ތަރުބިއްޔަތުވެ މިއަދު އޭނާ ފުރިހަމަ ޒުވާނަކަށް ވެއްޖެ އެވެ. ކާފަގެ ވިޔަފާރިއަކީ ލައިޒަލްގެ ކޮނޑުގައި އެޅިފައި އޮތް އެންމެ މުހިންމު މަސްއޫލިއްޔަތެވެ. ޒުވާން އެ ހިތުގައި ރަނގަޅު ކަމަކަށް ހޭދަކުރުމުގެ ހިޔާލާއި ފިކުރު އުފަންވީ މިއަދަކު ނޫނެވެ. އެ ދީލަތި ހިތުގައި އެހީތެރިކަން ބޭނުންވާ ބަޔަކަށް އެހީތެރިކަން ފޯރުކޮށްދިނުމުގެ ވިސްނުން އަބަދުވެސް ހިނގަމުން އައެވެ. އެކަމަކު އެ ވިސްނުމާއި ހިޔާލު ހަގީގަތަކަށްވީ އަދިކިރިޔާއެވެ. ކިޔާންއާ އެކުވެރިކަން ބަދަހިވީ އެހިސާބުންނެވެ. އެސޯސިއޭޝަނާ ލައިޒަލް ގުޅުނީ ދެނެވެ.\n"ހިތަށް ވެސް އެރި ލައިޒަލް އައިސްއޭ ހުންނާނީ." އިވުނީ ކިޔާންގެ އަޑެވެ. އޭނާ ލައިޒަލްގެ ގާތަށް އައިސް މަޑުކޮށްލި އެވެ. ދެ ޒުވާނުން ސަލާމްކޮށްލިއެވެ.\n"އަދި ނާދޭ އެހެން މީހަކު." ލައިޒަލް ބުނެލި އެވެ.\n"އަހަރެން ވެސް ކުއްލިއަކަށް ގެއަށް ޖައްސާލަން ޖެހުނީ. މިއަދު ރަސްމީކޮށް މިފެންނަނީ" ލައިޒަލްއަށް ބަލާލަމުން ކިޔާން ބުންޏެވެ.\n"އެހެން ކަމަކު ޖައްސާލަން ޖެހުނީ." ލައިޒަލް ހެދުން އަޅާފައި ހުރި ގޮތަކަށްކަން ކިޔާން އެ އިޝާރާތްކުރީ އެނގި ބުނެލި އެވެ.\nދެމީހުންގެ ދެމެދުގައި އެސޯސިއޭޝަންގެ ވާހަކަ ފެށުނެވެ. ތަން ހިންގަނީ ކިހިނެއްކަމެއް ލައިޒަލްއަކަށް ނޭނގެ އެވެ. އެހެންވިޔަސް ކޮންމެ ހަތަރު މަހަކުން ބާއްވާ އެ ބައްދަލުވުމަކީ އިންވެސްޓަރުންނަށް އެފަދަ މަޢުލޫމާތުތައް ފޯރު ކޮށްދިނުމަށް ޓަކައި ބޭއްވޭ ބައްދަލުވުން ތަކެކެވެ. އެމީހުންގެ ފައިސާއަށް ވާގޮތް ސާފު ކޮށްދިނުމަށެވެ. ލަނޑުދަނޑިތައް ހާސިލުވި ވަރާއި ކުރިއަށް ރޭވިފައި ހުރި ކަންކަން ހިއްސާ ކުރުމަށެވެ.\nކިޔާންއާއެކު ލައިޒަލް ބައްދަލުވުން އޮންނަ ކޮޓަރިއަށް ވަދެ ދެމީހުން މޭޒުދޮށުގައި އިށީނެވެ. ވާހަކައިގެ ތެރެއިން ލައިޒަލް ފާހަގަ ކޮށްލީ މީގެ ކުރީން އޭނާ ސަމާލުކަމެއް ދީފައިނުވާ ދާއިރާއަކުންނެވެ.\n"އާ ކުދީން ނަގައިގެން މިއުޅެނީ. ރަނގަޅަށް ތިހީވީ. އުޅޭނެ އެކަހަލަ ދެތިން ޓީޗަރުން... ގާބިލް ކަމަށް ބަލާފަ ނެގީ. ބައްދަލުވީތަ އެތަނުން ޓީޗަރަކާ؟ ކުއްލިއަކަށް ތިސުވާލު ކުރީ." ކިޔާންއަށް ވެސް ހައިރާން ކަމެއް ލިބުނެވެ.\n"ހަމަ އަހާލީ. އެނގޭ މަސައްކަތަށް ގާބިލު މީހުންތޯ ބަލާފަ ނޫނީ ކިޔާންމެން ނުނަގާނެކަން." ހިތުގައި އޮތް އެއްޗެއް ފޮރުވަމުން ލައިޒަލް ވާހަކަ ދެއްކި އެވެ.\nދެ ޒުވާނުން ވާހަކައިގަ ތިއްބާ އިތުރު މެންބަރުން އަންނަން ފެށިއެވެ. އެންމެން ހަމަވެ ބައްދަލުވުން ފެށުނުއިރު ބައިގަޑިއިރު ފާއިތުވެއްޖެއެވެ. ދިވެހީން ގޮވައިގެން ކަމެއްކުރަން އުޅޭންޏާ ވާނޭ ވަރަކީ މީކަން ކިޔާން ފާހަގަކުރީ ސަމާސާގެ ހީނލުމަކާއެކު އެވެ.\nގެއަށް އައިސް ވަދެވުނުއިރު ލައިޒަލްއަށް އެނދު ފެންނަ ކަހަލައެވެ. ކާފަ ފެންނަން ނެތުމުން ކޮބާތޯ އަހާލީ ކާމޭޒުމަތި ސާފުކުރަން ހުރި ރަޝީދާ ކައިރީއެވެ.\n"އިސްމާއިލްބެއާއެކު ދެންމެ އެ ނިކުތީ. ލައިޒަލް ހާދަ ލަސްވެއްޖޭ ކިޔާފަ... ކާން ހަދައިދެން." ރަޝީދާ ބުންޏެވެ.\n"ފަހުން." ލައިޒަލް މަޑުނުކޮށް އެތެރެއަށް އައީއެވެ.\nލައިގެން ހުރި ހެދުންތައް ބާލައި ތަރުތީބުކޮށް އެ ހުންނަން ޖެހޭ ތަނުގައި ލައިޒަލް އެޅުވި އެވެ. ދެން އައިސް އެނދުގައި އޮށޯތެވެ. ލައިގެން ހުރި ބޮކްސާ ކޮޅާއެކުއެވެ. އާންމު އެއްޗެއް ނުލާ ނިދުމަކީ ލައިޒަލްގެ އާދައެވެ. ކޮޓަރީގައި އޭނާ އުޅޭހާ ހިނދަކު ވަންނާނޭ މީހަކު އެގޭގައި ނުހުންނާނޭކަން ޔަގީންވާތީ އެވެ. ފަހަރެއްގައި ވަނަސް ވަންނާނީ ފިރާގެވެ. އެކަމަކު އޭނާ ވެސް ލައިޒަލް ކޮޓަރި ތަޅުލާފައި ހުރިއްޔާ ހުޅުވައިގެން ދުވަހަކު ވެސް ނުވަދެއެވެ.\nކަޅުކުލައިގެން މަޑު ތަންމަތީގައި ލައިޒަލް ހަމަޖެހިލި އެވެ. ބައްދާލައިގެން އޮތް ބާލީސް ބޮޑަށް ގަޔާ ކައިރިކޮށްލި އެވެ. ލޯ މަރާލިތާ ގިނައިރެއް ނުވަނީސް އޭނާގެ ތުންފަތް ހަރަކާތްކޮށްލި އެވެ. ހިނިތުންވުމެއް ވެރިވާން އުޅުނު ކަހަލައެވެ. އެގޮތުގައި އިރުކޮޅަކު އޮތުމަށްފަހު ލަސް ގޮތަކަށް އެސްފިޔަތައް ހުޅުވާލި އެވެ. އެ ރީތި ކަޅީން ވިދުވަރެއްގެ އަސަރު ފާޅުވެލި ކަހަލައެވެ.\n"އަހަރެން ނިދިޔަ ނުދޭންތަ ތިއުޅެނީ؟" މީހަކާ ސުވާލުކުރި ފަދައިން ލައިޒަލް ބުނެލި އެވެ. ފުރިހަމަ ހިނިތުންވުމަކަށް ނުވިޔަސް މިފަހަރު ލައިޒަލްގެ ތުންފަތް ދެމިލައިފިއެވެ. މަޑުމަޑުން އުއްޑުން ޖެހިލުމާއެކު ހާމައަށް އޮތް މޭގައި ކަނާއަތްތިލައިން ފިރުމާލި އެވެ. އިސްތަށީގެ އަސަރެއް ނެތް އެ ތަނަވަސްމޭގެ ނިވަލުގައިވި ހިތުގައި އާ ވިންދެއް އުފަންވީހެން ހީވަނީ އެވެ. މޭގައި ފިރުމަމުން އަތްތިލަ ގެނެސް ހިތާ ދިމާގައި ޖައްސާލައިގެން ލައިޒަލް އޮތެވެ. ދެން ބާލީސް ނަގައި މޭމަތީ ބާއްވާލުމާއެކު އޭގައި ދެއަތް ވަށާލައިފި އެވެ.\n"އެހާ ރީއްޗޭ ކަލާ ބުނަމޭ... މިސާލެއް ދެން ނުވެސް ވާނޭ..." ލައިޒަލްގެ ސިކުނޑި ތެރޭގައި ލަފުޒުތައް ގެތެމުން ދިޔައެވެ.\n"މަންމާ..." ރިންގުވަމުން ދިޔަ ފޯނުގެ އަޑު އިވުމުން އީހާން ގޮވާލީ ތަންކޮޅެއް ބާރަށެވެ. އަތުގައި އޮތް ޕީޒާފޮތިން ކާލި އެތިކޮޅު އަނގައިގަ އޮއްވައެވެ.\n"މިހާރު ކޯއްޗެއް ބޭނުންވީ." އީހާންގެ ގޮވާލުމުގެ ރާގު އެނގިހުރެ ކޮޓަރިން ނުކުތް ލަމްހާ ވާހަކަ ދެއްކި އެވެ.\n"ފޯނު...ގެނެސްދީބާ މަންމާ." އީހާން ބުނެލިއެވެ.\n"އިންތަނުން ފޫހިއްލާނުލާތި އިނގޭ ދަރިއާ." ލަމްހާއަށް ބުނެލެވުނެވެ. އޭނާއަށް ވެސް އީހާންގެ ފޯނު ރިންގުވާ އަޑު އިވެއެވެ. ކޮޓަރިއަށް ގޮސް ފޯނު ހިފައިގެން އައިސް އީހާނަށް ދިއްކޮށްލިއެވެ.\n"ތި އެއްކޮށް ހުސް ނުކުރާތި." އީހާން ޕީޒާ ހުސްކޮށްލަފާނޭކަން އެނގޭތީ ލަމްހާ ބުނެލި އެވެ.\nއަނގަފުރައިގެން އިނދެ އީހާން ހޫން ލައްވާލީ ފަރުވާކުޑަ ގޮތަކަށެވެ. ލަމްހާ ކުރަން ހުރި މަސައްކަތަށް އެނބުރި ދިޔައެވެ. ޓިޝޫއަކުން އަތްފުހެލާފައި ފޯނު ބަލަން އީހާން ފެށިއެވެ. އޭރު އޭނާއަށް އައި ކޯލު ކެނޑިއްޖެއެވެ. ގުޅީ ކާކުކަން އެނގުމުން އަވަހަށް އީހާން ގުޅައިފިއެވެ.\n"ހެލޯ! ނިމުނީތަ؟." އަނެއްކޮޅުން ފޯނުކޯލު ނެގުމާއެކު އީހާން ވާހަކަދެއްކިއެވެ.\n"އުހޫނ! މަޑުކުރޭ... މިދަނީ ބަލާ. މިބުނީނު މިދަނީއޭ. ކާކާއެއްކޮށް... ނުވާނެ އައިސްގެން... މިދަނީ ބަލާ. ބުނީމަ ތިތާ މަޑުން ހުރެބަލަ. ބާއްވަނީ. މިދަނީ..." އެކޮޅުން ދެއްކި ވާހަކައަށް އީހާން ވާހަކަދެއްކީ ހަރުކަށިކަމާއެކުއެވެ. އަދި ވާހަކަދައްކަދައްކާ ހުއްޓާ އީހާން ފޯނުކޯލު ކަނޑާލީއެވެ.\nފުންމައިގެން ސޯފާއިން ތެދުވި ގޮތަށް އޭނާ ބަދިގޭ ސިންކުން އަތް ދޮވެލިއެވެ. ކޮޓަރިއަށް ވަން ގޮތަށް ޓީޝާޓު ބޮލުން މަހާލައިގެން އައިސް ރީތިވާ މޭޒު ކައިރީ ހުއްޓުނެވެ. ލޯގަނޑު ސޫރަ ބަލާލި އެވެ. ކަނދުރާ ފޮރުވޭވަރަށް ދިގު ކޮށް އޮތް އޭނާގެ ބުޅިއިސްތަށިގަނޑު ދެއަތުގެ އިނގިލިތަކުން ރީތި ކޮށްލި އެވެ. ދެން އަވަސް އަވަހަށް ކޮޓަރިން ނުކުތެވެ. މަންމައަށް ގޮވަމުން ކާރުގެ ތަޅުދަނޑި ކޮބާތޯ އެއްސެވެ. އެނދުގެ ތަންމަތި ބަދަލުކުރުމުގައި އުޅުނު ލަމްހާ އެކަން ހުއްޓާލާފައި އަނެއްކާ ވެސް ނުކުތެވެ. އޭނާގެ ފިރިހެން ދަރިފުޅު އެއްޗެހި ހޯދާނީ އެހެންމީހުންގެ ލޮލުންކަން އެނގޭތީއެވެ. ކާރުގެ ތަޅުދަނޑި ގެނެސް އީހާންގެ އަތަށް ލައިދިނެވެ. އެއާއެކު އޭނާ މިއަންނަނީ ކަމުގައި މަންމަ ކައިރީ ބުނެ ތަޅުދަނޑި ހިފައިގެން ގެއިން ނުކުތީއެވެ.\nހުޅުމާލެއިން މާލެއަށް ކާރުގައި އީހާން އައެވެ. ކާރު މަޑުކޮށްލުމާއެކު ގޭޓު ކައިރީ ހުރެފައި އެ ދިމާއަށް ހިނގައިގަތް އަންހެންކުއްޖާ އީހާނަށް ފެނެއެވެ. އޭނާ ކައިރިވުމާއެކު ކުރީ ދޮރުފަތް އީހާން ހުޅުވާލިއެވެ.\n"ޕީޒާ ކާން އިނދެފަތަ ތިއައީ؟" ރުންކުރު ގޮތަކަށް ކާރަށް އެރި އަންހެން ކުއްޖާ އަހާލިއެވެ.\n"އަނގަމަތީ ހުރީތަ؟" ލޯގަނޑުކޮޅު އަނބުރާލައި އަނގަމަތި ބަލަމުން އީހާން އަތް ހާކާލިއެވެ.\n"އައްޗީޑި... ފެންވެސް ނުވަރާ ދޯ ތިއައީ." އިތުރު ޝަކުވާއެއް އެ އަންހެންކުއްޖާ ކޮށްލިއެވެ.\n"ނުދުވާނެ ނުބައިވަހެއް." އަތް ހިއްލާލައި ކިހިލިފައްޗާ ދިމާއަށް ބޯއަރި ކޮށްލާފައި އީހާން ބުންޏެވެ.\n"ހޫމް... ދެން ދާން ހިނގާބަލަ." ދެފަރާތަށް ބޯހޫރާލާފައި އެ އަންހެން ކުއްޖާ ބުންޏެވެ.\n"ޕިގްލެޓް." ކާރު ދުއްވާލި އީހާން ނިކަން ލޯބިން ގޮވާލިއެވެ.\n"ބިގްބޭބީ..." ބަދަލުގައި އެ އަންހެންކުއްޖާ ގޮވާލިއެވެ.\n"ނީ..." އީހާން ގޮވާލިއެވެ.\n"އީހާން..." އެ އަންހެންކުއްޖާ ވެސް ގޮވާލިއެވެ.\n"އޯ ސްޓޮޕް އިޓް... އިރުކޮޅަކުން ޔަމަނު ގުޅާނެ ޖިމަށް ދާން. ފެންވަރައިގެންނޭ ދާނީ... ޕީޒާ ވެސް ހުންނާނެ. ހުހެއްނުކުރަން... ހަމަ ހުވާ. ޕީސް..." އީހާން ކަނާއަތުގައި ޝަހާދަތް އިނގިއްޔާއި މެދުއިނގިލި ދައްކާލަމުން އަހާލިއެވެ. އެ އަންހެންކުއްޖާ ބޯއަރިކޮށް ބަލާލިއެވެ. ނިކަން އަވަހަށް މޫނުގައިވި ސީރިއަސްކަން ނެތިގެން ދިޔައެވެ. ލުއި ހީނލުމަކާއެކު އީހާންގެ ދެ އިނގިލީގައި އޭނާގެ ދެ އިނގިލި ޖައްސާލުމާއެކު ކޮއްޕާލިއެވެ. ދެމީހުން ކޮއްލި ސަލާމެއް ކަހަލައެވެ. އީހާން އެހިނދު އެ އަތްތިލަ އޭނާގެ އަތުގެ ތެރެއަށް ހެޔޮވަރުކޮށްލިއެވެ. އިނގިލިތައް މަހާލުމާއެކުއެވެ.\nހުޅުމާލޭގެ ލަގްޒަރީ އެޕާޓްމެންޓް ކޮމްޕްލެކްސްގެ އެންމެ ތިރީގައި ހަދާފައިވާ ގަރާޖުގައި ކާރު ބޭއްވުމަށް އީހާނު ފޭބިއެވެ. ދެ ޒުވާނުން އެކުގައި އެމީހުން ދިރިއުޅޭ އެޕާޓްމެންޓަށް އައެވެ. ހަމައެވަގުތު އީހާންގެ ފޯނު ރިންގުވާން ފެށިއެވެ. ނިކަން ހިނިއައިސްފަ ހުރެ އޭނާ ފޯނު ދައްކާލީ ގާތުގައި ހުރި އަންހެންކުއްޖާއަށެވެ. ފޯނަށް ބަލަމުން އައިސް އެލެވޭޓާއަށް އެރިއެވެ. އޭގެ ތެރޭގައި ހުރި ޒުވާނާ ފެނުމުން އީހާން ހުއްޓުން އެރިއެވެ. ( ނުނިމޭ )


ސީޓު ރައިވެރިމަސް - ވިކިޕީޑިއާ\nސީޓު ރައިވެރިމަސް (ސައިންޓިފިކް ނަން: Sargocentron diadema)ނުވަތަ (އިނގިރޭސި ބަހުން: Crown squirrelfish)އަކީ ރާއްޖޭ ފަރުފަޅުތަކުގެ ބޭރު ދުނީގެ މުރަކަތަކާއި ގާތަކުގެ ނިވަލުގައި އުޅޭ ރައިވެރި މަހެކެވެ. މިބާވަތުގެ މަސް ފަޅުތެރޭގައި ވަރަށް ތިލަ ހިސާބުތަކުގައި ބައިހަދައިގެން އުޅޭތަން ފެނެއެވެ. އާންމު ގޮތެއްގައި އުޅޭ ފުންމިނަކީ2މީޓަރާއި 30 މީޓަރާއި ދެމެދުގެ ފުންމިނެވެ. މިއީ ދިވެހި މަސްވެރިންކުރާ ރޭގަނޑުގެ ކެޔޮޅުކަމުގައި ބޭނޭ ކެއުމަށް ބޭނުންކުރެވިދާނެ ކަށިގިނަ މަހެކެވެ.\nމަހުގެ ބުރަކަށިމަތީ ކޮތަރިބައިގައި 11 ހަރުކައްޓާއެކު 13 އާއި 15 އާއި ދެމެދުގެ އަދަދަަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި4ހަރުކައްޓާއެކު 8 ނުވަތަ9މަޑުކަށި ހުރެއެވެ. ކަންފަތް ގަނޑުގައި 13 އާއި 15 އާއި ދެމެދުގެ އަދަދަަކަށް މަޑުކަށި ހުރެއެވެ. މަހުގެ ކަރުތާފަތުގެ މަތީގައި5ނުވަތަ6ބަރިޔަށް ހުންނަ ހުޅުނބުތަކެއް ހުރެއެވެ. މިމަސް އެންމެ ބޮޑުވަނީ 17 ސެންޓި މީޓަރަށެވެ.\nމަހުގައި ހުދާއި ރަތްކުލައިގެ ފުޅާ ރޮނގުތަކެއް މަހުގެ ދިގަށްވާގޮތަށް ހުރެއެވެ. މަހުގެ ލޮލުގެ ތިރީކައިރީގައި ހުދުކުލައިގެ ރޮނގެއް ފާޅުކޮށް ފެންނަށް ހުރެއެވެ. ބުރަކަށިމަތީ ކޮތަރިބައިގެ ހަރުކަށިތައް ހުންނަނީ ރަތްކޮށެވެ. މިކަށިތަކުގެ ކޮޅު ހުންނަނީ ހުދުކުލައިގައެވެ. މިމަހަށް ކިޔާ ވަކި ޚާއްޞަނަމެއް ރިކޯޑްކުރެވިފައި ނެތުމާއެކު، މަހުގެ ކުލަވަރަށް ބަލާ އެންމެ ބޮޑަށް ފާހަގަކުރެވޭ ސިފަޔަށް ވިސްނާ ސީޓު ރައިވެރިމަސް ކިޔާ ނަންދީފައިވަނީ އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ޖެނުއަރީ 2008، 17:02 ގައެވެ.


އިމާމު އަލްބުޚާރީ - ވިކިޕީޑިއާ\nއަލްއިމާމް އަބޫ ޢަބްދިﷲ މުޙައްމަދު ބިން އިސްމާޢީލު ބިން އިބުރާހީމް ބިން އަލްމުޣީރާ ބިން ބަރްދިޒްބަހް އަލްބުޚާރީ އަލްޖުޢުފީ އަކީ ޙަދީޘް ޢިލްމުގައި އެންމެ ފުންނާބު އުސް އިމާމެވެ.\nކީރިތި ޤުރުއާނަށް ފަހު އެންމެ ޞައްޙަކަން ބޮޑު ފޮތަކީ އިމާމު ބުޚާރީ އެއްކޮށް ލިއުއްވާފައިވާ ޞަޙީޙުލް ބުޚާރީ ކަމުގައި އިސްލާމީ އުއްމަތް އިއްތިފާޤުވެ އިޖުމާޢުވެއެވެ.\nއުފަންވެ ވަޑައިގަތީ 194ހ. ގައި ޝައްވާލު މަހުގެ 13ވަނަ ދުވަހުއެވެ. (4 އޯގަސްޓް 810މ.)\nތުއްޕުޅު ދުވަސްވަރު[އުނިއިތުރު ގެންނަވާ]\nއެކަލޭގެފާނުގެ ވަރަށް ތުއްޕުޅު އިރުގައި އެކަލޭގެފާނުގެ ލޮލުގެ ފެނުން ގެއްލިވަޑައިގަތެވެ. ނަަމަވެސް އެކަލޭގެފާނުގެ މަންމާފުޅު އެކަމާ ހިތާމަކޮށް މާތްﷲ ގެ ޙަޟުރަތަށް ކުރެއްވި ގިނަގުނަ ދުޢާގެ ސަބަބުން މާތްﷲ އެކަލޭގެފާނުގެ ލޮލުގެ ފެނުން އަނބުރާ ދެއްވެވިއެވެ. އަދި އެކަލޭގެފާނުގެ އުމުރުފުޅުން އެހާމެ ތުއްޕުޅު އުމުރުފުޅުގައި އެކަލޭގެފާނުގެ ބައްޕާފުޅު ވަނީ އަވަހާރަވެފައެވެ.\nއެކަލޭގެފާނުގެ ޢިލްމުފުޅު[އުނިއިތުރު ގެންނަވާ]\nއެކަލޭގެފާނުގެ ވަރަށް ތުއްޕުޅު އިރުގައި ކީރިތި ޤުރުއާން ވަނީ ހިތުދަސްކުރައްވާފައެވެ.\nއެއްދުވަހެއްގައި އެކަލޭގެފާނު އެކަލޭގެފާނުގެ އުސްތާޛެއް ކަމުގައިވާ އައްދާޚިލީގެ އަރިހަށް ވަޑައިގަތް އިރު އެކަލޭގެފާނު އިންނެވީ ޙަދީޘު ޢިލްމު ކިޔަވައި ދެއްވާށެވެ. އެކަލޭގެފަނު ސަނަދެއް ކިއުއްވަދެއްވަމުން ވިދާޅުވިއެވެ. سفيان عن ابي الزبير عن إبراهيم ރިވާކުރެއްވި ކަމަށެވެ. ދެން ބުޚާރީ ވިދާޅުވިއެވެ. ތިޔައީ ގޯހެކެވެ. ދެން (އަލްބުޚާރީ ހައި ތުއްޕުޅު ބޭފުޅަކު އެހެން ވިދާޅުވީމާ) އައްދާޚިލީ އެކަމާ ހިއްޕުޅު ހަމަޖެހިވަޑައި ނުގަތުމުން ވިދާޅުވިއެވެ. ކަލޭގެފާނު ބައްލަވާ ބައްލަވާށެވެ. ދެން ދާޚިލީ ގޭތެރެއަށް ވެދެވަޑައިގެން ބެއްލެވުމަށް ފަހު ވިދާޅުވިއެވެ. އެހެން ކަމަށްވާނަމަ އޭގެ ރަނގަޅުގޮތް ވިދާޅުވެ ދެއްވާށެވެ. ދެން ބުޚާރީ ވިދާޅުވިއެވެ. އެއީ أبي الزبير އެއްނޫނެވެ. الزبير بن عديّ އެވެ.\nޞަޙީޙުލް ބުޚާރީ[އުނިއިތުރު ގެންނަވާ]\nޞަޙީޙުލް ބުޚާރީ އަކީ ޞައްޙަ ޙަދީޘުގެ މައްޗަށް އެކުލަވާލެވުނު ފުރަތަމަ ފޮތެވެ. އެއީ އެކަލޭގެފާނުގެ އުސްތާޛެއް ކަމުގައިވާ إسحاق بن راهو ގެ ޚިޔާލުފުޅަކަށް ލިއުއްވެވި ފޮތެކެވެ. އިމާމު ބުޚާރީ މިފޮތަށް ދެއްވާފައިނަމަކީ "الجامع المسند الصحيح المختصر من أمور رسول الله صلى الله عليه وسلم وسننه وايامه" އެވެ. މިފަދަ ދިގުނަމެއް އެކަލޭގެފާނު ދެއްވީ އޭގައި މުހިންމު މާނައެއް އެކުލެވޭ ގޮތަށެވެ. އޭގައިވާ ކޮންމެ ކަލިމައެއްވެސް އެއީ ވަކި މާނައެއް އެއިންދެހަކޮށްދިނުމަށްޓަކައި ލައްވާފައިވާ ލަފުޡެކެވެ. އެއީ އެފޮތުގައި އެކުލެވިގެންވާ ސިފަތައް އެނަމުން ދޭހަކޮށް ދިނުމަށްޓަކައެވެ.\nالجامع: މިފޮތުގައި ހުރިހާ މައުޟޫޢަކާ ގުޅޭ ޙަދީޘްތައް ހިމެނިފައިވާނެއެވެ.\nالمسند : މިފޮތުގައިވާ ހުރިހާ ޙަދިޘުތަކަކީވެސް ސަނަދުގުޅިފައިވަ ޙަދީޘުތަކެވެ.\nالصحيح : މިފޮތުގައިވާ ކޮންމެ ޙަދީޘަކީވެސް ޞައްޙަ ޙަދީޘެކެވެ.\nالمختصر : މިއީ ހުރިހާ ޞައްޙަ ޙަދިޘެއްނޫނެވެ. (މިފޮތުގައި ނުހިމަނާ ޞައްޙަ ޙަދީޘުތައް ހުންނާނައެވެ.)\nمن أمور رسول الله صلى الله عليه وسلم: ކީރިތި ރަސޫލާ ﷺ ގެ ހުރިހާ ކަމަކާ ގުޅޭ ޙަދިޘުތައް މިފޮތުގައި ހިމެނޭނެއެވެ.\nوسننه : މިފޮތުގައިވާ ކޮންމެ ޙަދީޘަކީވެސް އެއިން ޙުކުމެއް ނެގޭ ހަދީޘެކެވެ.\nوايامه : ކީރިތި ރަސޫލާ ﷺ ގެ މުޅި ޙަޔާތްޕުޅު، މި ފޮތުގައިވާ ޙަދީޘު ތަކުގައި ވާނެއެވެ.\nއެކަލޭގެފާނު ވިދާޅުވެފައިވެއެވެ. ތިމަންކަލޭގެފާނު އެއްވެސް ޙަދީޘެއް ފެންވަރައި، ވުޟޫކޮށް، ދެރަކުޢަތް ނަމާދެއް ކޮށްގެންމެނުވީ ނުލިއުއްވަމެވެ. ޞަޙީޙުއް ބުޚާރީ އެއްކޮށް ލިއުއްވާ ނިންމެވީ 16 އަހަރުންނެވެ. އެކަލޭގެފާނު އަވަހާރަވީ ޚަރުތަންކުގައި ހުންނަވަނިކޮށް 30 ރަމަޟާން 256ހ ގައެވެ.އެއިރު އެކަލޭގެފާނުގެ އުމުރުފުޅަކީ 63 އަހަރެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 25 ނޮވެމްބަރު 2016، 20:26 ގައެވެ.


Mahloof ge massala balai adhi nunimey: Raees Office | Mihaaru\nޔޫތު މިނިސްޓަރު އަހުމަދު މަހްލޫފް: ކޮރަޕްޝަންގެ މައްސަލަ ބަލަން ދެން އޭނާ ސަސްޕެންޑް ކޮށްފައި ހުންނަވާތާ މަހަކަށް ވުރެ ގިނަ ދުވަސްވަނީ ވެފައި-- ފޮޓޯ: މިހާރު\n18 މާޗް 2019 - 13:31 14 comments\nމަހެއްހާ ދުވަސް ކުރިން މަހްލޫފް ސަސްޕެންޑްކުރީ އެމްއެމްޕީއާރުސީގެ 1.3 ބިލިއަން ރުފިޔާގެ ބޮޑު ހިޔާނާތުގެ ފައިސާ ވަން އެސްއޯއެފް ކުންފުންޏާ އެކު ހިންގެވި ފައިސާގެ މުއާމަލާތާ ގުޅިގެންނެވެ. ހިޔާނާތުގެ ތަފްސީލީ ރިޕޯޓު އޭސީސީން ހާމަކުރި އިރު، މަހްލޫފްގެ އެކައުންޓަށް 33،000 ޑޮލަރު ވަދެފައިވާ ކަމަށް އެ ރިޕޯޓުގައިވެ އެވެ. އެކަމަކު، އޭސީސީން ފަހުން ބުނީ މަހްލޫފްގެ ކޮރަޕްޝަންގެ މައްސަލައެއް ނެތް ކަމަށެވެ.\nހޫދު "މިހާރު" އަށް ވިދާޅުވީ މަހުލޫފްގެ މައްސަލާގައި ރައީސް އޮފީހުން އަދި ވަކިގޮތެއް ނުނިންމާ ކަމަށެވެ.\n"އެ މައްސަލަ ބަލަމުން އަންނަނީ. އަދި ނުނިމޭ،" ހޫދު ވިދާޅުވި އެވެ.\nމަހުލޫފްގެ ކޮރަޕްޝަން ނެތްކަން އޭސީސީން ރައީސް އޮފީހަށް އަންގާފައިވޭތޯ ސުވާލު ކުރުމުން ހޫދު ވިދާޅުވީ އެ މައުލޫމާތު ލިބިވަޑައިގެންފައި ނުވާ ކަމަށެވެ.\nމަހްލޫފްގެ އެކައުންޓަށް 33،000 ޑޮލަރު ވަދެފައިވާ ކަމަށް އޭސީސީގެ ރިޕޯޓުގައި އޮތަސް، މަހްލޫފް ވިދާޅުވީ އެއީ ސައްހަ މުއާމަލާތެއް ކަމަށެވެ. މަހްލޫފުގެ މައްޗަށް ކުރާ ތުހުމަތުތަކާ ގުޅިގެން އޭނާ ކުރިން ނެރުއްވި ބަޔާނެއްގައި ވިދާޅުވީ އެސްއޯއެފުން ޖަމާކުރި ފައިސާ އަކީ އޭނާގެ އާއިލާ އިން ހިންގި ފިހާރައަކަށް ޑޮލަރު ގަންނަން ކޮއްކޮއަކު މެދުވެރިވެގެން، ނަގުދު ފައިސާ ދީގެން ހިންގި މުއާމަލާތެއް ކަމަށެވެ. އަދި އެކަމުގެ މުއާމަލާތާ ގުޅޭ ލިޔުންތައް ކަމަށް ބުނެ ފައިސާ ދެއްކި ކަމުގެ ރަސީދެއް ވެސް އޭނާ ވަނީ އާންމުކުރައްވައިފަ އެވެ.\nއިތުރު ލިޔުންތައް ސަރުކާރު އެންޓި ކޮރަޕްޝަން ކޮމިޝަން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކޮރަޕްޝަން ރައީސް އޮފީސް އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް


MITDC: zuvaan teamakaaeku unmeedhugai\nއެމްއައިޓީޑީސީ: ޒުވާން ޓީމަކާއެކު އުންމީދުގައި\nއެމްއައިޓީޑީސީގެ ބައެއް މުވައްޒަފުނާއެކު އެމްޑީ ޝާހިދު (މ) ގައި ފޮޓޯއަކަށް ހުއްޓިގެން. ފޮޓޯ: އަހުމަދު ޝުރާއު| އަވަސް\nމި އޮފީސް ވަރަށް ތަފާތެވެ. އޮފީހުގެ ޑިޕާޓްމަންޓްތައް ބައިބައި ކޮށްފައެއް ނުހުރެ އެވެ. ސަރުކާރުގެ އެހެން އޮފީސްތަކާ ތަފާތުވަނީ މިހެންވެ އެވެ. މުވައްޒަފުންގެ މޭޒު ވަކިކުރަން ޖަހާ ފުޅައްގަނޑަކީ މި އޮފީހާ ބީރަށްޓެރި އެއްޗެކެވެ. އޮފީސް ފެންނަނީ ހޯލެއްގެ ސިފައިގައި، ހޯލުގައި މޭޒު ޖަހާފައި ހުރީ މަސައްކަތުގެ މާހައުލުން ހިތް ގައިމުކަން ލިބޭ ގޮތަށެވެ. މިއީ މެދު ފަންތީގެ އެނދުތަކެއް ތަރައްގީ ކުރުމަށް ސަރުކާރުން އުފައްދާފައިވާ ކުންފުނި މޯލްޑިވްސް އިންޓަގްރޭޑެޑް ޓޫރިޒަމް ޑިވްލޮޕްމެންޓް ކޯޕަރޭޝަން (އެމްއައިޓީޑީސީ) އެވެ. މި ކުންފުނި، ޒުވާން ޓީމްއަކާއެކު މި ތިބީ މުހިންމު މަސައްކަތެއް ކުރުމަށް ނުކުމެ އުންމީދުގަ އެވެ.\n"އަޅުގަނޑުމެން ބޭނުންވަނީ ޓީމެއްގެ ގޮތުގައި ފެންނަން. މަސައްކަތް ކުރަމުން މިދަނީ ޓީމެއްގެ ގޮތުގައި މަސައްކަތް ކުރުމަށް،" އެމްއައިޓީޑީސީގެ ހިތްހެޔޮ މެނޭޖިން ޑިރެކްޓަރު މުހައްމަދު ޝާހިދު "އަވަސް" އަށް ވިދާޅުވި އެވެ.\nއެމްއައިޓީޑީސީގެ އެމްޑީ ޝާހިދު އަވަސްއަށް އިންޓަވިއު ދެއްވަނީ - ފޮޓޯ: އަހުމަދު ޝުރާއު| އަވަސް\nސަރުކާރުގެ 100 ޕަސެންޓް ހިއްސާވާ މި ކުންފުނީގައި 10 މުވައްޒަފުން މަސައްކަތް ކުރެ އެވެ. ކުންފުނި އުފެއްދިތާ މާގިނަ ދުވަހެއްނުވެ އެވެ. އަދި ރަސްމީ އޮފީހެއްގެ ގޮތުގައި މަސައްކަތް ކުރާތާ މިއީ އެންމެ ދެ ހަފުތާ އެވެ.\nއެމްޑީ ޝާހިދު ވިދާޅުވި ގޮތުގައި އެ ކުންފުނީގެ އަމާޒަކީ ޓޫރިޒަމަށް ގިނަ އެނދު ތަކެއް ނެރުމެވެ. އެ މަގުސަދުގައި އެ ކުންފުނީގެ ޒުވާން ޓީމުން ދަނީ ބުރަކޮށް މަސައްކަތް ކުރަމުންނެވެ.\n"މެދު ފަންތީގެ މުޅިން އާ ޓޫރިޒަމް ޕްރޮޑަކްޓް ތަކެއް ނެރުން. ކުންފުނި މި އޮޕަރޭޓް ކުރަނީ ޑިވެލޮޕްމަންޓް އެޖެންސީއެއެއްގެ ވެސް ގޮތުގައި. ހަމައެކަނި ކޮންޓްރެކްޓްތައް ހަދައި އެވޯޑު ކުރުމެއް ނޫން. އަޅުގަނޑުމެންގެ ޓެކްނިކަލް ޓީމުވެސް ވަރަށް ވަރުގަދަ ވާނެ،" ޝާހިދު ވިދާޅުވި އެވެ.\nއެމްއައިޓީޑީސީއިން ޒުވާން ޓީމެއް ގޮވައިގެން ނުކުމެ، މަސައްކަތް ފެށއިރު ކުންފުނީގެ ބޮލުގައި އެޅިފައިވާ ޒިންމާ ކުޑައެއް ނޫނެވެ. މި ކުންފުނީގެ ބޮލުގައި އޮތް އެންމެ ބޮޑު އެއް ޒިންމާއަކީ ލ. ބަރެސްދޫ- ގެސްޓްހައުސް އައިލެންޑް މަޝްރޫއެވެ.\nއެމްއައިޓީޑީސީގައި ބައެއް މުވައްޒަފުން- ފޮޓޯ: އަހުމަދު ޝުރާއު| އަވަސް\nއެމްޑީ ޝާހިދު ވިދާޅުވީ މި މަޝްރޫއުގެ އިތުރުން، މުޅިން އަލަށް ވެސް ބައެއް މަޝްރޫއުތައް ފަށަން ނިންމާފައިވާ ކަމަށެވެ.\n"އެންމެ ބޮޑު ކަމަކީ ބަރެސްދޫ ޕްރޮޖެކްޓް. މީގެ އިތުރުން ބައެއް ފަޅުތައް ހިތްކުމާއި ޕިކްނިކް އައިލެންޑެއް ތަރައްގީ ކުރުން،" ޝާހިދު ވިދާޅުވި އެވެ.\nމި ކުންފުނީގެ ވާހަކަ އައުމާއެކު، ސަރުކާރުން ޓޫރިޒަމަށް ކުރިން އުފެއްދި، ކުންފުނީގެ ހިޔާލު އާދެ އެވެ. ނަމަވެސް ޝާހިދު ވިދާޅުވި ގޮތުގައި އެމްއައިޓީޑީސީގެ މަގުސަދަކީ ރާއްޖޭގެ އިގްތިސާދާއި ރައްޔިތުންނަށް ފައިދާހުރި ކުންފުންޏެއްގެ ގޮތުގައި އަމިއްލަ ފައިމައްޗަށް ތެދުވާ ކުންފުންޏަކަށްވުމެވެ.\nއެމްއައިޓީޑީސީގެ އަމާޒަކީ ޒުވާން ޓީމަކާއެކު ނުކުމެ، ރާއްޖޭގެ ޓޫރިޒަމަށް މުޅިންއާ ޕްރޮޑަކްޓްތަކެއް ފައްކާ ކުރުމެވެ. އެ މަގުސަދުގައި ރާއްޖޭގެ އިގްތިސާދަށް އެ ކުންފުނިން ދެނީ ވަރަށް ޕޮޒިޓިވް އުންމީދެކެވެ.\nގެސްޓްހައުސް އައިލެންޑް: ޓޫރިޒަމަށް ކޮންކަހަލަ ރަހައެއް؟


"Maldives business awards 2018" ge media partner akah PSM "Maldives business awards 2018" ge media partner akah PSM\n"މޯލްޑިވްސް ބިޒްނަސް އެވޯޑްސް 2018" ގެ މީޑިއާ ޕާޓްނަރަކަށް ޕީއެސްއެމް\n"މޯލްޑިވްސް ބިޒްނަސް އެވޯޑްސް 2018" ގެ މީޑިއާ ޕާޓްނަރަކަށް ޕީއެސްއެމް ހަމަޖައްސައިފިއެވެ.\nމޯލްޑިވްސް ބިޒްނަސް އެވޯޑްސް އަކީ ވިޔަފާރީގެ ދާއިރާގައި މަސައްކަތްކުރާ ފަރާތްތަކަށް އަމާޒުކޮށްގެން ރާއްޖޭގައިދޭ ފުރަތަމަ އެވޯޑެވެ. މި އެވޯޑް އިންތިޒާމްކުރަނީ ބުލޭޒަން އިންކްގެ ފަރާތުންނެވެ.\nޓީވީއެމްގައި ބޭއްވި ޙާއްސަ ރަސްމިއްޔާތެއްގައި މިކަމާގުޅޭ އެއްބަސްވުމުގައި ސޮއެކުރެއްވީ، ޕީއެސްއެމްގެ ޑެޕިއުޑީ މެނޭޖިންގ ޑިރެކްޓަރ މުޙައްމަދު އިކްރާމް ޢަބްދުއްލަތީފްއާއި، ބުލޭޒަން އިންކްގެ ޗީފް އެކްޒެކްޓިވް އޮފިސަރ ޙަސަން ޢަބްދުﷲ ހިލްމީއެވެ.\nމިރަސްމިއްޔާތުގައި ޕީއެސްއެމްގެ ޑެޕިއުޓީ މެނޭޖިންގ ޑިރެކްޓަރ މުޙައްމަދު އިކްރާމް ޢަބްދުއްލަތީފް ވިދާޅުވީ، ރާއްޖޭގެ ވިޔަފާރީގެ ދާއިރާ ކުރިއެރުވުމަށް ބުލޭޒަން އިންކްގެ ފަރާތުން މިކުރާ މަސައްކަތަކީ ވަރަށް އަގުހުރި، ޤައުމީ މަސައްކަތެއްކަމަށެވެ. އަދި މި އިވެންޓަކީ ފުރިހަމަ ކާމިޔާބު އިވެންޓަކަށް ހެދުމަށް ޕީއެސްއެމުން ފުރިހަމަ އެއްބާރުލުން ދޭނެކަމުގެ ޔަޤީންކަންވެސް އިކްރާމް އިކްރާމް ވަނީ ދެއްވާފައެވެ.\n"މި އެވޯޑު ބުލޭޒަންގެ ފަރާތުން އިންތިޒާމްކުރައްވާ، މިކަން ކުރައްވަމުން ގެންދަވާތީވެ ޕަބްލިކް ސަރވިސް މީޑިއާގެ އެންމެ ބޮޑު ބޭނުމަކަށްވީ އަދި މަޤްޞަދަކަށްވީ އެބޭފުޅުންގެ އެ މަސައްކަތްޕުޅު ވީހާވެސް ބޮޑަކަށް ޕްރޮމޯޓްކޮށްދިނުމާ، މީ ވީހާވެސް ފުރިހަމަ މަސައްކަތެއްގެ ގޮތުގައި، އަދި މީޑިއާއަށް ވީހާވެސް ގިނަ ރައްޔިތުންގެ މަޤްބޫލުކަންލިބޭ އިވެންޓެއްގެ ގޮތުގައި މިކަން ގެނެސްދިނުން. އެހެންވީމަ އިރާދަކުރެއްވިއްޔާ މުޅި މިއިވެންޓް އަޅުގަނޑުމެން ލައިވް ކުރާނަން. އެއާއިއެކު ޙަބަރުތަކުން މި އިވެންޓަށްޓަކާ ވަމުންއަންނަ ތައްޔާރީތަކާއި އަދި ކުރަމުންއަންނަ މަސައްކަތްތައް އަޅުގަނޑުމެން ގެނެސްދޭނަން." މުޙައްމަދު އިކްރާމް އަބްދުއް ލަތީފް ވިދާޅުވިއެވެ.\nބުލޭޒަން އިންކުގެ ޗީފް އެގްޒެކްޓިވް އޮފިސަރ ޙަސަން ޢަބްދުއްﷲ ހިލްމީ ވިދާޅުވީ، މިއީ ރާއްޖޭގެ ވިޔަފާރީގެ ދާއިރާއަށް އަމާޒުކޮށްގެން ބާއްވާ މިފަދަ ފުރަތަމަ އިވެންޓަށްވާއިރު، މި އެވޯޑު ދިނުމުގައި ރާއްޖޭގެ ވިޔަފާރީގެ ސިނާއަތުގެ ހުރިހާ ދާއިރާތަކެއް ހިމެނޭނެކަމަށެވެ.\n"ބްލޭޒަންގެ ފަރާތުން އިސްނަގައިގެން މިބާއްވާ މޯލްޑިވްސް ބިޒްނަސް އެވޯޑްސް އަކީ ރާއްޖޭގައި މިގޮތަށް ބޭއްވޭ އެންމެ ފުރަތަމަ އެވޯޑު، ރާއްޖޭގެ ވިޔަފާރީގެ ހުރިހާ ސިނާއަތްތަކަށް އަމާޒުކޮށްގެން. އަދި މިއެވޯޑު ވެގެންދާނީ ރާއްޖޭގައި ބޭއްވޭނެ އެންމެ ޝަރަފްވެރި ވިޔަފާރި އެވޯޑްގެ ގޮތުގައި." ޙަސަން ޢަބްދުއްﷲ ހިލްމީ ވިދާޅުވިއެވެ.\n"މޯލްޑިވްސް ބިޒްނަސް އެވޯޑްސް 2018" ގެ މީޑިއާ ޕާޓްނަރަކަށް ޕީއެސްއެމް ހަމަޖައްސާފައިވާއިރު މި އެވޯޑް ރަސްމީކޮށް ލޯންޗްކުރުމަށް ހަމަޖެހިފައިވަނީ މިމަހުގެ 14 ވަނަ ދުވަހުކަމަށް ބްލޭޒަން އިންކް އިން މަޢުލޫމާތުދެއެވެ.


Flat massalaigai fillevumah fahu, inthikhaabu kairivumun dhiriulhumuge haalathu ballavanee!\nފުލެޓު މައްސަލައިގައި ފިއްލެވުމަށްފަހު، އިންތިޚާބު ކައިރިވުމުން ދިރިއުޅުމުގެ ހާލަތު ބައްލަވަނީ!\n-3weeks ago 157 - ހަނާން ހުސައިން\nބޯހިޔާވަހިކަމުގެ މައްސަލައަކީ ރާއްޖޭގައި މިހާރު އޮތް އެންމެ ބޮޑު އެއް މައްސަލައެވެ. ޒަމާންތަކެއްވެފައިވާ، މި މައްސަލަ ޙައްލު ކުރުމަށް އެކި ސަރުކާރުތަކުން އެކި މިންވަރަށް މަސައްކަތް ކުރިނަމަވެސް މިއަދާއި ހަމައަށްވެސް އެދެވޭ ނަތީޖާއެއް ނުފެނެއެވެ.\nރާއްޖޭގެ ތާރީޚުގައި މިހާތަނަށް ހިންގި ބޯހިޔާވަހިކަމުގެ އެންމެ ބޮޑު މަޝްރޫޢު ހިންގާފައިވަނީ ކުރީގެ ރައީސް ޔާމީން ޢަބްދުލްޤައްޔޫމްގެ ވެރިކަމުގައެވެ. އެއީ އެއްފަހަރާ ގާތްގަނޑަކަށް 80،000 މީހުންނަށް ބޯހިޔާވަހިކަން ފޯރުކޮށްދިނުމަށް ހިންގި ހިޔާ މަޝްރޫޢެވެ.\nއެ މަޝްރޫޢުގެ ދަށުން އެޅި ފުލެޓުތަކަށް އެދުނު އެތައްހާސް ބައެއްގެ ތެރެއިން، ރައީސް ޔާމީންގެ ވެރިކަމުގައި 9،000އަށްވުރެ ގިނަ މީހުންނަށް ލިޔުން ދިނެވެ. ނަމަވެސް އާ ސަރުކާރުން ވަނީ ފުލެޓުގެ ޙައްޤުވެރީން ކަނޑައެޅީ އަވަސް އަރުވާލައިގެން ކަމަށް ބުނެ އާ ލިސްޓެއް ނެރުމުގެ މަސައްކަތް ކޮށްފައެވެ.\nއެ މަސައްކަތުގެ ތެރެއިން މި ސަރުކާރުގެ ބޯހިޔާވަހިކަމުގެ ސިޔާސަތަށް ގެނައި ބަދަލުތަކުގެ ތެރެއިންވެސް އެތައް ފުލެޓެއް ގެއްލިގެން ދިޔައެވެ. އެއްކޮޓަރީގެ ފުލެޓު ބައިގައި ހިމެނުނު ތިން ކެޓަގަރީއެއް އުވާލުމާއި، ދެ ކޮޓަރީގެ ދެހާސް ފުލެޓުގެ ބަދަލުގައި، 1700 ފުލެޓު އަޅަން ނިންމިއެވެ. އެއީ މާލޭގެ ރަށްވެެހީންނަށް ޚާއްޞަކޮށްގެންނެވެ. ނަމަވެސް އެ މަޝްރޫޢުވެސް ކުރިއަކަށް ނުދެއެވެ.\nކޮންމެއަކަސް، ދަންނަވަން މިއުޅެނީ، މި ސަރުކާރުން އެކުލަވައިލި ފުލެޓު ކޮމިޓީގެ ނިންމުންތައް ރައްޔިތުންނަށް ގަބޫލު ނުކުރެވުނު ވާހަކައެވެ. ދެއަހަރު ދުވަހު އެކޮމިޓީން ކުރި މަސައްކަތަށް ގިނަ ބައެއްގެ ފާޑުކިޔުން އަމާޒުވީ، ދިރިއުޅުމުގެ ހާލަތަށް ޕޮއިންޓް ދިނުމުގައި ބޮޑެތި ގޯސްތަކެއް ހަދައި، ނިކަމެތި ހާލުގައި އުޅޭ އެތައް ސަތޭކަ ބައެއްގެ ފުލެޓު އަތުލާފައިވާތީއެވެ.\nއާނިސްއާއި، މަރިޔަމް ދައްތަ މެން ފަދަ ކުދި ކުދި ކޮތަރުކޮށިތަކުގައި އުޅޭ އެތައް ބައެއްގެ ފުލެޓު ގެއްލުނުއިރު، އެމީހުންގެ އާދޭހަކަށްވީ ފުލެޓު ކޮމިޓީން އެމީހުންގެ ދިރިއުޅުމުގެ ހާލަތު "ރަނގަަޅަށް" ބަލާލުމެވެ. އަދި ނުޙައްޤުން އަތުލި ފުލެޓު އަލުން އަނބުރާ ދިނުމެވެ.\nފުލެޓުގެ ޙައްޤުން މަޙްރޫމުވި ރައްޔިތުންގެ އާދޭސް އަހާނެ ބަޔަކު ނުވިއެވެ. އެކަމުގައި އަމިއްލަ ޖަމުޢިއްޔާއަކުން ކުރި ބުރަ މަސައްކަތްވެސް ސަރުކާރަށް ނުކުރެވުނެވެ. އަދި ހާލަތުގެ ފައިދާ ނަގައި، އިދިކޮޅު ފަރާތްތަކުންވެސް މިކަމުގައި ޙައްޤު ގެއްލުނު މީހުންގެ ފަރާތުން އެކި ޕޯޑިއަމްތަކުގައި އަޑު އުފުލަމުން ދިޔައިރު ސަރުކާރުގެ އިސްބޭފުޅުން ކަހާތަން ހިރުވާވެސް ނުލިއެވެ.\nނަމަވެސް އަނެއްކާވެސް އިންތިޚާބަކަށް ވަގުތު ކުޑަތަން ވަމުން އަންނައިރު، ފިއްލަވާ ތިއްބެވި ވެރީން ނުކުމެވަޑައިގެން، ކުލީގެ އަޅުވެތިކަމުގައި އުޅެމުންދާ ރައްޔިތުންގެ ހާލު އަހުވާލު ބައްލަވަން ފައްޓަވައިފިއެވެ.\nއާމްދަނީ ލިބޭނެ ގޮތެއް ނެތް މީހުންނަށް އާމްދަނީ ލިބެންދެން ބޯހިޔާވަހިކަން ފޯރުކޮށްދިނުމުން ފެށިގެން، ތިން ކޮޓަރީގެ އެޕާޓްމަންޓެއްގެ ކުލި އެންމެ 6،000 ރުފިޔާއަށް ހަމަޖައްސައިދިނުން ފަދަ ވަޢުދުތަކަކީ ރައީސް އިބްރާހީމް މުޙައްމަދު ޞާލިޙުގެ ބޯހިޔާވަހިކަމުގެ ވަޢުދުތަކުގެ ތެރޭގައި ހިމެނޭ ވަޢުދުތަކެވެ.\nއެމަނިކުފާނުގެ ވެރިކަމުގައި މިހާތަނަށް ބޯހިޔާވަހިކަމުގެ ދެ މަޝްރޫޢެއްގައި ސޮއިކުރިނަަމަވެސް، އެއްވެސް މަޝްރޫޢެއްގެ ޢަމަލީ މަސައްކަތެއް ނުފަށައެވެ. އެހެންކަމުން ކުރިން ވެވަޑައިގެންނެވި ވަޢުދުތައް ނުފުއްދާ މިހާރު ނުކުމެވަޑައިގެން ރައްޔިތުންގެ ހާލު ބައްލަވައި، ކައުންސިލްގެ މެޖޯރިޓީ ލިބިއްޖެނަމަ، ކައުންސިލްތަކަށް ބާރުވެރިކަން ދީ، ފުލެޓާއި ގޯތި ދޭނަމޭ ބުނުމަކީ ދެކޮޅުޖެހޭ ކަމެއް ނޫނެވެ.\nއާ ފުލެޓެއް ނޭޅޭއިރު، ކުރިން ސަރުކާރަކުން އަޅާދިން ފުލެޓުތަކެއް ހުރިނަމަ، އެ ފުލެޓުތައް ޙައްޤުވެރިންނަށް ލަސްނުކޮށް ދޭން ޖެހެއެވެ. އެހެނީ، ރައްޔިތުންނަށް މުހިންމުވަނީ ފުލެޓު އެޅި ސަރުކާރެއް ނޫނެވެ. ފުލެޓު ލިބުމެވެ. ކޮންމެ ސަރުކާރަކުން އެޅި ނަމަވެސް ވެހެވެ. އަދި ކުދި ކޮތަރު ކޮށިތަކަކަށް ވީނަމަވެސް ވެހެވެ. މޮޅު ފުލެޓުތައް އަޅާން ވަޢުދުވާ މީހުން ގިނަޔަސް، އެއީ މިހާތަނަށް ރައްޔިތުންނަށް ފެނުނު ކަމެއް ނޫނެވެ. ފުލެޓު ދޮންބެއާއި، ފުލެޓު ބައްޕަވެސް ފާޅުވަނީ އިންތިޚާބުތަކާ ދިމާކޮށެވެ. މިއީ މިހާރު ރައްޔިތުން ދަންނަ ޙަޤީޤަތެކެވެ.\nޙުސްހިޔަޅުން ފުލެޓު ގޯތި ނުދެވޭނެ ބޭކާރު ވަޢުދު ވާނީ ވާކަމެއް ހަރާން.\nމާރިޗް ފަހުކޮޅު ކި، ކޮބާތޯ ފުލެޓު؟ އަވަހަށް ދެއްވާ.\nޢަޙާ، ކަލޯ އަނދިރީތަ، ބީރީތަ، ކަންތައްވަމުން ދާ ގޮތް ނުފެންނަނީތަ.. މިއާޓިކަލް ކީނަމަ ކަލޯގެ ސުވާލުތަކަށް ވެސް ޖަވާބު ލިބުނީސް.. ވަކި އަތަކަށް ގޮސް ހުސްވެފައިވާ ތިހިރީ ޢަޙާ..\nމޑޕ މީހުނަށް ދީ ހުސްކޮށްފަ އެހެރީ އިބްރާސޯލިހު ކޮށްކޮ ހުޅުމާލޭ ދާއިރާގެ މެމްބަރ ގެ މައިދައިތައާއެކު އެގޭ 5މީހުނަށް ލިބުނު\nވ އާދޭހާއެކު ދަންނަވަން، އަޅުގަނޑަށް ހުރިހާ ލިސްޓަކުން ވެސް ޖާގަ ލިބިފައި މިހާރު ތިތަނަށް ނުވަދެވިފަ މިހުރީ. މި އުޅޭތަން ދޫކުރަން ޖެހިފަ، ހައްތަހާ ވެސް ތިތަން ދޭނެޔޭ ކިޔާތީ ބޮޑު ޚަރަދެއް ނުކުރަންވެގެން ގެވެސް ބަދަލު ނުކޮށް މި ހުންނަނީ. ރޯދަ ސޭލްގައި އަގުހެޔޮކޮށް އެއްޗެހިވެސް ގަނެވޭނީ ގޮތެއް ހެއްދެވިއްޔާ ވ ރަނގަޅު. ޕްލީސް\nޢަހާ މެން މޮޅެތި އަނގަނުތަޅާ އަޅާފަހުރި ފްލެޓް ލިބުނު ބަޔަކަށް ދީފަ މޮޅު ބޮޑެތި އަގުހެޔޮ ފްލެޓް އަޅައިގެން ޕާޓީ ކުދިންނަށް ބަހާބަލަ.\nކަލޯމެން ނޫސްވެރިކަން ކޮށްބަލަ މިނިވަންކޮށް.ތިފެންނަނީ އެއްްކޮޅު. ކިހިނެެއްތަ ޔާމީން ފްލެޓް އެޅީ. ބޭނުންވާ ބަޔަކަށް ބަހާލީ. ބައެއް ފްލެޓްތައް ރޮލާ ދިރުވާލީ. ތަނެއް ހަދައިފިއްޔާ އެއްބައިލަނީ އަގަޔަށް. އެކަން ކުރާކަށް ނޫނޭ ރައްޔިތުން ވެރިކަން ހަވާލުކުރީކީ\nފައްޓަރު ލިޔާއިރު އަލިފުސުކުން ކޮށްފައި ދޮށްޓެއް ލިޔާއިރު "ށ" ސުކުން ކުރަން ޖެހެނީ ކީއްވެހެއްޔެވެ؟ 12months ago\nތިކިޖެހިތާނަ: ތިކިޖަހަންވީ ކޮންތާކު؟24 months ago\nމަޖިލިސް މެންބަރު އަރިހުން އެދުނީ ކާއެއްޗަކަށް. ވިދާޅުވީ ދޭނެއެއްޗެއްނެތްކަމަށް! 189months ago\n19 ވަނަ ރައްޔިތުންގެ މަޖިލިސް "ރޭސިސްޓް" ވީތޯއެވެ؟29 months ago\nކާކުކަން ނޭނގެނީއެއް ނޫނެވެ. މައްސަލަ އަކީ "އިސްލާމީ މަތިވެރި ޝިޢާރަކަށް" ވުމެވެ. 19months ago\nޑރ.ޖަމީލަށް ރައީސް ޔާމީން ކުއްލިއަކަށް ސާފު ހުދު ފޮތިކޮޅަށްވީތޯ؟01 year ago\nކެމްޕެއިން ފޯރީގައި އެޗްޕީއޭގެ ގައިޑްލައިން ހަނދާން ނައްތާލައިފި05 days ago\nފުރައްސާރަ ކުރުމާއި ދެކޮޅަށް ނުކުންނެވި މަޚްލޫފު ފުރައްސާރަ ކުރައްވާ ފޮޓޯތަކެއް!22 weeks ago\nފުލެޓު މައްސަލައިގައި ފިއްލެވުމަށްފަހު، އިންތިޚާބު ކައިރިވުމުން ދިރިއުޅުމުގެ ހާލަތު ބައްލަވަނީ! 1573weeks ago\nބަހުސަކީ ހޫނުގަދަވެގެންގޮސް ހުތުރުވާ އެއްޗަކަށް ނަހައްދަވާށެވެ!74 weeks ago\nއިދިކޮޅު ޕާޓީގެ އެންމެން ހައްޔަރުކުރުމުން އިންތިޚާބު ކާމިޔާބުކުރެވޭނެ31 month ago\nޗައިނާގެ ވެކްސިންތަކާމެދުވެސް އޮޅުވައިލުމެއްތަ؟42 months ago\n2020އަށް އަލްވަދާއު ކިޔާއިރު....03 months ago\nވެރިންގެ ކީރިތިފުޅު ކުރެއްވުން03 months ago


ޚަލީލްގެ ކޮލަމް: ހަނިމާދޫ ފުޓްބޯޅަ ދަނޑު (ފުރަތަމަ ބައި)\nލިޔުމުގެ ހުލާސާ: ހަނިމާދޫއަކީ ފުޓްބޯޅައިގައި ދިގު ތާރީޚެއް އޮތް ރަށެކެވެ. ޒަމާނަށް އަންނަމުންދިޔަ ބަދަލުތަކާއިއެކު ފުޓްބޯޅަ ކުޅެން ބޭނުން ކުރެވެމުން އައިސްފައިވާ ދަނޑުތައް ވެސް އައީ ބަދަލުވަމުންނެވެ. މިގޮތުން މި ލިޔުމުގައި ކިޔުންތެރިންނަށް ހިއްސާ ކޮށްލަން ގަސްތުކުރަނީ ހަނިމާދޫގައި މިހާރު ފުޓްބޯޅަ ކުޅެން ބޭނުން ކުރަމުން އަންނަ ދަނޑުގެ ބިން އަލިކޮށް ބޭނުން ކުރަން ފެށުނު ހިސާބުން މިއަދާ ހިސާބައް އެތަނުގެ ކަންކަން ހިނގާދިޔަ ގޮތުގެ މައްޗަށެވެ.\nހަނިމާދޫގައި މިހާރު ފުޓްބޯޅަ ކުޅުމަށް ބޭނުން ކުރެވެމުންދާ ފުޓްބޯޅަ ދަނޑަކީ ދެހާސްވަނަ އަހަރު ދިވެހިރާއްޖޭގެ 50 ވަނަ ޤައުމީ ފުޓްބޯޅަ މުބާރާތުގައި ހިމެނޭ ހދ.އަތޮޅު މުބާރާތް ހަނިމާދޫގައި ބޭއްވުމަށް، ރާއްޖޭގެ ފުޓްބޯޅައާއި ބެހޭ މައި އިދާރާއިން ނިންމެވުމާއި ގުޅިގެން ހަނިމާދޫ ޒުވާނުންގެ ޖަމްޢިއްޔާއިން އިސްނަގައިގެން ހަނިމާދޫގެ ރައްޔިތުނާނާއި ގުޅިގެން ކުރެވުނު މަސައްކަތުން އަލިކޮށް ބޭނުން ކުރަން ފެށިފައިވާ ދަނޑެކެވެ.\nމައިގަނޑު ގޮތެއްގައި މަގުލާއި ކެޔޮވާތައް ހިމެނޭ އެ ސަރަހައްދުގެ ގަސްތައް ކޮށާފައި ވަނީ ހަނިމާދޫ އެއާޕޯޓުގައި އޭރު ބޭނުން ކުރަމުންދިޔަ ޓްރެކްޓަރުގައި ހަރުކޮށްފައިވާ ދަތި ބޭނުން ކޮށްގެންނެވެ. އެއަށްފަހު ރައްޔިތުންނާއި ޒުވާނުން ނުކުމެ ވަނީ ބިން ސާފުކޮށް ކުރު މުއްދަތެއްގެ ތެރޭގައި ދަނޑު ބޭނުން ކުރެވޭވަރު ކޮށްފައެވެ. އެ ދަނޑު އަލަށް ބޭނުން ކުރަން ފެށިއިރު އެ ދަނޑަކީ ފަސްމަޑު އަދި ފުޓްބޯޅަ ކުޅުމަށް އެހާމެ އުނދަގޫ ދަނޑެކެވެ.\nދަނޑު ފަސްމަޑުވުމުގެ ސަބަބުން ކުޅެން ކިތަންމެ އުނދަގޫވިޔަސް ހަނިމާދޫގައި އެ ދުވަސްވަރު އާންމުކޮށް ފުޓްބޯޅަ ކުޅުމަށާއި އަދި މުބާރާތްތައް ކުޅެންވެސް ބޭނުން ކުރަމުން އައިސްފައިވަނީ އެ ދަނޑެވެ. ކޮންމެ އަހަރަކު އަތޮޅު މުބާރާތަށް ހަނިމާދޫ ޓީމް ފަރިތަކުރުންތައް ވެސް ބާއްވަމުން އައިސްފައިވަނީ އެތަނުގައެވެ.\n2001 ވަނަ އަހަރާއި 2002 ވަނަ އަހަރު ހަނިމާދޫ ޒުވާނުންގެ ޖަމްޢިއްޔާގެ ފުޓްބޯޅަ ޓީމް ޒޯން ޗެމްޕިއަންކަން ހޯދައި، މާލޭގައި ބާއްވާ ޒޯން ފައިނަލް ބުރުގައި ވާދަކުރުމުން ހަނިމާދޫގެ ފުޓްބޯޅައިގެ ހުނަރު ފާހަގަކުރެވި އޭރުގެ ސްޕޯޓްސް މިނިސްޓްރީން ހަނިމާދޫގެ ފުޓްބޯޅަ ދަނޑުގެ އަޕްގްރޭޑް ކުރުމުގެ ގޮތުން ފުޓްބޯޅަ ދަނޑު ހިމެނޭ ކުޅިވަރު ބިމުގެ ވަށާފާރު ރާނައި ނިންމާފައި ވަނީ 2003 ވަނަ އަހަރުއެވެ. އެއީ ގާތްގަނޑަކަށް ހަތަރު ލައްކަ އަކަފޫޓުގެ ބިމެކެވެ.\n1993 ވަނަ އަހަރުން ފެށިގެން 2007 ވަނަ އަހަރާއި ހިސާބަށް ހަނިމާދޫގައި އޮތީ މަދަނީ އެންމެ ޖަމްޢިއްޔާއެކެވެ. އެއީ ހަނިމާދޫ ޒުވާނުންގެ ޖަމްޢިއްޔާއެވެ. ވުމާއެކު އެ ދުވަސްވަރު ހަނިމާދޫގައި ފުޓްބޯޅަ މުބާރާތްތައް ހިންގަމުން އައިސްފައިވަނީ ހަނިމާދޫ ޒުވާނުންގެ ޖަމްޢިއްޔާއިންނެވެ. ފުޓްބޯޅަ ދަނޑާއި ދަނޑު ހިމެނޭ ކުޅިވަރު ބިން ވިނަކޮށައި ބަލަހައްޓަމުން އައިސްފައިވަނީ ވެސް ހަނިމާދޫ ޒުވާނުންގެ ޖަމްޢިއްޔާއިންނެވެ.\n2007 ވަނަ އަހަރުގެ ޑިސެމްބަރު މަހު ހަނިމާދޫގައި އިތުރު ކުލަބެއް ރަޖިސްޓަރީ ކުރެވިގެން ދިޔައެވެ. އެއީ ސާއްބަ އެކުވެރި ކުލަބެވެ. ސާއްބަ ރަޖިސްޓަރީވީ ފަހުން ދެން މިއައި މުއްދަތުގައި ހަނިމާދޫ ފުޓްބޯޅަ މުބާރާތްތައް ހިންގުމާއި މުބާރާތްތަކުގައި ބައިވެރިވުމާއި އަދި ފުޓްބޯޅަ ދަނޑު ބެލެހެއްޓުމުގެ މަސައްކަތް ކުރަމުން އައިސްފައިވަނީ ސާއްބައާއި ހަނިމާދޫ ޒުވާނުންގެ ޖަމްޢިއްޔާއިންނެވެ.\nހަނިމާދޫ ޒުވާނުންގެ ޖަމްޢިއްޔާއިން އިސްނަގައިގެން ދަނޑުގައި ރޭގަނޑު ފުޓްބޯޅަ ކުޅެވޭނެ ގޮތް ހެދުމުގެ މަޤުޞަދުގައި ދަނޑުގައި ލައިޓް ޖެހުމުގެ މަސައްކަތް 2008 ވަނަ އަހަރު ވަނީ ކޮށްފައެވެ. ހެޔޮއެދާ ފަރާތްތަކުގެ އެހީތެރިކަމާއިއެކު ދަނޑުގެ ކޮންމެ ފަޅިއެއްގައި ތިން ލައިޓް ޕޯސްޓްޖަހައި ކޮންމެ ޕޯސްޓެއްގައި ހަތަރު ސަތޭކަ ވޯޓުގެ ދެ މާކަރީ ހަރުކުރެވި ދަނޑު ރޭގަނޑު ކުޅުމަށް ބޭނުން ކުރެވޭގޮތް ހެދިއެވެ. ނަމަވެސް އެ މިންވަރުން އެންމެ ބޭނުންވާވަރަށް ދަނޑު އަލި ކުރެވިފައިނުވެއެވެ. ލައިޓް އިތުރު ކުރުމުގެ މަސައްކަތް ހުއްޓިގެން ގޮސްފައިވަނީ އެކަށީގެންވާ ބަޖެޓް އެކަމަށް ނުލިބުމުގެ ސަބަބުންނެވެ.\n2008 ވަނަ އަހަރު ހަނިމާދޫ ރަސްމީ ފުޓްބޯޅަ ދަނޑުގައި ވިނަ ޖެހުމުގެ ހަރަކާތެއް ކުރިއަށް ގެންދެވިފައިވެއެވެ. ހަނިމާދޫ ޒުވާނުންގެ ޖަމްޢިއްޔާއިން ލީޑުކުރި މި ހަރަކާތުގެ ދަށުން އެ ފަހަރު ދަނޑުގެ އެއްކޮށް ވިނަ އިންދާފައިވެއެވެ. ވިނަ އިންދުމަށްފަހު ދެ އަހަރެއްހާ ދުވަހު އެ ދަނޑު ކުޅުމަށް ބޭނުން ނުކޮށް ބޭއްވި ނަމަވެސް ވިނަ އިންދުމުގައި އެންމެ އެކަށޭނަ ގޮތްތަކަށް އެކަން ކުރެވިފައި ނުވުމާއިއެކު އެކަން އެ ފަހަރު ވެސް ކާމިޔާބުވެފައި ނުވެއެވެ.\nހަނިމާދޫގެ ރަސްމީ ފުޓްބޯޅަ ދަނޑަކީ އެ ދުވަސްވަރު ހަމައެކަނި ފުޓްބޯޅަ ކުޅެން އޮތް ދަނޑަށް ވެފައި، އެ ތަނުގައި ވިނަ އިންދައި ހައްދަން ބޭނުންނަމަ ވިނަ އިންދާ ހެއްދުމަށް ހޭދަވެގެންދާ މުއްދަތުގައި ފުޓްބޯޅަ ކުޅުމަށް އެހެން ދަނޑެއް ބޭނުންވާތީ ހަނިމާދޫ ޒުވާނުންގެ ޖަމްޢިއްޔާއާއި ސާއްބަ އެކުވެރި ކުލަބް ގުޅިގެން 2009 ވަނަ އަހަރު ހަނިމާދޫގައި އައު ފުޓްބޯޅަ ދަނޑެއް އަލިކުރުމުގެ މަސައްކަތް ކުރެވިފައިވެއެވެ. އެ ދަނޑު އެއްކޮށް ކޮށާލެވުނު ނަމަވެސް އެތަން ސާފުކޮށް ބޭނުން ކުރެވޭވަރު ވެފައި ނުވެއެވެ.\nފާހަގަ: ހދ ހަނިމާދޫ, ހދ.ހަނިމާދޫ, ޚަލީލްގެ ކޮލަމް\nކަނޑައެޅިފައިވާ ސުންގަޑިއަށް ރަށްރަށުގެ ތަރައްޤީގެ ޕްލޭންތައް ނުނިމިއްޖެނަމަ ދެން ވާނީ ކިހިނެތް؟\nޚަލީލްގެ ކޮލަމް: ރިއްމަސް ހިފުން\nދިވެހިރާއްޖެ، އިނގިރޭސިންގެ “ހިމާޔަތު”ގެ ދަށުން މިނިވަންކަމަށް ކުރި ދަތުރު


2011 ވަނަ އަހަރުގެ ކުޅިވަރުގެ ޤައުމީ އިނާމު ދެއްވުމުގެ ޖަލްސާގައި ރައީސުލްޖުމްހޫރިއްޔާ މުޙަންމަދު ނަޝީދު ދެއްކެވި ވާހަކަފުޅު - The President's Office\n31 ޖަނަވަރީ 2012، ރިފަރެންސް: PRO/RMN/2012/16\nދިވެހިރާއްޖޭގެ ކުޅިވަރާ ގުޅޭ ވަޒީރު، ދައުލަތުގެ އެހެން ވަޒީރުންނާއި، ރައްޔިތުންގެ މަޖިލީހުގެ ޢިއްޒަތްތެރި މެންބަރުންނާއި އަދި ވަކިން ޚާއްޞަކޮށް، ރާއްޖޭގެ ކުޅިވަރު ދަނޑުތަކުން، ކުޅިވަރު ޓްރެކްތަކުން، ކުޅިވަރު ކޯޓުތަކުން އަބަދުވެސް، އަބަދުވެސް އަޅުގަނޑުމެންނަށް ފެންނަ ޝަޚްޞިއްޔަތުތައް، އަދި މި ޖަލްސާ، ދުރާއި ގާތުން ބައްލަވަމުން ގެންދަވާ އެންމެހާ ބޭފުޅުން.\nބަދަލުވަމުންދާ ދިވެހިރާއްޖެ މިދަނީ، ދިވެހިރާއްޖޭގެ ޤައުމިއްޔަތުވެސް އަލުން އަނބުރާ ސިފަކުރަމުން. ރާއްޖޭގެ ޤައުމިއްޔަތު ސިފަކުރުމުގައި، އެއަށް އެންމެބޮޑު ބާރެއް އަޅައިދޭނޭ އެއް ޙަރަކާތަކީ، ކުޅިވަރުކަން އެއީ އިންސާނީ ތަޖްރިބާ، އަޅުގަނޑުމެންނަށް ދައްކައިދީފައި އޮތް ވަރަށް ފުރިހަމަ ޙަޤީޤަތެއް. ޤައުމެއް ތަރައްޤީވެ ދިޔުމަށްޓަކައި، އެ ޤައުމުގެ ޤައުމިއްޔަތު، ޤައުމުގެ ސިފަތަކާ އެއްގޮތަށް ބިނާވެފައި އޮތުމަކީ، ކޮންމެހެން ބޭނުންތެރިކަމެއް. އެ ޤައުމިއްޔަތަށްޓަކައި، އަޅުގަނޑުމެންނަށް ހިންގޭން ހުރި އެންމެ މަޢުނަވީ އެއް މަސައްކަތަކީ، ޒުވާނުންގެ ޙަރަކާތްތަކުން ނުކުމެގެން އަންނަ ކުޅިވަރުގެ ޖޯޝްގަދަ، ފޯރިގަދަ މުބާރާތްތަކާއި، ކުޅިވަރުތައް.\nރާއްޖޭގައި ކުޅިވަރު ތަރައްޤީ ކުރުމަކީ، ކޮންމެހެން ބޭނުންތެރި ކަމަކަށްވަނީ، މި ދިވެހިރާއްޖެ އެއީ، ޤައުމެއްގެ ގޮތުގައި ފާހަގަކުރަން އަޅުގަނޑުމެން އެދޭތީވެ. ޤައުމަކީ ކޮބައިތޯ، އަޅުގަނޑުމެން އަބަދުވެސް ވިސްނާއިރު، މިނާއިރު، ދެކޭއިރު، ޤައުމަކީ، އެ ފަސްގަނޑެއްގައި ތިބޭ ހުރިހާ ރައްޔިތުންމެ، ބައެއްފަހަރުފަހަރަށް ނަމަވެސް، އެކައްޗެއް ކިޔާއުޅޭ ބައެއްގެ ގޮތުގައި ފާހަގަވާ ތަންތަން. އެއް ދީނެއް ނުވަތަ އެއްބަހެއް ނުވަތަ އެއް ފިކުރެއް ނުވަތަ އެއް ޤާނޫނަކަށް، ނުވަތަ އެއް ކްލަބަކަށް، އެއް ޓީމަކަށް ސަޕޯޓްކުރާ ރައްޔިތުންތަކެއް ދިރިއުޅޭން ފެށީމާ، ދެން އަޅުގަނޑުމެންނަށް ޤައުމެއް ސިފަވެގެން އަންނަނީ. ޤައުމިއްޔަތާއި ޤައުމު ބިނާކުރުމުގައި، ކުޅިވަރުގެ ދައުރު މުހިންމުވެގެން އަންނަނީ، މިދެންނެވި ސަބަބަށްޓަކައި. އެހެންވީމާ، ތިޔަބޭފުޅުން ތިޔަ އަދާކުރައްވާ ވަޒީފާއަކީ، ހަމަކަށަވަރުންވެސް މި ރާއްޖޭގައި މިވަގުތު އަދާކުރެވެން އޮތް އެންމެ މުހިންމު އެއް ވަޒީފާ.\nއަޅުގަނޑަކަށް ތިޔަބޭފުޅުންނަށް ފާހަގަކޮށްދޭކަށެއް ނުޖެހޭނެ، 1994 ވަނަ އަހަރޭ އަޅުގަނޑު ހަނދާންވަނީ އެއީ. ވަރަށް ޒަމާނުއްސުރެ ފެށިގެން ނަސްމީ އިމްތިޔާޒުގެ ކަސްތޮޅުތަކުގައި، ސައުތު އެފްރިކާ، އަނދިރީގައި ވެފައިވަނިކޮށް، އެއަށްފަހު، އެ ޤައުމަށް ލިބުނު މިނިވަންކަން، އެންމެފަހުން އެންމެ ބޮޑަށް ފާހަގަކޮށްދިނީ، އެ އަހަރުގެ ދުނިޔޭގެ ރަގަ މުބާރާތުގައި، ސައުތު އެފްރިކާ ޓީމް. ޙަޤީޤަތުގައި، ސައުތު އެފްރިކާ، ސަލާމަތުގެ އައްސޭރިއަކަށް ގެނެސްދިނީ، އެ މުބާރާތާއި، އެޓީމް. އެއީ ތާރީޚު ލިޔުންތެރިން އަބަދުވެސް ދެކޭނޭ ޙަޤީޤަތެއް.\nއަޅުގަނޑު މިދެންނެވި ބާވަތުގެ ކިތަންމެ މިސާލެއް، މި ދުނިޔޭގެ ޤައުމުތަކުން ފެންނާން އެބަހުރި. އަޅުގަނޑު މި ފާހަގަކުރާ ބާވަތުގެ ކިތަންމެ މިސާލެއް، މި ރާއްޖޭގެ އެކިއެކި ދުވަސްވަރުގައި، އަޅުގަނޑުމެންނަށް ފެނިފައި އެބަވޭ. އަޅުގަނޑަށް ހަމަ ޔަޤީން ކަށަވަރު، އަންނާން އޮތް ތަނުގައިވެސް އަޅުގަނޑުމެންނަށް ހަމަ މިފަދަ މަންޒަރުތައް، އަޅުގަނޑުމެންގެ ކުޅުންތެރިން ދައްކުވައިދޭނެ. އެފަދަ ޤައުމީ ޖޯޝް، އެފަދަ ޤައުމީ ރޫޙު އަޅުގަނޑުމެންގެ ތެރެއަށް ގެނެސްދޭނެ.\nކުޅިވަރަކީ ހަމައެކަނި ޤައުމިއްޔަތު ބިނާކުރުމުގެ ކަމެއް ނޫން. އުފާވެރިކަމާއެކު، ތަނަވަސް، ތާޒާ، ދުޅަހެޔޮ ދިރިއުޅުމެއް އުޅުމަށް، ކޮންމެހެން ބޭނުންވޭ، އެބަ ކުޅިވަރު. ހާސްކަމެއްނެތި އުޅޭ އުޅުމަށް، ކޮންމެހެން އެބަ ބޭނުންވޭ ކުޅިވަރު. މުނިފޫހިފިލުވުމާއި އަދި ހަމަ އޭގެއިތުރުންވެސް، ފުރިހަމަ ޞިއްޙަތެއްގައި ހުރުމަށްޓަކައި، ކުޅިވަރުގެ ބޭނުންތެރިކަމީ، އަޅުގަނޑު ހިތުން މިތަނުގައި ދައްކައިފިނަމަ، ބަޞަރާއަށް ކަދުރު ވިއްކުން ބާވަތުގެ ކަމެއް.\nއަޅުގަނޑުމެންގެ ރާއްޖޭގައި މުނިފޫހިފިލުވުމަށްވެސް އަދި ޞިއްޙީ އެކިއެކި ކަންކަމަށްވެސް ކުޅިވަރު ކުޅެވެމުން އަންނަތާ، އަންނަ މިންވަރު، ކޮންމެ ދުވަހަކު އިތުރުވަމުންދާ މިންވަރުވެސް އަޅުގަނޑުމެންނަށް ވަރަށް ގާތުން ފެންނަމުން އެބަދޭ. މިހެން އިތުރުވެގެން އަންނައިރުގައި، އަޅުގަނޑު ހިތުން ދޮގަކަށް ނުވާނެ، އަޅުގަނޑުމެންގެ ޖީލު މިއީ، މި ރާއްޖޭގައި ޚާއްޞަކޮށް، މި މާލޭގައި އެންމެފަހުން ގޭގައި ކުޅިވަރު ކުޅުނު ޖީލު. ގޭގައި ބޯޅަ ކުޅުނު. ގޭގައި ބެންޑްމިންގޓަން ކުޅުނު. ގޭގައި ކްރިކެޓް ކުޅެވުނު. އެންމެފަހުގެ ޙަޤީޤީ މާލޭގެ ޖީލަކީ، އަޅުގަނޑު ހިތުން އަޅުގަނޑުމެން. އެއަށްފަހުގައި، މާލޭގެ ތޮއްޖެހުމާއި، މާލޭގެ ގޯތިގެދޮރު ބެހިގެންދިޔަ މިންވަރުންނާއި، މުޅި މާލެ ފުރިބަރާވެގެން ދިޔަގޮތުން، މާލޭގެ ވަރަށްގިނަ ޒުވާނުންނަށް އޮތީ، ކުޅިވަރު ކުޅޭނޭ ތަނެއް، ކުޅިވަރު ކުޅެވޭނޭ ގޮތްތަކެއް ނުހޯދިފައި.\nމިދެންނެވި ސަބަބާ ގުޅިގެން، ރާއްޖޭގެ މާލޭގެ ޒުވާނުންނަށް ވެގެންދިޔަ ގޮތްތައްވެސް، އަޅުގަނޑުމެންނަށް އެނގޭ. ރާއްޖޭގެ ޒުވާނުންގެ 30 ޕަސެންޓް ކުދިންނަކީ، އެ ބުނަނީ މިހާރު ބާރުގަދަ މަސްތުވާތަކެތީގެ ޝިކާރައިގައި ވެފައިވާ މީހުންނޭ. ރާއްޖޭގެ ޒުވާނުންގެ އެހާގިނަ ބަޔަކީ، ވަޒީފާއެއްނެތި، ދެން ހެދޭނެ އެހެން ގޮތެއްވެސްނެތި، މާޔޫސްވެ އުޅެމުން އަންނަ މީހުންނޭ. އެ ކުދިންނަށް، އެ ޒުވާނުންނަށް ފުރްޞަތުތައް ހޯދައިދިނުމަކީ، ކޮންމެ ސަރުކާރެއްގެވެސް އަދި އަޅުގަނޑު ހިތުން ދައުލަތުގެ ކޮންމެ މުއައްސަސާއެއްގެވެސް ވަރަށްބޮޑު ވާޖިބެއް.\nކުޅިވަރަށްދޭ އަހަންމިއްޔަތު ކަމާއި، ކުޅިވަރަށް ކުރެވޭ ޚަރަދު އެއީކީއެއް ކުޅިވަރެއް ނޫން. އެއީކީއެއް އިސްރާފެއް ނޫން. ޤައުމު ބިނާކުރުމުގައި، ޤައުމިއްޔަތަށްޓަކައި އަދި މުނިފޫހިފިލުވުމާއި، ޞިއްޙަތަށްޓަކައި ކޮންމެހެން ކުރާންޖެހޭ ކަމެއް. އަޅުގަނޑަށް، އަޅުގަނޑުމެންނަށް ހިތްހަމަޖެހުން ލިބެނީ، އަޅުގަނޑުމެންނަށް، އަޅުގަނޑުމެން އުފާވަނީ، ކުރިއަށް މިފެށޭ އަހަރުގެ ތެރޭގައި، މާލޭގައި އެކަންޏެއް ނޫން، އަދި ރާއްޖޭގެ އެކިއެކި ކަންކޮޅުތަކުގައި، ކިތަންމެ އުޞޫލެއްގެ ދަށުން ކުޅިވަރަށް ވަރަށް އެކަށީގެންވާ ޚަރަދުތަކެއް އިރާދަކުރެއްވިއްޔާ، ކުރެވިގެންދާނެ.\nމީގެތެރެއިން ބައެއް ޚަރަދުތަކަކީ، ޕަބްލިކް ޕްރައިވެޓް ޕާޓްނަރޝިޕްތަކުގެ ތެރެއިން ކުރެވޭ ޚަރަދު. އަނެއްބައި ޚަރަދުތަކަކީ، ދައުލަތުގެ ބަޖެޓުން ސީދާގޮތުގައި ކުރެވޭ ޚަރަދު. މުޅި ޖުމްލަ، އަޅުގަނޑުމެންގެ އަންދާޒާއަކީ، މި 2012 ވަނަ އަހަރުގެ ތެރޭގައި އަދި 2012 އާއި 2013އާ، މިދެއަހަރުގެ ތެރޭގައި، ކުޅިވަރަށް ހަސަތޭކަ މިލިއަން ރުފިޔާ ޚަރަދު ކުރެވޭތޯ އަމާޒު ކުރުން. އެއިން އަޅުގަނޑުމެންނަށް ލިބޭނެ ބޯޅަދަނޑުތަކެއް، ބެޑްމިންގޓަން ކޯޓްތަކެއް، ޓެނިސް ކޯޓްތަކެއް، ބަށި ކޯޓްތަކެއް އަދި އެހެންވެސް ކުޅިވަރުގެ ވަސީލަތްތަކެއް. އެހެން ނަމަވެސް، އަޅުގަނޑު ރާއްޖޭގެ ވަރަށްގިނަ ދަނޑު ދަނޑު ދެކެން. ޢާންމު ގޮތެއްގައި، ހަފްތާއަކު ތިން ރަށެއްގެ ތިން ދަނޑަށް ދެވޭތޯ އަޅުގަނޑު ބަލަން، ބޯޅަކުޅޭ ތިން ދަނޑަށް.\nއަޅުގަނޑަށް ވަރަށް ގިނައިން ފެންނަނީ، ރަށްރަށުގައި ބޯޅަކުޅުން މިއޮންނަނީ، ޢީދަށް އެކަނިކަމަށް. ޢީދަށްވާންވާއިރަށް، ކޮންމެހެންވެސް މެންބަރުލައްވާ ހައިމާކް ގެންގޮސްގެންވެސް، ވެލިގަނޑު އެއްވަރުކޮށް، ޢީދުގައި އެ އޮންނަ މުބާރާތް ކުޅުނީމާ، ދެން ގިނަފަހަރަށް، ދަނޑުގައި ވިނަފަޅައި، އަނެއް ޢީދާ ޖެހެންދެން، ދަނޑުން އެކަށީގެންވާ ބޭނުމެއް ނުކުރެވޭ. މިކަންތައް މިހެން ހިނގާ އެންމެބޮޑު އެއް ސަބަބެއް ކަމަށް އަޅުގަނޑަށް ފާހަގަވަނީ، މަދްރަސާގެ ތެރޭގައިވެސް އަދި ރަށުގެ އިންތިޒާމްތަކުގެ ތެރޭގައި، ކުޅިވަރު ތަރައްޤީކޮށް، ކުޅިވަރު ކުރިއަރުވާނެ ހުނަރުވެރިން، އެދުރުން މަދުކަމުން. އެހެންވީމާ، ސަރުކާރުގެ މިފަހަރުގެ ޕްރޮގްރާމްތަކުގެ ވަރަށްބޮޑު އަމާޒަކީ، ވީހާވެސް ގިނަ ކޯޗުން އުފެއްދުމާއި އަދި ފަނޑިޔާރުން އުފެއްދުމާއި، ރެފްރީން އުފެއްދުމާއި، ކުޅިވަރަށް ބޭނުންވާނެ އެހެންވެސް އިންސާނީ ވަސީލަތްތައް އުފެއްދުން.\nއަޅުގަނޑަށް އެބަ ވިސްނޭ، ފަނޑިޔާރުންގެ ވާހަކަ އަޅުގަނޑުމެން ދެއްކީމާ، ކުޅިވަރުގެ މައިދާނުގެ ތެރޭގައި، އިންޞާފް ބޭނުންވާ މިންވަރު އެއީ، ކުޅުންތެރިންނަށް ދުވަހަކުވެސް އޮޅިފައި އޮންނަ ކަމެއް ނޫން. އަޅުގަނޑުމެން އެއްވެސްއިރެއްގައި ގަބޫލުކުރި ޙަޤީޤަތެއް ނޫން އެއީ، ހަމައެކަނި ބޯޅަދަނޑުގައި ރަނގަޅަށް ކަށިގަނޑު ފުމެވޭނެ ގޮތެއް. އަޅުގަނޑުމެންނަށް އަބަދުވެސް އެނގޭ، އިންޞާފްވެރި ފަނޑިޔާރުންނަކީ، އުޞޫލީގޮތުން މުޖްތަމަޢެއްގެ ތެރޭގައި ބިނާވެގެން، އުފެދިގެން އަންނަންޖެހޭނެ ބައެއްކަން. ހަމައެކަނި ދަނޑުމައްޗަކު އެކަމެއް ނުކުރެވޭނެ. ހަމައެކަނި ކޯޓެއްގެ ތެރެއަކުވެސް އެކަމެއް ނުކުރެވޭނެ.\nއަޅުގަނޑުމެންގެ ޢާންމު އުޞޫލުތައް އެއީ ހަމަހަމަކަމާއި އިންޞާފަށް މަގުފަހިވާފަދަ އުޞޫލުތަކަކަށް ވެގެން ނޫނިއްޔާ، އަޅުގަނޑު ހިތުން އަޅުގަނޑުމެންނަކަށް، އަޅުގަނޑުމެން މިއެދޭ ހަމަހަމަކަންމަތީގައި، ލެވެލް ލޭން ފީލްޑެއްގައި ކުޅިވަރެއް ނުކުޅެވޭނެ. އަޅުގަނޑަށް ޔަޤީން، އަޅުގަނޑުމެންގެ މިޞްރާބު މިހިރީ ރަނގަޅަށްކަން. އަޅުގަނޑު ރާއްޖޭގެ އެންމެ ރައްޔިތުންނަށް، ވަކިން ޚާއްޞަކޮށް، ޒުވާނުންނަށް ޔަޤީންކޮށް އަރުވަން ބޭނުން، މި ސަރުކާރަކަށްވެސް އަދި އަޅުގަނޑަކަށްވެސް ކުޅިވަރަކީ ކޮބައިކަމާއި، އޭގެ ބޭނުންތެރިކަމާއި މުހިންމުކަން އިރާދަކުރެއްވިއްޔާ ނޯޅޭނެ. ސަރުކާރަށްވީ މިންވަރަކުން، ސަރުކާރުން ދާނީ ކުޅިވަރަށް ކުރާންހުރި ޚަރަދުތައް ކުރަމުން.\nއަޅުގަނޑުގެ ދުޢާއަކީ، އަޅުގަނޑުމެންނަށް މިއަދަށްވުރެ އަންނަ އަހަރު އަދި މާ ކާމިޔާބު އަހަރަކަށްވުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


ރާއްޖޭގައި ވަގުތާއި އިރުވަރު ބެލުން.\nދަރިއަކު އުފަންވާތާ ހަތްވަނަ ދުވަހު އެކުއްޖަކަށް ނަން ކިއުމަށްޓަކައި ވެސް އިރުވަރާއި، ވަގުތު ބަލައެވެ.\nމާބަނޑު މީހާގެ ފައިކޮޅުގައި ހެޔޮ ސާޢަތެއް ބަލައި ބަހައްޓައެވެ.\n27 އޮކްޓޯބަރ 2018 | ހޮނިހިރު 17:57\nރާއްޛޭގެ ކަނޑުގެ އަޑިގައި ބޭއްވުނު ކައިވެއްޏެއް. ކައިވެނި ރޫޅުމުން ދުރުވުމުގެ ވިސްނުމުގައި އިރުވަރު ބަލައި އުޅުނު.\n(15 އޮކްޓޯބަރ 2018 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nރާއްޖޭގައި ކުރިން ގެ އަޅައި އުޅުނީ މުޑިޖަހައިގެން ދަނޑިއާއި ފަނުންނެވެ. އެދުވަސްވަރު ފުރަތަމަ ޖަހަނީ މުޑިއެވެ. މިހާރު ގެރާނަން ފެށުމާއި ގުޅިގެން އަޅަމުންގެންދަނީ ބިންގަލެވެ. އެންމެ އިސްކަމެއް ދެނީ ހެޔޮ ވަގުތެއްގައި ހެޔޮ ރާހީގައި ބިންގާއެޅުން ނުވަތަ މުޑިޖެހުމެވެ. އެއީ ރަނގަޅުނޫން ވަގުތަކާއި އިރުވަރެއްގައި ބިންގާ އެޅި ނުވަތަ ގެއަށް ދެވި ކަމެއް ކުރެވިއްޖެނަމަ އެގޭގައި ދިރިއުޅުން އާލާ ނުވާނެ ކަމަށާއި ރޯދި ބަރަކާތް ގެއަށް ނުވަންނާނެ ކަމަށް ޤަބޫލުކުރެވިފައި އޮންނާތީއެވެ.\nޢާންމު ގޮތެއްގައި މިކަމަށް ޞަފަރު މަހާއި، ރަބީޢުލްއައްވަލް މަހާއި ޝަޢުބާން މަސް އިޚްތިޔާރުކުރެއެވެ. ޞަފަރުމަހުގެ ފުރަތަމަ 10 ދުވަހުގެ ތެރޭގައި އެކަމެއް ނު ކުރާނެއެވެ. ހަފްތާގެ ދުވަސްތަކުގެ ތެރޭގައި، އާދީއްތަ ދުވަހާއި، ބުރާސްފަތި ދުވަހާއި، ހުކުރު ދުވަހަކީ ބިންގާ އެޅުމަށް އެންމެ ރަނގަޅު ދުވަސްތަކެވެ. އަދި މާނަކަތާއި، ހެއިނަކަތާއި، މިއަހެލި ނަކަތާއި، ފުސް ނަކަތަކީ މިކަންކުރާ މަސްތައް ކަމުގައި އަޙްމަދު ޝަފީޤު (2007) ހާމަކުރައްވައެވެ.\nއާ ގެއަކަށް ދިއުން:\nއާ ގެއަކަށް ދިރިއުޅެން ދިއުމަށްޓަކައި ވެސް ވަގުތާއި އިރުވަރު ބަލައެވެ. މިކަމުގެ މަޤުޞަދަކަށް ވެސް ވެފައި އޮންނަނީ ގޭގެ ރޯދި ބަރަކާތް އިތުރުވެ ދިރިއުޅުން އާލާ ނުވެދާނެ ކަމުގެ ބިރެވެ. ހިތާމަތައް ކުރިމަތިވާނެ ކަމުގެ އިޢުތިޤާދުގެ މައްޗަށެވެ. ވަގުތާއި އިރުވަރު ބެލުމަށްފަހު އެގެއަށް ބަދަލުވެ ޞަލަވާތް ކިޔެވުމާއި، މައުލޫދު ކިޔުމާއި އަވަށްޓެރިންނާއި ޢާއިލާގެ މީހުންނަށް ކާންދިނުން ފަދަ ކަންކަންކުރުމާއި، ތިން ދުވަސް ވަންދެން ބައްތި ދިއްލުން ފަދަ ކަންކަން ކުރާކަމުގައި ވެއެވެ.\nށ. ޢާއިލާ ބިނާކުރުން:\nކައިވެނި ރޫޅި ދިރިއުޅުން ބަރުބާދު ވެދާނެކަމުގެ ހީއަށް ރަނގަޅު އިރުވަރާއި ވަގުތުބަލައި ކައިވެނި ކުރުމަކީ ވެސް ދިވެހިން ކޮންއުޅުނު ކަމެކެވެ. މިކަމަށް ހެޔޮ ސާޢަތެއް ހޯދައެވެ. މިގޮތުން މުޙައްރަމް، ރަބީޢުލްއައްވަލް، ރަޖަބްމަހާއި، ޝަޢުބާން މަހު އިރުވަރުބަލއި އުޅެއެވެ. މި މަސްތަކުގައި މުޙައްރަމްމަހުގެ 15 އާއި ރަބީޢުލްއައްވަލްމަހުގެ 14 ވަނަދުވަހާއި، ރަޖަބް 27 އާއި، ޝަޢުބާން 15 ހިމެނެއެވެ. ކައިވެނިކުރަމުން ގެންގޮސްފައިވާކަމަށް ފާހަގަ ކުރެވެނީ ހޯމަ ހުކުރު މިދެދުވަހުއެވެ. ކައިވެނިކުރުމުގައި މިހާރު ވަގުތާ އިރުވަރު ނުބެލިނަމަ ވެސް ހުކުރު ހޯމަ އަކީ މިހާރު ވެސް ކައިވެނިކުރުމަށް މީހުން ޝައުޤުވެރިވާ ދެ ދުވަހެވެ.\nބަލިވެ އިނދެ ވިހެއުން:\nމާބަނޑު އަންހެނާ ދުވަސްފުރައި ވިހަން ގާތްވުމުން ކަންވެރި އެދުރުގެ ގާތަށް ގޮސް ވިހަން އޮންނާނެ އެނދު ބަހައްޓާނެ ތަނަކާއި ވަގުތު ބަލައި އެނދު ބެހެއްޓުމުގެ މަސައްކަތް ކުރެއެވެ. އަދި މާބަނޑު މީހާ ވިހާ ވަގުތު ޖެހުމުން ފޫޅުމާދައިތަ އިށީންނާނެ ކުޑަގޮނޑިއެއް މާބަނޑު މީހާގެ ފައިކޮޅުގައި ހެޔޮ ސާޢަތެއް ބަލައި ބަހައްޓައެވެ. އަދި ވިހާތަނުން ވިހެއީ ފިރިހެން ކުއްޖެއް ނަމަ ބަންގިގޮވައެވެ. ވިހެއީ އަންހެން ކުއްޖެއްނަމަ ޤަމަތްދެއެވެ.\nހަތް ދުވަސް ވުމުން ބޭރުގެއަށް ލުން:\nވިހެއުމުގެ ހަތްދުވަސް ފަހުން މައިމީހާ އާއި ދަރިފުޅު ވިހެއި ކޮޓަރިން ބޭރުގެއަށް ނެރުމަކީ ދިވެހިން ކުރީޒަމާނުގައި އިރުވަރާއި، ހެޔޮ ވަގުތު ބެލުމަށްފަހު ނޫނީ ނުކުރާ ކަމެކެވެ. މިގޮތުން ވިހެއިތާ ހަތް ދުވަސް ވާދުވަހުގެ ފަތިސްނަމާދުގެ ބަންގީގެފަހުން އިރުއެރުމުގެ ކުރިން މައިމީހާއާއި ދަރިފުޅު ބޭރުގެއަށް ނެރެއެވެ. އޭގެ ކުރިން އެދުރުބެއަކު ނުވަތަ ދަންނަ ބަޔަކު ޞަލަވާތް ފާތިޙާ ފަދަ ތަކެތިކިޔަވާ ކަމުގައި ވެއެވެ. މިކަން ކުރާ4ނަކަތަކީ ފްނޯސް ނަކަތާއި، ވިހާ ނަކަތާއި، ނޮރަ ނަކަތުގައި އެވެ. ހަފްތާގެ ދުވަސްތަކުގެ ތެރެއިން ހުކުރު، ހޮނިހިރު، ހޯމަ ދުވަސްދުވަހެވެ.\nދަރިއަކު އުފަންވާތާ ހަތްވަނަ ދުވަހު އެކުއްޖަކަށް ނަން ކިއުމަށްޓަކައި ވެސް އިރުވަރާއި، ވަގުތު ބަލައެވެ. އެފަދަ ގޮތަކަށް ނަންކިޔަނީ އެކުއްޖެއްގެ ކާމިޔާބާއި، ނަޞީބު އެކަމާ ގުޅުވައިގެންނެވެ. މިގޮތުން ފުނޯސް ނަކަތާއި، ވިހާނަކަތާއި، ނޮރަނަކަތަށް ސަމާލުކަންދެއެވެ. އަދި ހުކުރު، ހޮނިހިރު، ހޯމަދުވަހަށް ސަމާލުކަން ދޭކަމުގައިވެއެވެ. ނަންކިއުމުގައި ވެސް އިރުވަރާއި ވަގުތުބަލާ ކަންވެރިއެއްގެ އިރުޝާދާއި، އެހީތެރިކަން ހޯދައެވެ.\n40 ށް ހިނެވުމަށް ފަހު ބޭރުގެއަށް ނެރުން:\nވިހާތާ ސާޅިސް ދުވަސް ފަހުން ހިނެއުމެއް ހިނުވައެވެ. ވަގުތާއި އިރުވަރު ބެލުމަށްފަހު ކިޔެވެލިތަކެއް ކިޔެވައި މައިމީހާ ބޭރަށްނެރެއެވެ. ނެރެނީ ސާޅިސް ދުވަސްވާ ދުވަހުގެ ފަތިސްނަމާދަށް ފަހު އިރު އެރުމުގެ ކުރިންނެވެ. މިކަމަށް ހުކުރު، ހޮނިހިރު، ހޯމަ ދުވަސް ބަލައި ނަކަތުގެ ގޮތުން ފުނޯސް ނަކަތާއި، ވިހާނަކަތާއި، ނޮރަ ނަކަތް ބަލައެވެ.\nނ. ދަރިންނާ ގުޅުންހުރި ކަންތައް.\nމިއީ އިސްލާމްދީނާއި، ގުޅިފައިވާ ކަމެކެވެ. މިގޮތުން ދެޖިންސުގެ ކުދިންވެސް ޚިތާނުލައްވައެވެ. އެކަމަކު މިހާރު ރާއްޖޭގައި އަންހެން ކުދިންގެ ޚިތާނެއް ނު ލައްވައެވެ. މިހެން މިކަންކުރާކަން އަޙްމަދު ޝަފީޤު (2000) ހާމަ ކުރައްވައެވެ. މިގޮތުން ޚިތާނުކުރުމަށް ކަނޑައަޅާ ވަގުތަކީ ދިޔަވަރު ހިކޭ ވަގުތު ކަމަށްވެއެވެ. އެއީ ދިޔަވަރު ހިކުމާއި ލޭމަނާވުމާއި ގުޅުވައިގެންނެވެ. ފެންވެރުވުމާއި ޚިތާނުކުރުމާއި ދެމެދު ގާތްގަނޑަކަށް ހަތް ދުވަސް ހޭދަވެއެވެ. ރަނގަޅުވުމަށް ފަހު ފެންވަރުވަނީ ވެސް ވަގުތާ އިރުވަރު ބެލުމަށް ފަހުގައެވެ. ޚިތާނުގެ ދުވަސްވަރު ކުޅިވަރު ކުޅުމާއި އެގެއަށް ޒިޔާރަތް ކުރުމަކީ ވެސް ޢާންމުކޮށް ކޮށްއުޅޭ ކަމެކެވެ.


Mohamed Shafiu: ތައުޙީދުގެ ބައިތައް ކުރުގޮތަކަށް\n1- ތައުޙީދުއް ރުބޫބިއްޔާ: ﷲ ތަޢާލާ އަކީ ހުރިހާ އެއްޗެއްގެ ރައްބުވަންތަ އިލާހުކަމަށް އިޤުރާރު ވުމެވެ. އަދި އެންމެހާ ތަކެއްޗެއް ޚަލްޤު ކުރައްވާ އެތަކެއްޗަށް ރިޒުޤުދެއްވާ އެތަކެތި އެއިލާހަކަށް މިލްކުވެވޮޑިގެންވާ އިލާހުކަމަށް އިޤުރާރުވުމެވެ.\nއަދި އެއިލާހަކީ އެންމެހާ ތަކެއްޗަށް ދިރުން ދެއްވައި މަރުގެންނަވާ އަދި އެންމެހާ ތަކެއްޗަށް ފައިދާ އާއި މަންފާ ކުރަނިވި ގޮތްތަކާއި ދަތި އުނދަގޫ ގޮތްތަށްވެސް މެދުވެރި ކުރައްވަވާ އަދި ބޭނުންޖެހިފައިވާ މީހާގެ ދުޢާ އިޖާބަކުރައްވާ ހަމައެކަނި ފަރާތްކަމަށް އިޤުރާރު ވުމެވެ. އަދި ހުރިހާ ކަމެއްގެ އަމުރުވަނީ އެއިލާހަށެވެ. އަދި ހުރިހާ ހެވެއްވަނީ އެއިލާހުގެ އަތްޕުޅުގައެވެ. އެއިލާހީ ކޮންމެ ކަމަކަށްމެ ކުޅަދުންވަންތަ އިލާހެވެ. އަދި މިކަންތައްތަކުގައި އެއިލާހާއި ބައިވެރިވެގެންވާ އެއްވެސް ފަރާތެއް ނުވެއެވެ. އަދި މީގެ ތެރޭގައި ހެޔޮމިންވަރާއި ނުބައި މިންވަރަށް އީމާންވުންވެސް ހިމެނެއެވެ.\nދިސަލަފިއްޔާ.ނެޓް އިން ނަގާފައި\nPosted by Mohamed Shafiu at 9:18 PM\nLabels: އަޙްމަދު މިޙްސަން މުޙައްމަދު, ޢަޤީދާ, ތައުހީދުގެ ބައިތައް, ތައުޙީދަކީ ކޮބާ, ތައުޙީދު


Bodu hiyaanaathaa gulhey ithuru5mahsala dhauvaa kuranee\nއެސެޓް ރިކަވަރީ ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމިޝަނުގެ ރައީސް މައުލޫމާތު ދެއްވަނީ. -- ފޮޓޯ: ރައީސް އޮފީސް\nރާއްޖޭގެ ތާރީހުގައި ހިންގި އެންމެ ބޮޑު ހިޔާނާތާ ގުޅޭ އިތުރު ފަސް މައްސަލައެއް ކުރިއަށް ދެ ހަފްތާއެއްގެ ތެރޭގައި ދައުވާ ކުރަން ފޮނުވާނެ ކަމަށް އެސެޓްސް ރިކަވަރީ ކޮމިޝަނުން ބުނެފި އެވެ.\nއެ ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމިޝަނުގެ ރައީސް އަހުމަދު އަސްއަދު ވިދާޅުވީ އެމްއެމްޕީއާރުސީ ތެރެއިން ހިންގި ހިޔާނާތަކީ މާޒީން ފިލާވަޅު ލިބިގަނެގެން، ހިންގާފައިވާ ވަރަށް ބޮޑު ޖަރީމާއެއް ކަމަށާއި އެ ހިޔާނާތް ހިންގިއިރު ދައުލަތުގެ މުޅި ސިސްޓަމް ފެއިލްވެފައިވާ ކަމަށެވެ.\nއެގޮތުން، އެކަމުގައި ދައުލަތުގެ ބާރެއްވެސް އަދި މުއައްސަސާއެއްވެސް އިސްތިސްނާނުވާކަން އޭނާ ފާހަގަކުރެއްވި އެވެ.\nއަސްއަދު ވިދާޅުވީ ކޮމިޝަނުން ހިންގި ތަހުގީގުން އެނގުނީ ރާއްޖޭގެ އެންމެ އަގުބޮޑު މުދާ ނުހަމަގޮތުގައި ބޭނުންކޮށްފައިވާ ކަން ކަމަށާއި އަދި އެއީ ޕްލޭން ކޮށްގެން، އެތައް ބަޔަކު ގުޅިގެން ހިންގާފައިވާ ބޮޑު ޖަރީމާއެއް ކަމަށެވެ.\nއެގޮތުން، އެ ހިޔާނާތް ހިންގުމަށް ބޭނުންކުރި އަމިއްލަ ކުންފުންޏެއްކަމަށްވާ އެސްއޯއެފް ކުންފުނިން ފައިސާ ލިބުނުކަމަށް 155 ފަރާތެއްގެ ނަން އޭސީސީން އާއްމުކޮށްފައިވީ ނަމަވެސް، މިހާރު އެ އަދަދު 300 އަށް ވުރެ މައްޗަށް އަރާފައިވާކަމަށްވެސް އަސްއަދު ވިދާޅުވި އެވެ.\n"މިހާރު އެ އަދަދު ހުރީ 300 އަށް ވުރެ މަތީގައި. އެކަމަކު މީގެ ދެ ހަފްތާ ފަހުން އެ އަދަދު އަނެއްކާވެސް އިތުރުވެދާނެ. އިތުރުވަނީ، އަޅުގަނޑުމެން މި މައްސަލަ ބަލަމުންދާ ވަރަކުން އެ ލިސްޓަށް އިތުރު ނަންތައް ވަންނަމުންދާތީ،" އޭނާ ތަފްސީލުކޮށްދެއްވި އެވެ.\nއަސްއަދު އިތުރަށް ވިދާޅުވީ، އެ ހިޔާނާތާ ގުޅިގެން، ތުހުމަތުކުރެވޭ 300 ފަރާތްތައް އޭސީސީ އާއި، ފުލުހުންނާއި ބަންޑާރަ ނައިބުގެ އިތުރުން ޕްރޮސެކިޔުޓާ ޖެނެރަލާ ގުޅިގެން، ގިންތި ކުރެވިފައިވާ ކަމަށެވެ. އޭގައި ބަލާފައިވަނީ، އެ މީހަކު އެ ވަގުތު ހުރި މަގާމެއްގެ އިތުރުން، ފައިސާ ލިބުނު އަދަދާއި ހެކި ހުރި މިންވަރުގެ މައްޗަށްކަމަށް އޭނާ ވިދާޅުވި އެވެ.\nއެކަމާ ގުޅިގެން މިހާރުވެސް ދައުވާކުރުމަށް ދެ މައްސަލައެއް ފޮނުވާފައިވާއިރު، ކުރިއަށް އޮތް ދެ ހަފްތާގެ ތެރޭގައި އިތުރު ފަސް މައްސަލަ ދައުވާކުރަން ފޮނުވާނެކަމަށް އަސްއަދު މިއަދު ހާމަކުރެއްވި އެވެ.\n"އެ ކޭސްތައް ފޮނުވީމާ، ހާމަވެގެންދާނެ މި ކޮމިޝަނުން މަސައްކަތް ކުރަނީ މިނިވަންކަމާއެކު، ވަކި މީހަކަށް އަދި ވަކި ކުލައަކަށްވެސް ބެލުމެއްނެތިކަން،" އޭނާ ވިދާޅުވި އެވެ.\nއެ ވާހަކަ އިޝާރާތްކުރެއްވީ، މި ސަރުކާރުގެ ބޭފުޅެއް ހިމެނޭކަމަށްތޯ ނޫސްވެރިން ތަކުރާރުކޮށް ސުވާލުކުރުމުންވެސް، އެ މައްސަލަތުގައި ހިމެނޭ ފަރާތްތަކެއް އަސްއަދު ހާމަކުރައްވާފައެއް ނުވެ އެވެ.\nއަސްއަދު ވިދާޅުވީ ކުރީ ސަރުކާރުން އެމްއެމްޕީއާރުސީ މެދުވެރިކޮށް 37 ރަށާއި 12 ފަޅު ދޫކޮށްފައިވަނީ ގާނޫނާ ހިލާފަށް ނުއަގުގައި ކަމަށެވެ.\nއަދި ފަޅުތައް ނުހިމަނައި، ރަށްތަކުގެ އަގުތަކަށް ބަލާއިރު 3.4 ބިލިއަން ރުފިޔާ ލިބެންޖެހޭ ކަމަށާއި ފަޅުތައް އަގުކުރާނެ ވަކި ގޮތެއް ކަނޑައެޅިފައިނެތަސް އޭގެ އަގު ހިމަނައިފި ނަމަ ދައުލަތަށް ވަންނަން ޖެހޭ ވަރު ހަތަރު ބިލިއަނަށް އަރާނެ ކަމަށް އޭނާ ވިދާޅުވި އެވެ.\nއެމްއެމްޕީއާރުސީ މެދުވެރިކޮށް ހިންގި ހިޔާނާތުގެ ތެރެއިން އެ ރަށްތަކާއި ފަޅުތައް ދޫކޮށްގެން 77 މިލިއަން ޑޮލަރު ދައުލަތަށް ގެއްލުންވެފައިވާކަމަށް އޮޑިޓާ ޖެނެރަލް އޮފީހުގެ އިތުރުން އެންޓި ކޮރަޕްޝަން ކޮމިޝަން (އޭސީސީ)އިންވެސް ވަނީ ބުނެފަ އެވެ.\nނަމަވެސް، އަސްއަދު ވިދާޅުވީ އެއީ ނުއަގުގައި އެ ރަށްތައް ވިއްކައިގެން ލިބުނު އަދަދު ކަމަށެވެ. އެހެންކަމުން، އެ ހިޔާނާތުގެ ތެރެއިން ދައުލަތަށް ލިބުނު ހަގީގީ ގެއްލުން އެތައް ގުނައެއް އިތުރުވާނެކަމަށް އަސްއަދު ފާހަގަކުރެއްވި އެވެ.\nރައީސް އިބްރާހިމް މުހައްމަދު ސޯލިހު ކޮމިޝަން އޮން ސްޓޭޓް އެސެޓް ރިކަވަރީ ހިޔާނާތް\nބޮޑު ހިޔާނާތުގައި ދޫކުރި ރަށްތަކަށް 200 މިލިއަން ޑޮލަރު ނުލިބި\n"ކޮރަޕްޝަނަށް ބަރާބަރަށް ފިޔަވަޅު އަޅާ"


Sri Lanka In Covid Jehigen Maruvaa Meehun Valhulaan Fashaifi - Vaguthu\nކޮވިޑް ޖެހިގެން މަރުވާ ސްރީލަންކާގެ މީހުން ވަޅުލުމުގެ މަސައްކަތް މިއަދު ކުރިއަށް ގެންދަނީ\nކޮވިޑް-19 ޖެހިގެން މަރުވާ މީހުން އަންދަމުން ގެންދާތީ ސްރީލަންކާގެ މުސްލިމުންނާއި ކްރިސްޓިއަނުން ފާޅުކުރަމުން ގެންދިޔަ ކަންބޮޑުވުންތަކާއި ސަރުކާރަށް ކުރިމަތިވަމުން ދިޔަ ޕްރެޝަރުތަކުގެ ސަބަބުން ސްރީލަންކާގައި ކޮވިޑް ޖެހިގެން މަރުވާ މީހުން ވަޅުލާން ފަށައިފިއެވެ.\nކޮވިޑް-19 ޖެހިގެން މަރުވާ މުސްލިމުންނާއި ކްރިސްޓިއަނުންގެ ހަށިތައް ވަޅުލާން ސްރީލަންކާގެ ސަރުކާރުން ނިންމީ މީގެ އެއްހަފްތާ ކުރިންނެވެ. އެނިންމުމުގެ ދަށުން މިއަދު ވަނީ ފުރަތަމަ ފަހަރަށް މީހަކު ވަޅުލާފައެވެ.\nކޮވިޑް ޖެހިގެން މަރުވާ މީހުން ވަޅުލާން ސްރީލަންކާ ސަރުކާރުން ނިންމާފައި ވަނީ މީހުން ދިރިއުޅޭ ސަރަހައްދާއި ދުރު، އެކަހެރި ސަރަހައްދެއްގައެވެ. ހުކުރު ދުވަހު ފުރަތަމަ ވަޅުލީ ދެމީހެއްގެ ހަށިގަނޑެވެ. އިތުރު ފަސް މީހެއްގެ ހަށިގަނޑު ވެސް ހުކުރު ދުވަހު ވަޅުލަން ނިންމާފައިވާ ކަމަށް ސިފައިންގެ ކޮމާންޑާ ޖެނެރަލް ޝަވެންދްރާ ސިލްވާ ލަންކާގެ މީޑިއާތަކަށް މައުލޫމާތު ދެއްވަމުން ވިދާޅުވިއެވެ.\nކޮވިޑް ޖެހިގެން މަރުވާ މީހުން ވަޅުލާނެ ފަސް ސަރަހައްދެއް މިހާރު ވަނީ ކަނޑައަޅާފައެވެ. މިއަދު މީހުން ވަޅުލާފައި ވަނީ ބަޓިކަލޯގެ އަވަށެއްގައެވެ.\nކޮވިޑް ޖެހިގެން މަރުވާ ސްރީލަންކާގެ މުސްލިމުންގެ ހަށިތައް ރާއްޖެއަށް ގެނެސް ރާއްޖޭގައި ވަޅުލުމަށް ވެސް މީގެ ދެތިން މަސް ކުރިން މަޝްވަރާ ކުރެވުނެވެ. އެމަޝްވަރާތައް ފެށުނީ ސްރީލަންކާގެ މުސްލިމުންގެ ހަށިތައް ރާއްޖެއަށް ގެންނަން ދިވެހި ސަރުކާރުން ލަންކާ ސަރުކާރުގައި އެދުމުން ކަމަށް މީޑިއާގައި ރިޕޯޓް ކޮށްފައި ވެއެވެ. ނަމަވެސް މަރުވާ މީހުންގެ ހަށިތައް ރާއްޖެ ގެނައުމާއި ދެކޮޅަށް ވަރަށް ގިނަ ބަޔަކު ވާހަކަދެއްކުމުން އެނިންމުމަށް އަމަލު ކޮށްފައެއް ނުވެއެވެ.\nސްރީލަންކާ އިން މިހާތަނަށް 84000 އަށް ވުރެ ގިނަ މީހުން ކޮވިޑަށް ފައްސިވެ، 489 މީހަކު ވަނީ ކޮވިޑް ޖެހިގެން މަރުވެފައެވެ. އޮކްޓޯބަރ މަހުން ފެށިގެން ސްރީލަންކާ އިން ކޮވިޑަށް ފައްސިވާ މީހުންގެ އަދަދު ވަރަށް ބޮޑަށް އިތުރުވުމަށް ފަހު ކޮންމެވެސް ވަރަކަށް ހާލަތު ރަނގަޅުވާން ފެށިތާ މިހާރު ހަފްތާއެއްހާ ދުވަސް ވެއްޖެއެވެ.


އަލްޤާޟީ ޙަސަން ތާޖުއްދީނުގެ ވާދައިގެ ތަށްޓަށް ބާއްވާ ޤައުމީ ތާރީޚު ސުވާލު މުބާރާތް (3)\n2020ވަނަ އަހަރުގެ އަދަބީ ކަލަންޑަރުގައި ކަނޑައަޅައިފައިވާ އަލްޤާޟީ ޙަސަން ތާޖުއްދީނުގެ ވާދައިގެ ތަށްޓަށް ބާއްވާ ޤައުމީ ތާރީޚު ސުވާލު މުބާރާތުގައި ބައިވެރިވުމުގެ ދޮރު މިހާރު ވަނީ ހުޅުވައިލައިފައެވެ. މި މުބާރާތް ބާއްވަން ހަމަޖެހިފައި ވަނީ އިސްކޫލުތަކަށާއި، ކޮލެޖް/ޔުނިވަރސިޓީތަކަށެވެ. އިސްކޫލުތަކުގެ ބައި ބަހައިލައިފައި ވަނީ4އުމުރު ފުރާއަކަށެވެ. އެއީ:-\n(1) އިބްތިދާއީ ގިންތި\n(2) ދަށު ސާނަވީ ގިންތި\n(3) ސާނަވީ ގިންތި\n(4) މަތީ ސާނަވީ ގިންތި\nއަލްޤާޟީ ޙަސަން ތާޖުއްދީނުގެ ވާދައިގެ ތަށްޓަށް ބާއްވާ\nޤައުމީ ތާރީޚު ސުވާލު މުބާރާތް (3)ގައި ބައިވެރިވުން\n(1) އިބްތިދާއީ ގިންތި (ކީ ސްޓޭޖު2ގެ ގްރޭޑް5އަދި 6):\nއިބްތިދާއީ ގިންތީގައި ބައިވެރިވެވޭނީ 2020 ޑިސެންބަރު 31ގެ ނިޔަލަށް 11 އަހަރު ފުރޭ އަދި 2020 ޑިސެންބަރު 31ގެ ނިޔަލަށް 13 އަހަރު ނުފުރޭ ދަރިވަރުންނަށެވެ.\n(2) ދަށު ސާނަވީ ގިންތި (ކީ ސްޓޭޖު 3):\nދަށު ސާނަވީ ގިންތީގައި ބައިވެރިވެވޭނީ 2020 ޑިސެންބަރު 31ގެ ނިޔަލަށް 13 އަހަރު ފުރޭ އަދި 2020 ޑިސެންބަރު 31ގެ ނިޔަލަށް 15 އަހަރު ނުފުރޭ ދަރިވަރުންނަށެވެ.\n(3) ސާނަވީ ގިންތި (ކީ ސްޓޭޖު 4):\nސާނަވީ ގިންތީގައި ބައިވެރިވެވޭނީ 2020 ޑިސެންބަރު 31ގެ ނިޔަލަށް 15 އަހަރު ފުރޭ އަދި 2020 ޑިސެންބަރު 31ގެ ނިޔަލަށް 17 އަހަރު ނުފުރޭ ދަރިވަރުންނަށެވެ.\n(4) މަތީ ސާނަވީ ގިންތި (ކީ ސްޓޭޖު 5):\nމަތީ ސާނަވީ ގިންތީގައި ބައިވެރިވެވޭނީ 2020 ޑިސެންބަރު 31ގެ ނިޔަލަށް 17 އަހަރު ފުރޭ އަދި 2020 ޑިސެންބަރު 31ގެ ނިޔަލަށް 19 އަހަރު ނުފުރޭ ދަރިވަރުންނަށެވެ.\n(5) މި މުބާރާތުގައި ދަރިވަރުން ބައިވެރި ކުރަން ވާނީ ކޮންމެ އިސްކޫލަކުން އުމުރު ފުރައެއްގައި3ދަރިވަރުންނެވެ. ބަދަލު ދަރިވަރުންގެ ގޮތުގައި2ދަރިވަރެއްގެ ނަން ހުށަހެޅިދާނެއެވެ.\n(6) ކޮލެޖް/ޔުނިވަރސިޓީތަކުން ބައިވެރިވާއިރު ކޮލެޖް/ޔުނިވަރސިޓީ/އިންސްޓިޓިއުޓް/އެކެޑަމީގެ ނުވަތަ އެ ތަނެއްގައި ހިމެނޭ ފެކަލްޓީ/ސެންޓަރ ފަދަ ބައެއްގެ ގޮތުގައި ވެސް ބައިވެރި ވެވިދާނެއެވެ. ނަމަވެސް އެއް ބައިވެރިއަކަށް ދެ ޓީމެއްގައި ބައިވެރިއެއް ނުވެވޭނެއެވެ.\n(7) ކޮންމެ ކޮލެޖް/ޔުނިވަރސިޓީއަކުން ވެސް ބައިވެރި ވެވޭނީ3ފަރާތަކަށެވެ. އަދި ބަދަލު ބައިވެރިންގެ ގޮތުގައި ދެ ފަރާތެއްގެ ނަން ހުށަހެޅިދާނެއެވެ.\n(8) މި މުބާރާތުގައި ބައިވެރިވާން އެދޭ އިސްކޫލް، ކޮލެޖް/ޔުނިވަރސިޓީތަކުން މުބާރާތުގައި ބައިވެރިވާން އެދޭ ފޯމު ފުރިހަމަ ކުރުމަށް ފަހު ފޯމާ އެކު މުއްދަތު ހަމަ ނުވާ ދިވެހި ރައްޔިތެއްކަން އަންގައިދޭ ކާޑުގެ ނުވަތަ ޕާސްޕޯޓުގެ ކޮޕީ ނުވަތަ ފޮޓޯ ޖެހި ރަސްމީ ލިޔުމެއްގެ ކޮޕީ ހުށަހަޅަން ވާނެއެވެ.\n(9) މި މުބާރާތުގައި ބައިވެރިވާން އެދޭ ފޯމު ދިވެހިބަހުގެ އެކެޑަމީގެ އިސްތިގުބާލަށް ނުވަތަ [email protected] ހުށައެޅުއްވިދާނެއެވެ.\nމުބާރާތަށް ތަކެތި ހުށައެޅުމުގެ ސުންގަޑި\nއަލްޤާޟީ ޙަސަން ތާޖުއްދީނުގެ ވާދައިގެ ތަށްޓަށް ބާއްވާ ޤައުމީ ތާރީޚު ސުވާލު މުބާރާތުގައި ބައިވެރިވާން އެދޭ ފޯމާއި ތަކެތި ހުށައެޅުމުގެ ސުންގަޑިއަކީ 2020 މާރިޗު5ވާ ބުރާސްފަތި ދުވަހުގެ 13:30އެވެ.\nމި މުބާރާތުގައި ބައިވެރިވާން އެދޭ ފޯމާއި، ގަވާއިދާއި މުބާރާތާ ގުޅޭ އެހެނިހެން ލިޔެކިޔުންތައް މި އެކެޑަމީގެ ވެބްސައިޓުން (www.dhivehiacademy.edu.mv) ލިބެން ހުންނާނެއެވެ. އިތުރު މަޢުލޫމާތު ހޯދަން މި އެކެޑަމީގެ ނަންބަރު 3028000 ފޯނާ ގުޅުން އެދެމެވެ.\nޕަބްލިޝްކުރި ގަޑި: 2111\nސުންގަޑި: 05 މާރިޗު 2020 0130\n- ތާރީޚު ސުވާލު މުބާރާތުގެ ޤަވާޢިދު\n- ބައިވެރިވާން އެދޭ ފޯމު


ރަށު ތަރައްގީގައި އަންހެނުން\n2 ޑިސެމްބަރ 2012\nކޮންމެތަނެއްވެސް ތަރައްގީވެ ކުރިއަރައިދަނީ އެތަނެއްގައި ދިރިއުޅޭ ހުރިހާ ފަރުދުންވެސް ތަރައްގީވެ ތަހުޒީބު ވެގެންނެވެ. މުޖުތަމައުއެއް ވިޔަސް ރަށެއްވިޔަސް އަދި ގައުމެއްވިޔަސް ކަންއޮތީ ހަމައެގޮތަށެވެ. އިޖްތިމާއީ ގޮތުންނާއި އިގްތިސާދީގޮތުން އަދި އިލްމީގޮތުނާއި އެހެނިހެން ގޮތްގޮތުންވެސް ތަނެއް ތަރައްގީވެ ކުރިއަރައިދާނީ އެ ތަނެއްގައި ކެރޭ ގާބިލު ބަޔަކު އުފެދިގެންނެވެ. އެގޮތުން އަންހެނުންނަކީ ރަށުގެ ތަރައްގީއަށް ވަރަށްމުހިންމު ބައެކެވެ. އަންހެނުންގެ ހިއްސާއާއި ނުލައި އެއްވެސްކަމެއް ނުކުރެވޭނެ އެވެ. ހާއްސަކޮށް ރަށެއް ތަރައްގީ ކުރުމުގައި އަންހެނުންގެ ހިއްސާ ވަރަށްބޮޑެވެ.\nއޭދަފުއްޓަކީ ރާއްޖޭގެ ނިސްބަތުން އެންމެތަރައްގީ އެއްރަށެވެ. އިޖްތިމާއީ އިގްތިސާދީ އަދި އިލްމީ ގޮތުންވެސް އޭދަފުށްޓަކީ އެއްވަނައޭވެސް ބުނެވިދާނެ އެވެ. މި ހުރިހާކަމެއްވެސް މިހާ ހިސާބަށް ގެނަސްދިނުމުގައި އޭދަފުށީގެ ހީވާގި އަންހެނުންގެ ހިއްސާވަރަށް ބޮޑެވެ. ނަމަވެސް މިހާރާއި ކުރިއާއި ވަރަށް ތަފާތެވެ. ކުރީގައި ކަތީބުއާއި މުދިންބެ ބުނާ ރަނގަޅު ގޮތަކަށް ކޮންމެ ކަމެއްވެސް ކޮށްލަނީ އެވެ. ކަތީބުއަށް ލަފާދިނުމަށްޓަކައި ތަފާތު ކޮމެޓީތައް އެކި ނަންނަމުގައި ހޮވާފައި ތިއްބެވެ. ނަމަވެސް މުޅިދުނިޔެއަށް ލޯހުޅުވި ޑިމޮކްރަސީގެ ރީތި އުސޫލުން ކަންކަން ކުރިއަށް ގެންދިއުމަށް ޓަކައި ކޮންމެ ކަމަކަށްވެސް މިހާރުވަނީ ތަފާތު ގާނޫނުތަށް ހަދައި ވީހާވެސް ބޮޑަކަށް ރައްޔިތުންގެ އަޑުއިވޭނޭހެން ކަންކަން ބައްޓަންކޮށްފަ އެވެ.\nއެގޮތުން ކޮންމެ ރަށެއްގައިވެން ރައްޔިތުން އިންތިހާބުކުރާ އަންހެނުންގެ ކޮމެޓީއެއް އޮންނަން ޖެހެއެވެ. މަގްސަދަކީ ރަށުތަރައްގީގައި އަންހެނުންގެ ދައުރު ވީހާވެސް ބޮޑަކަށް ފުޅާކޮށްދިނުމެވެ. އަދި ގާނޫނުން އަންހެނުންގެ ކޮމެޓީއަށް ބާރުދިނުމެވެ.\nމީގެ ހައެއްކަ އަހަރު ކުރިން ހުރިހާރަށެއްގައިވެސް އަންހެނުން ކޮމެޓީތަކުން ކުރަމުން ދިއައީ ރަށުފެންވަރުގައި ލިބެންހުރި ވަސީލަތްތައް ބޭނުންކޮށްގެން ރަށުގެ ތަރައްގީއަށް ފައިދާ ކުރާނެ ކަންތައްތަކެކެވެ. އެކަންކަމަކީ އޭރުގައި މާއުދަނގޫ ކަމެއްނޫނެވެ. އެއީ ރަށުގެ އަތިރިމަތި ކުނިކެހުމާއި ކުނިގޮނޑު ސާފުކުރުންކަހަލަ ބައެއް މަސައްކަތްތަކެވެ. ނަމަވެސް މިހާރު ވަރަށް ތަފާތެވެ. ގާނޫނުނުން ހުރިހާކަމެއްވެސް އެނގެން އެބަހުއްޓެވެ. އާމުދަނީ ހޯދުމަށްޓަކައި ތަފާތު ގިނަމަސައްކަތް ކުރުމުގެ ފުރުސަތު ބޮޑެވެ. ބޮޑެތި އިންވެސްޓް ކުރުމުގެ ފުރުސަތު ލިބިގެން ހިގައްޖެއެވެ. އިންވެސްޓް ކުރުމަށް ބޭނުންވާ ފައިސާ ހޯދުމަށް ޓަކައި ބޭންކްތަކުން ލޯނުނެގުމުގެ ފުރުސަތު ސީދާ އަންހެނުންގެ ކޮމެޓީ ތަކަށްވެސް ލިބިގެން ހިގައްޖެއެވެ.\nމިގޮތުން ރާއްޖޭގައި އިއްޔެ ބޭއްވުނު ފުރަތަމަ އިންތިހާބީ އަންހެނުން ކޮމެޓީގެ އިންތިހާބުގައި ވާދަކޮށް ކާމިޔާބު ހޯދި ހުރިހާ އަންހެނުންގެ ތަރައްގީއަށް މަސައްކަތް ކުރާ ކޮމެޓީ ތަކުގެ މަސައްކަތަކަށް ވާންވާނީ ހިކުމަތްތެރިކަމާއި ތެދުވެރި ކަމާއިއެކެ ރަށުގެ ތަރައްގީއަށް ހުރިހާ ގޮތަކުންވެސް މަސައްކަތް ކޮށްދިނުމެވެ. ހާއްސަކޮށް އޭދަފުއްޓަކީ އިންވެސްޓް ކުރުމުގެ ފުރުސަތުބޮޑު ރަނގަޅު ނަފާއެއް ލިބޭނެކަމުގެ ފުރިހަމަ ޔަގީންކަން އޮތްރަށަކަށް ވީހިނދު މިފަހަރު މި އިންތިހާބު ކުރެވުނު އަންހެނުންގެ ކޮމެޓީން މުޅި އޭދަފުށީގެ ރައްޔިތުންނަށާއި ހާއްސަކޮށް އަންހެނުންނަށް އިތުރު ކުރިއެރުމާއި ފާގަތިކަން ލިބިގެން ދިއުމަކީ ހުރިހާ ރައްޔިތުންގެ ވަރަށްބޮޑު އެދުމަކަށް ވާނެކަން ކަށަވަރެވެ.


JP Ge Dhidha Aai Logo Badhalu Koh Faas Kohffi - Vaguthu\nޖޭޕީގެ ދިދައާއި ލޯގޯ ބަދަލުކޮށް ފާސްކޮށްފި\nޖުމްހޫރީ ޕާޓީން ކުރިން ބޭނުން ކުރަމުން ދިޔަ ދިދައާއި ލޯގޯގެ ބަދަލުގައި އައު ދިދައާއި ލޯގޯ ރޭ ފާސްކޮށްފިއެވެ.\nޕެރަޑައިސް އައިލެންޑް ރިސޯޓްގައި ރޭ ނިންމާލި ޖުމްހޫރީ ޕާޓީގެ ކޮންގްރެސްގައި ދިދައާއި ލޯގޯ ބަދަލުކޮށް ފާސްކޮށްފައިވަނީ ދިދައާއި ލޯގޯ ފާސްވެފައިވަނީ ކޮންގްރެސްގައި ބައިވެރިވި މަންދޫބުންގެ އިއްތިފާގުންނެވެ.\nޖުމްހޫރީ ޕާޓީގެ ދިދައާއި ލޯގޯ ބަދަލުކޮށްފައިވަނީ ކުރިން ބޭނުންކުރި ދިދައާއި ލޯގޯ ބޭނުން ކުރުން އިލެކްޝަންސް ކޮމިޝަނުން މަނާ ކުރުމުންވެ.\nޖުމްހޫރީ ޕާޓީގެ ކޮންގްރެސްއިން ފާސްކުރީ އެ ލޯގޯއާއި ދިދައިގައި ހިމެނޭ ހަނދުފަޅި ވަނީ ނަގައިފަ އެވެ. ހަނދުފަޅީގެ ބަދަލުގައި ވަށް ބޮޅެއްލާފައިވުން ފިޔަވައި އިތުރު ބަދަލެއް ގެނެސްފައެއް ނުވެއެވެ. ޖުމްހޫރީ ޕާޓީން ބުނީ އެ ލޯގޯ އާއި ދިދައަކީ އިލެކްޝަންސް ކޮމިޝަނުން ފާސްކޮށް، ބޭނުންކުރުމުގެ ހުއްދަދީފައިވާ ލޯގޯއެއް ކަމަށެވެ.\nޖޭޕީގެ އައު ދިދަ އަކާއި ލޯގޯއެއް ބޭނުން ކުރުމަށް ނިންމީ، އިލެކްޝަންސް ކޮމިޝަނުން އެނގި އެންގުމާއި ގުޅިގެން ޖުމުހޫރީ ޕާޓީން ކޯޓަށް ހުށައެޅި މައްސަލަތައް ނުނިމި ދިގުލައިގެން ދިޔުމާއި ރިޔާސީ އިންތީޚާބު ބޯމަތިވަމުން އަންނަ އިރު ކުރިޔަށް ދެވޭނެ ގޮތަކީ އެއީ ކަމުގައި ވާތީއެވެ.\nސަރުކާރުގެ ގެޒެޓުގައި9މާޗްގައި ޝާއިއު ކުރި އެ އުސޫލުގައި ބުނެފައިވާ ގޮތުން ރައީސުލްޖުމްހޫރިއްޔާގެ ދިދަ ހުންނީ ގައުމީ ދިދައިގެ ހަނދުފަޅީގެ އެތެރެއަށްވާ ގޮތަށް ފަސް ފިޔައިގެ ތަރިއެއް ހިމެނޭ ގޮތަށެވެ. އަދި އެ ދިދައާ ވައްތަރު ދިދައެއް ނުވަތަ ނިޝާނެއް އެހެން އެއްވެސް ފަރާތަކުން ބޭނުންކޮށްގެން ނުވާނެ ކަމަށް ވެސް އެ އުސޫލުގައިވެއެވެ.\nޖޫން 23, 2018 10:21\nދިވެހިން ޖުމްހޫރީ ޕާރޓީ. އިނގިރޭސިން ރިޕަބްލިކަބް ޕާރޓީ. އޮންނަންވާނީ ކޮންމެެވެސް އެއް ނަމެއް ނޫންތަ. ޕާރޓީގެ ވަނަމާއި އެއްކޮން ދޯ ތިކީ.


Hehkaa behey bill majileehah hushahalhaifi\nހެއްކާބެހޭ ބިލް މަޖިލީހަށް ހުށަހަޅައިފި\nރައްޔިތުންގެ މަޖިލީހުގެ ޖަލްސާއެއް: ހެއްކާބެހޭ ބިލެއް މިއަދު ތައާރަފު ކުރި -- ފޮޓޯ: މަޖިލިސް\nހެއްކާ ބެހޭ ބިލެއް ރައްޔިތުންގެ މަޖިލީހަށް މިއަދު ހުށަހަޅައި ތައާރަފު ކޮށްފި އެވެ.\nސަރުކާރުން ސްޕޮންސާ ކޮށްފައިވާ މި ބިލް މަޖިލީހަށް ހުށަހެޅުއްވީ އެމްޑީޕީގެ ތިނަދޫ އުތުރު ދާއިރާގެ މެންބަރު އަބްދުލް މުޣުނީ އެވެ. ބިލްގެ ފުރަތަމަ ކިޔުން މިއަދު ވަނީ އިއްވާފަ އެވެ.\nމި ބިލް ހުށަހެޅީ މިހާރު އަމަލު ކުރާ ހެއްކާބެހޭ ގާނޫނަކީ މި ޒަމާނަށް ކަމުދާ ގާނޫނަކަށް ނުވާތީވެ ޒަމާނީ ގާނޫނެއް ގެނައުމަށެވެ. މަޖިލީހަށް ހުށަހެޅި ބިލްގައި ހެކީގެ ބާވަތްތަކާއި ހެކި ދަރަޖަ ކުރެވިގެންވާ ގޮތާއި ހެކި ހުށަހެޅުމާއި ހެކި ބަލައިގަތުމާއި ހެކި ބަސް ނެގުމާއި ހެކި ވަޒަންކުރުމުގެ މިންގަނޑުތައް ކަނޑައަޅައި ދީފައިވެ އެވެ.\nމަދަނީ އަދި ޖިނާއީ މައްސަލަތަކުގަ އާއި އިސްލާމް ދީނުގައި ހައްދު އަދި ގިސޯސް ކަނޑައެޅިފައިވާ ކުށްތައް ސާބިތު ކުރުމަށް ބޭނުންވާ ހެކީގެ ނިސްބަތް ކަނޑައެޅުމާއި، ސާބިތު ކުރުމުގެ ޒިންމާއާ ގުޅޭ އުސޫލުތައް ކަނޑައެޅުން ވެސް ބިލްގައި ހިމެނެ އެވެ.\nމީގެ އިތުރުން ހެކި ހުށަހެޅުމަކާ ނުލައި ސާބިތު ވެގެންވާ ކަންކަމުގެ ގޮތުގައި ކޯޓުން ބަލައިގަންނާނެ ކަންކަން ވެސް ބިލްގައި ބަޔާން ކޮށްފައިވެ އެވެ. އަދި ހެކީގެ ގޮތުގައި ހުށަނޭޅޭނެ އިމްތިޔާޒު ލިބިގެންވާ ކަންކަމާއި އެ ނޫން ވެސް ހެއްކާ ބެހޭ އާންމު އުސޫލުތައް ވެސް ބިލްގައި ކަނޑައަޅާ ދީފައިވެ އެވެ. ހެކި ބަސް ދޭ މީހާއަށް ރައްކާތެރިކަން ދޭން ޖެހޭ ނަމަ އެކަން ކުރާނެ ގޮތްތައް ވެސް ބުނެދީފައިވެ އެވެ.\nހެއްކާ ބެހޭ ބިލަކީ 19 ބާބު ހިމެނޭ 150 މާއްދާގެ މައްޗަށް އެކުލެވޭ ބިލެކެވެ.\nރާއްޖޭގައި މިހާރު އަމަލު ކުރަމުންދާ ހެއްކާބެހޭ ގާނޫނަކީ 1976 ވަނަ އަހަރު ފާސްކޮށްފައިވާ ހަތް މާއްދާގެ މައްޗަށް އެކުލެވޭ ގާނޫނެކެވެ.\nރައްޔިތުންގެ މަޖިލިސް ޝަރުއީ ދާއިރާ ޕޮލިޓިކްސް + ޝަރުއީ ދާއިރާ ރިފޯމް ކުރުން\nސާކިއުލާ އާއި ޖޭއެސްސީއަށް ކޮމިޓީގެ ނުރުހުން


BREAKING NEWS: PPM Congress Mahsalaige Aduehumeh Supreme Court Gai Miadhu Ohnaane - Vaguthu\nޕީޕީއެމްގެ ކޮންގްރެސް ބަލައިގަންނަން ހައިކޯޓުން ކުރި ޙުކުމް އިލެކްޝަންސް ކޮމިޝަނުން ސުޕްރީމް ކޯޓުގައި އިސްތިއުނާފް ކުރުމުން ކުރިއަށް ގެންދާ ޝަރީޢަތުގެ އަޑުއެހުމެއް ސުޕްރީމް ކޯޓުން މިއަދަށް ތާވަލް ކޮށްފިއެވެ.\nދެންމެ ސުޕްރީމް ކޯޓުން ވަނީ އެމައްސަލައިގެ އަޑުއެހުމެއް މިއަދު 12:45 ގައި އޮންނާނެ ކަމަށް ވިދާޅުވެފައެވެ.\nޕީޕީއެމް އިން މިދިޔަ ސެޕްޓެމްބަރ މަހު ބޭއްވި ކޮންގްރެސް ގައި ޕާޓީގެ ރައީސް ކަމަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް އަދި ޕާޓީގެ ނައިބު ރައީސުންނަށް އަބްދުއްރަހީމް އަބްދުﷲ އާއި ކުރީގެ ޓޫރިޒަމް މިނިސްޓަރު މޫސާ ޒަމީރާއި ކުރީގެ އިކޮނޮމިކް މިނިސްޓަރު މުހައްމަދު ސައީދާއި ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރު އިންތިޚާބު ކުރިއެވެ. އަދި ޕީޕީއެމްގެ އަސާސީ ގަވާއިދަށް 10 އިސްލާހެއް ކޮންގްރެސްގައި ގެނެސްފައިވެ އެވެ.\nޕީޕީއެމް ކޮންގްރެސް އެންޑޯޒް ކުރެވެން ނެތް ކަމަށް އިލެކްޝަންސް ކޮމިޝަނުން ނިންމި ނިންމުން ހައިކޯޓުން ވަނީ ބާތިލްކޮށްފަ އެވެ. ހައި ކޯޓުން ނިންމާފައި ވަނީ ޕީޕީއެމް ކޮންގްރެސް ބާއްވާފައި ވަނީ ޕީޕީއެމްގެ އަސާސީ ގަވާއިދާއި އިންތިޚާބުތަކާ ބެހޭ ގަވާއިދާ އެއްގޮތަށް ކަމަށެވެ.\nޕީޕީއެމްގެ ކޮންގްރެސްއަކީ ޕާޓީގެ އަސާސީ ގަވައިދާ އިންތިހާބުތަކާ ބެހޭ ގަވައިދުތަކާ އެއްގޮތަށް ފުރިހަމަ ކުރަން ޖެހޭ ހުރިހާ އިޖުރާއުތަކެއް ފުރިހަމަކޮށްފައި ބޭއްވި ކޮންގްރެސްއެއް ކަމަށް ހައިކޯޓުގެ ޙުކުގައި ވެއެވެ.\nއެ ޕާޓީގެ ހިންގުން އެ ޕާޓީގެ ކުރީގެ ރައީސް މައުމޫން އަބްދުލްގައްޔޫމާ ހަވާލުކުރަން އެ ޕާޓީގެ އާންމު ދެ މެމްބަރަކު ސިވިލް ކޯޓަށް ހުށަހެޅި މައްސަލައެއްގެ ފައިލްތައް ސުޕްރީމް ކޯޓަށް ގެންގޮސް ސުޕްރީމް ކޯޓުން ވަނީ އެމައްސަލަ ބަލަން ފަށާފައެވެ. އެމައްސަލައިގެ އަޑުއެހުންތައް މިހާރު ވަނީ ނިމިފައެވެ. ދެން އެމައްސަލައިގައި އޮންނާނީ ޙުކުމް އިއްވުމެވެ.\nސުޕްރީމް ކޯޓުގައި މިހާރު އޮތް ޕީޕީއެމްގެ މައްސަލަތައް ޕީޕީއެމްގެ މިހާރު ލީޑާޝިޕުން ބޭނުންވާ ގޮތައް ނުނިމޭނެތީ ޕީޕީއެމްގެ ލީޑާޝިޕްގައި ތިއްބެވި ބޭފުޅުން ގެންދަވަނީ ކޮންގްރެސް ޕާޓީގެ ނަމުގައި ޕާޓީއެއް އުފެއްދުމުގެ މަސައްކަތް ކުރައްވަމުންނެވެ.\nޖެނުއަރީ 30, 2019 12:04\nތި ޕާޓީގެ މިލްކްވެރިކަން ރައީސް ޔާމީނަށް ނުދެވިއްޖެނަމަ، މިގައުމުގެ ހަލާކު ކައިރިވެއްޖެކަމަށް ބަލާ. ޝައިޠާނުންނަށް އަޅުކަންކުރާ ބަޔަކު މިގައުމުގެ ވެރިކަމަށް އިސްވެ، މަޖްލިސް ހިސޯރު ކުރުމަށް އެތިބަ ތައްޔާރުވަނީ. ﷲ އަށްޓަކައި ކޯޓުން މިކަމަށް ވިސްނަވާ.\nޖެނުއަރީ 30, 2019 12:17\nތިޔައެތިގަނޑު މައުމޫނަށް ދީ! ހުރެދާނެނު ބައްކޮށްގެން.\nޖެނުއަރީ 30, 2019 12:35\nރާއްޖޭގައި އިދިކޮޅު ޕާޓީއެއް އޮތަ ނުދިނުމަށްޓަކައި ޕީޕީއެމް މައުމޫނަށް ދޭން ސުމޯޓޯ ވެރީން އޮތީ ނިންމާފައެވެ. މި ރާއްޖޭގައި "އެވެރީންގެ" ސިފައިންގެ ބާރު ގަދަކޮށް މި8ނިވަންކަމަށް ބުރޫ އަރުވައި ސެކިލާރ ސްޓޭޓެއް ތަޢާރުފުކުރެވޭނީ އޭރުންކަން އެވެރީންދަންނާތީ "މިވެރީން" ހިތްފުރެންދެން ވަނީ ފައިސާ އޮއްސާފައެވެ. ބަލަން ތިބެމާހެއްޔެވެ؟ މި ނޫންގޮތަކަށް ސުމޯޓޯއެއް ނުނިންމާނެއެވެ. އެކަމަކު ހުރިހާ ކަމެއް ނިމުނީމާ "މިވެރީން" ވެސް ބޭރުކުރާން އޮތީ ނިންމާފައެވެ.


Dhuniyeyga enme umurun dhoshee youtuber 104 aharugai maruvehje\nދުނިޔޭގެ އެންމެ އުމުރުން ދޮށީ ޔޫޓިޔުބާ މަރުވެއްޖެ\nއަވައްޓެރި އިންޑިޔާގެ އަންދްރަ ޕްރަދޭޝްއަށް އުފަން 104 އަހަރުގެ މަސްތަނަށްމާއަކީ ޔޫޓުޔުބްގައި ކެއްކުމުގެ ދާއިރާގައި ވަރަށް ކުރިއަރާފައިވާ މަޝްހޫރު ކައްކާއެކެވެ. ޔޫޓުޔުބަކީ އެކި އުމުރުފުރާތަކުގެ މީހުން ބޭނުންކުރާ އެއްޗަކަށްވެފައިވާއިރު މަސްތަނަށްމާ ވެފައިވަނީ މިހާތަނަށް ދުނިޔޭގައި ހުރި އެންމެ އުމުރުން ދޮށީ ޔޫޓުޔުބް ބްލޮގާއަށެވެ.\nމިއަހަރުގެ ޑިސެމްބަރ މަހުގެ3ވަނަ ދުވަހު ދުނިޔެ ދޫކޮށްފައިވިޔަސް މަސްތަނަށްމާގެ އެތައް ސަތޭކަ ޔޫޓުޔުބް ވީޑިޔޯއެއް ޔޫޓިޔުބުގައި އެބަހުއްޓެވެ.ކެއްކުމުގެ ދާއިރާގައި މަސްތަނަށްމާ ހޯދާފައިވާ ކުރިއެރުމުގެ ސަބަބުން މުޅި ގައުމު ފަހުރުވެފައިވާއިރު މަސްތަނަށްމާއަކީ ދުނިޔޭގައިވެސް މަޝްހޫރު މީހަކަށް ވަނީ ވެފައެވެ. މީގެ އެއް ހެއްކަކަށް ވާނީ އޭނާގެ ޔޫޓުޔުބް ޗެނަލް "ކަންޓްރީ ފުޑް" ފޮލޯކުރާ އެއް މިލިޔަނަށްވުރެގިނަ ސަބްސްރައިބާސް ތިބިކަމެވެ.\nމަސްތަނަށްމާ ކެއްކުމުގެ ދާއިރާއިން ޔޫޓިޔުބުގައި މަޝްހޫރުވެގެންދިޔައީ އޭނާގެ މާމަ ކުއްޖެ ކަމަށްވާ ކޭ ލަކްސްމަން އަދި އޭނާގެ އެކުވެރިޔެއް ކަމަށްވާ ސްރީނަތް ރެޑީގެ ސަބަބުންނެވެ. މިދެމީހުންނަކީވެސް ވީޑިޔޯ އެޑިޓަރުންނެވެ. އަދި ކައްކަން ވަރަށް ފޯރި ހުންނަ ދެމީހުންނެވެ.


ދަގަނޑޭގެ ދެ ލަނޑާއެކު ޓީސީ އެއް ވަނަ އަށް – Haftha\nSat, 25 January, 2020, 10:32 am\nދަގަނޑޭގެ ދެ ލަނޑާއެކު ޓީސީ އެއް ވަނަ އަށް\nދިރާގު ދިވެހި ޕްރިމިއާ ލީގުގައި އަލީ އަޝްފާގު (ދަގަނޑޭ)ގެ ދެ ލަނޑާއެކު 0-3 އިން ބ. ފެހެންދޫ އަތުން ޓީސީ ސްޕޯޓްސް ކްލަބު މޮޅުވެއްޖެއެވެ. މި ނަތީޖާއާއެކު ޓީސީ މިހާރު އޮތީ ލީގުގެ އެއްވަނަ މަގާމުގައެވެ.\nލީގުގެ އެއްވަނައިގާ ޓީސީ އޮތީ، ކުޅުނު ދެ މެޗުން މޮޅުވެ ހަ ޕޮއިންޓާއެކު އެވެ. އެއީ ފުރަތަމަ މެޗުގައި ފ. ނިލަންދޫ އަތުން 1-6ގެ ނަތީޖާއަކުން މޮޅުވި މެޗާއެކު އެވެ. ފެހެންދޫގެ ފުރަތަމަ މެޗުގައި ވިކްޓަރީއާ ވަނީ އެއްވަރުކޮށް ޕޮއިންޓެއް ހޯދައިފައެވެ.\nމިއަދު ހަވީރު ކުޅުނު ލީގު މެޗުގައި ޓީސީން ލީޑު ނެގީ މެޗުގެ 23 ވަނަ މިނެޓުގައި މުހައްމަދު ސާމިރު ދިން ބޯޅައަކުން ދަގަނޑޭއެވެ. އެ ލަނޑަށްފަހު ވެސް ފުރަތަމަ ހާފުގެ ތެރޭގައި ޓީސީއަށް ލީޑު ފުޅާކުރުމަށް ގިނަ ފުރުސަތުތަކެއް ލިބިފައިވެއެވެ.\nއެގޮތުން ދަގަނޑޭ ދިން ބޯޅައަކުން އޭރިއާ ތެރެއިން ބ. އޭދަފުއްޓަށް ނިސްބަތްވާ އިޝާން އިބްރާހިމް (ސައްޓު) ފޮނުވާލި ހަމަލާއާއި އިބްރާހިމް ވަހީދު ހަސަން (އިއްބެ) އާއި މިސްރު ޑިފެންޑަރު އަލާ ނާސިރު ޖެހި ބޯޅައިގެ އިތުރުން ސާމިރަށް ލިބުނު ފުރުސަތު ފާހަގަކޮށްލެވެއެވެ.\nމެދުގެ ދެވަނަ ހާފުގައި ވެސް ޓީސީން ގިނަ ހަމަލާތަކެއް އުފައްދަން މަސައްކަތްކުރިއިރު، ފެހެންދޫ އިން ފެނުނީ ބޮޑަށް ޑިފެންސް ކުރި ތަނެވެ. އެގޮތުން، ދެވަނަ ހާފުގެ ކުރީކޮޅު ޓީސީގެ އިއްބެ އާއި ސައްޓު ފެހެންދޫ ގޯލަށް ފޮނުވާލި ހަމަލާ ފާހަގަކޮށްލެވެއެވެ.\nމެޗުގައި ޓީސީއަށް މެޗުގެ ލީޑް ފުޅާކޮށްލެވުނީ މެޗުގެ 71 މިނެޓްގައެވެ. ސައްޓު ދިން ބޯޅައަކުން ޓީސީއަށް އެ ލަނޑު ކާމިޔާބު ކޮށްދިނީ ޔާމީން އިބްރާހީމް (ޔާމްބެ)ގެ ބަދަލުގައި ދެވަނަ ހާފުގައި ކުޅެން ނުކުތް އިބްރާހިމް މަހުދީ ހުސެއިން (ފޭދޫ އިއްބެ)އެވެ.\nމުޅި މެޗުގައި ވެސް ފެހެންދޫއަށް ލަނޑެއް ޖަހަން ލިބުނު އެންމެ ރަނގަޅު ފުރުސަތު ލިބުނީ މެޗުގެ 79 ވަނަ މިނެޓުގައި ހުސެއިން އީމާނަށެވެ. ނަމަވެސް އޭނާ ޖެހި ބޯޅަ ދިޔައީ ހުރަސްދަނޑިމަތިން ބޭރަށެވެ.\nޓީސީން އެ ޓީމުގެ ތިންވަނަ ލަނޑު ކާމިޔާބުކުރީ މެޗު ނިމެން ނުވަ މިނެޓަށް ވެފައި ވަނިކޮށް، ހަސަން ސޮލާހު ނަގައިދިން ހުރަހަކުން ދަގަނޑޭއެވެ. އެ ލަނޑު ދަގަނޑޭ ކާމިޔާބު ކޮށްދިނީ ބޮލުންނެވެ.\nމިއަހަރުގެ މާލޭ ލީގުގައި ނިއު ރޭޑިއަންޓް ސްޕޯޓްސް ކްލަބަށް ކުޅުމަށްފަހު، ޕްރިމިއާ ލީގަށް ޓީސީއާ ގުޅުނު ދަގަނޑޭ މި މެޗުގައި ކާމިޔާބު ކުރި ދެ ލަނޑާއެކު އޭނާ ވަނީ ޓީސީއަށް ކުޅެދިން ދެ މެޗުން ހަތަރު ގޯލު ޖަހައިފައެވެ.\nލީގުގައި މިރޭ 9:00ގައި ކުޅޭ މެޗެއް ކުޅެން ހަމަޖެހިފައިވާއިރު، އެ މެޗުގައި ބައްދަލުކުރާނީ ކްލަބު ގްރީން ސްޓްރީޓްސްއާއި މިނިވަން ޗެމްޕިއަންޝިޕްގެ ޗެމްޕިއަން ތ. ތިމަރަފުއްޓެވެ.


Highway ga accident eh higaa meehehge boa falhaigen hingajje | Mihaaru\nސިނަމާލެ ބްރިޖް ހައިވޭ އިން ކާރަކާއި ސައިކަލެއް ދުއްވާފައި ދަނީ. --ފޮޓޯ: ހުސެއިން ވަހީދު/ މިހާރު\nހައިވޭގައި އެކްސިޑެންޓެއް ހިނގައި މީހެއްގެ ބޯ ފަޅައިގެން ހިނގައްޖެ\n02 ފެބުރުއަރީ 2019 - 15:53 22 comments\nސިނަމާލޭ ބްރިޖް ހައިވޭގައި ނުރައްކާތެރި އެކްސިޑެންޓެއް ހިނގައި މީހެއްގެ ބޯ ފަޅައިގެން ހިނގައްޖެ އެވެ.\nފުލުހުން ބުނީ މިއަދު 2:15 ހާއިރު އެކްސިޑެންޓުވީ ހުޅުލެ އިން ހައިވޭ އަށް އެރުމަށްޓަކައި ބާރު ސްޕީޑްގައި ދުއްވި ސައިކަލެއް ކޮންޓްރޯލް ނުވެ ގޮސް، ތޮށިގަނޑުގައި ޖެހިގެން ކަމަށެވެ. މި އެކްސިޑެންޓްގައި ސައިކަލް ދުއްވަން އިން މީހާ އަށް އަނިޔާވެ، ހުޅުމާލެ ހޮސްޕިޓަލްގައި ފަރުވާދެމުންދާ ކަމަށް ފުލުހުން ބުންޏެވެ.\nމި އެކްސިޑެންޓުގައި ޒަހަމްވީ ފުވައްމުލަކަށް އުފަން 21 އަހަރުގެ ފިރިހެނެކެވެ. މަންޒަރު ދުށް ބައެއް މީހުން ބުނި ގޮތުގައި، އެކްސިޑެންޓުވުމާ އެކު، އޭނާގެ ހަރަކާތް އެއްކޮށް ހުއްޓުނެވެ. އަދި ބޯ ފަޅައިގެން ގޮސް، ގިނަ އަދަދެއްގެ ލޭ ފައިބާފައި ހުރި ކަމަށް ވެސް އެ މީހުން ބުންޏެވެ.\nހުޅުމާލެ ހޮސްޕިޓަލް ހިންގާ އާސަންދަ ކުންފުނީގެ އޮފިޝަލަކު ވިދާޅުވީ އަނިޔާ ލިބުނު މީހާގެ ބޮލަށް ބޮޑެތި އަނިޔާތަކެއް ލިބިފައިވާ ކަމަށެވެ.\nއެމީހާ އަށް އިމަޖެންސީ ރޫމްގައި ފަރުވާ ދެމުން އަންނަ ކަމަށް ވެސް އޮފިޝަލް ވިދާޅުވި އެވެ.\nފަހަކަށް އައިސް، މާލެ އާއި ހުޅުމާލޭގެ އެކި ސަރަހައްދުތަކުގެ އިތުރުން، ސިނަމާލެ ބްރިޖާއި ހައިވޭ އާއި ރިންގްރޯޑްގައި ދަނީ ނުރައްކާތެރި އެކްސިޑެންޓްތައް ހިނގަމުންނެވެ. އަދި ގިނަ މީހުންނަށް ބޮޑެތި އަނިޔާތަކެއް ލިބޭއިރު، ބައެއް މީހުންގެ ފުރާނަ އަށް ވަނީ ނުރައްކާވެފަ އެވެ.\nއިތުރު ލިޔުންތައް އެކްސިޑެންޓް ޕޮލިސް ސިނަމާލެ ބްރިޖު


މުނިފޫހި Archives - AO News\nކެޓަގަރީ: މުނިފޫހި\tHomeއެހެނިހެންމުނިފޫހި ބާސޫ އަކީ ޒިންމާދާރު ޑައިރެކްޓަރެއް ނޫން – ރިޝީ\tޖުލާ 25, 2017 | އާމިނަތު ޚާލިސާ/ސ.މީދޫ\tމި މަހުގެ 14 ވަނަ ދުވަހު ރިލީސް ކުރި’ޖައްގާ ޖާސޫސް’ އަށް ކުރިމަތިވި ނާކާމިޔާބީގެ ސަބަބުން،ފިލްމުގެ ޑައިރެކްޓަރަށް ރިޝީ ކަޕޫރު ފާޑުކިޔާއިފިއެވެ. ރިޝީ ކަޕޫރުގެ ދަރިފުޅު ރަންބީރަކީ ފިލްމުގެ ބަތަލުގެ އިތުރުން އެއް ޕްރޮޑިއުސަރަށްވާ އިރު ފިލްމަށް ކުރިމަތިވި ނާކާމިޔާބީގެ ޒިންމާ ނަގަން ޖެހޭނީ ޑައިރެކްޓަރު އަނޫރާގު ބާސޫކަމަށް ރިޝީވަނީ ބުނެފައެވެ. އަދި މި ފިލްމުގައި ދިމާވި ގިނަ މައްސަލަތަކުގެ ސަބަބުން އޭނައާއި ދަރިފުޅު ރަންބީރު ގެ ނަމަށް ހުތުރުވެފައިވާކަމަށް […]\nޕޯސްޓު ކޮށްފައިވަނީ ރާއްޖެ, މުނިފޫހި, ޚަބަރުހިޔާލު ފާލުކުރައްވާ\tސަނީ ލިއޯން ކުއްޖަކު އެޑޮޕްޓުކޮށްފި\tޖުލާ 22, 2017ޖުލާ 22, 2017 | އާމިނަތު ޚާލިސާ/ސ.މީދޫ\tބޮލީވުޑްގެ މަޝްހޫރު ތަރި ސަނީ ލިއޯން އާއި ފިރިމީހާ ޑޭނިއަލް ވެބާ ކުއްޖަކު އެޑޮޕްޓްކޮށްފިއެވެ. މަހާރާޝްތުރަ ސްޓޭޓުގެ ލާތޫރު އަވަށަށް އުފަން 21 މަހުގެ ‘ނިޝާ’ މިހާރު ސަނީ ލިއޯން ވަނީ މުމްބާއީގައި އެމީހުން ދިރިއުޅޭ ގެއަށް ގެންގޮސްފައެވެ. މިކަމާއި ބެހޭ ގޮތުން ވާހަކަދައްކަމުން ސަނީ ލިއޯން ބުނެފައިވަނީ ނިޝާގެ ފޮޓޯ ފުރަތަމަ ފެނުމާއެކުވެސް އެ ކުއްޖާ ދެކެ ލޯބިވެވުނު ކަމަށެވެ. އަދި އެވަގުތު ކުރެވުނު އިހުސާސުތަކަކީ ބަޔާންކުރަން ދަތި […]\nޕޯސްޓު ކޮށްފައިވަނީ މުނިފޫހި, ދުނިޔެ, ޚަބަރުހިޔާލު ފާލުކުރައްވާ\tކުރުވާހަކަ: އިތުބާރު\tޖުލާ 22, 2017 | ހަސަން ނަޖުމީ\tކޮންމެ ރެއަކު ދެނަމާދު ދޭތެރޭ ރިޔާސާ ވާތަނެއް ނޭނގެއެވެ. އަހަރެން އެކަމަކާ ކަންބޮޑެއް ނުވެއެވެ. އެހެނީ ރިޔާސާއަށް އަހަރެން އެހާވަރަށް އިތުބާރު ކުރާތީއެވެ. ރިޔާސާއާ އަހަރެން އިނދެގެން އުޅޭތާ މިވީ ހަ އަހަރު ދުވަހު އަހަރެން އެއްވެސް ކަމަކާ ވިސްނާކަށް ނުޖެހެއެވެ. ބޮލަށް ފަސޭހައީ އެހެން ވީމައެވެ. އޭނާއަކީ އޮފީހުގައި އުޅޭ އަންހެނަކަށް ވިޔަކަސް ކުޑަވެސް ޝައްކެއް ނުކުރަމެވެ. ރޭގަނޑު ކިތަންމެ ލަހުން ގެއަށް އަޔަސް ލަސްވީ ކީއްވެހޭ އަހަރެން […]\nޕޯސްޓު ކޮށްފައިވަނީ ވާހަކަ, މުނިފޫހިހިޔާލު ފާލުކުރައްވާ\t‘ޖައްގާ ޖާސޫސް’ގެ ތަރި ބިޑީޝާ މަރުވެފައި އޮއްވާ ފެނިއްޖެ\tޖުލާ 19, 2017 | އާމިނަތު ޚާލިސާ/ސ.މީދޫ\tބޮލީވުޑްގެ ފިލްމީތަރި އަދި ލަވަ ކިޔުންތެރިޔާ ބިޑީޝާ މަރުވެފައި އޮއްވާ ފެނިއްޖެއެވެ. ރަންބީރު ކަޕޫރުއާއި އެކު ޖައްގާ ޖާސޫސުގައި މުހިއްމު ރޯލެއް ކުޅެފައިވާ ބިޑީޝާ މަރުވެފައި އޮއްވާ ފެނުނީ އޭނާ ކުއްޔަށް ހިފައިގެން އުޅެމުންދާ ފްލަޓުގެ 09 ވަނަ ފަންގިފިލާއިންނެވެ. މިދިޔަ ހޯމަ ދުވަހު ބިޑިޝާގެ ބައްޕަ، އޭނާގެ ހަބަރެއް ނުވެގެން ފުލުހަށް ރިޕޯޓްކޮށްފައިވާކަމަށާއި، އޭނާ ދިރިއުޅޭ އެޕާޓްމެންޓަށް ފުލުހުން ގޮސް ބެލިއިރު ވަނީ އަމިއްލައަށް ދަންޖެހިގެން މަރުވެފައިކަމަށް އިންޑިއާ […]\nޕޯސްޓު ކޮށްފައިވަނީ މުނިފޫހި, ޚަބަރުހިޔާލު ފާލުކުރައްވާ\tއައިފާ އެވޯޑްސް 2017: އެންމެމޮޅު ބަތަލަކަށް ޝާހިދު، ބަތަލާއަކަށް އަލިޔާ\tޖުލާ 16, 2017ޖުލާ 16, 2017 | މޫސާ މަތުލޫބް\tބޮލީވުޑުގެ ތަރިންނާއި، ބެލުންތެރިން ކޮންމެ އަހަރަކުވެސް އެންމެ އިންތިޒާރުކުރާ ބޮލީވުޑްގެ އެންމެބޮޑު އަދި އެންމެ މަގުބޫލު ހަފްލާ ކަމަށްވާ އައިފާ އެވޯޑްސް ރޭ ވަނީ ނިމިގެންގޮސްފައެވެ. މިއަހަރުގެ މި ހަފްލާގައި ވެސް ބޮލީވުޑްގެ މަޝްހޫރު ތަރިންވަނީ ބައިވެރި ވެފައެވެ. މިއީ 18 ވަނަ އައިފާ އެވޯޑްސް ހަފްލާއެވެ. މި ހަފްލާ ބޭއްވީ އެމެރިކާގެ ނިއު ޔޯކް، މެޓްލައިފް ސްޓޭޑިއަމް ގައެވެ. މި އަހަރުގެ ކުލަގަދަ ހަފްލާ ހުށައަޅައދިނީ ބޮލީވުޑްގެ މަޝްހޫރު […]\nޕޯސްޓު ކޮށްފައިވަނީ މުނިފޫހި, ދުނިޔެހިޔާލު ފާލުކުރައްވާ\tކަށިނެތް ފިނިފެންމާ-2ވަނަ ބައި\tޖުލާ 15, 2017ޖުލާ 15, 2017 | ހަސަން ނަޖުމީ\tއަހަރެންނަށް ހަރަކާތެއް ކުރަންވެސް ނޭނގުނެވެ. ބުނާނެ އެއްޗެއް ވެސް ހިތަކަށް ނައައެވެ. އަހަރެންނަށް ވަނީ އޮޅުން ބޮޅުންގަނޑެއްގެ ތެރޭގައެވެ. އެ ވަގުތު އެއްފަހަރާ އެތައް ކަމެއް ހިނގަމުން ދިޔައެވެ. ފަހަރަކު ކަމެއް ވަމުން ދިޔައެވެ. މިއީ އެކަތަފަދަ ޒުވާން އަތެއްގެ ދަށުގައި އަހަރެން ގައިދުވި ފުރަތަމަ ފަހަރުވެސް މެއެވެ. އަހަރެން ދެކޮޅު ހެދީމެވެ. ތެޅިފޮޅުނީމެވެ. ހަޅޭއްލަވަން އުޅުނީމެވެ. އެހެންނަމަވެސް ރަގީބުގެ އަތުގެ ތެރޭގައި އަހަރެން ވަނީ ބަނދެވިފައެވެ. އޭނާގެ ވަރުގަދަ […]\nޕޯސްޓު ކޮށްފައިވަނީ ވާހަކަ, މުނިފޫހިހިޔާލު ފާލުކުރައްވާ\tކަށިނެތް ފިނިފެންމާ\tޖުލާ 14, 2017 | ހަސަން ނަޖުމީ\tއަހަންނަކީ ކަށިނެތް ފިނިފެންމަލެކެވެ. މިހެން އަހަންނަށް ބުނެވޭނެ ކިތަންމެ ފަހަރެއް ވެސް މިހާރު ހަޔާތުން އަތުވެއްޖެއެވެ. މައްސަލައަކީ އަހަންނަށް ނޫނެކޭ ބުނަން ނޭނގޭ ކަމެވެ. ނުކެރޭކަމެވެ. އަމުދުން މައިންބަފައިންގެ ކުރިމަތީގައވެ. އަހަރެން އަރަބިއްޔާގައި ކިޔަވާ ނިމުމުން މައިންބަފައިން ބޭނުންވީ އަހަރެން މީހަކާ ދެވުމަށެވެ. ވަޒީފާއަކަށް ފޮނުވާކަށް ގަބޫލެއް ނުވިއެވެ. އަންހެން ކުއްޖެއް ވީމައެވެ. ވަޒީފާތަކަށް ދިއުމުން އުޅުން ގޯސްވެދާނެތީއެވެ. ބޯހަރުވެ ބަސްނާހަފާނެތީއެވެ. “އަންހެނުންގެ މަގާމަކީ ގޭގެ ހަތަރުފާނުން އެތެރެ.” ބައްޕަ […]\nޕޯސްޓު ކޮށްފައިވަނީ ވާހަކަ, މުނިފޫހިހިޔާލު ފާލުކުރައްވާ\tPosts navigation


Shooting therein Amaira, Kulfi adhi sikandhar ah aniyaa vejje\nޝޫޓިން ތެރެއިން ކުލްފީ،އަމައިރާ އަދި ސިކަންދަރް އަށް އަނިޔާވެއްޖެ\nސްޓާ ޕްލަސް އިން ދައްކަމުން އަންނަ، ގިނަ ބައެއްގެ މަގްބޫލުކަން ހޯދާފައިވާ މަޝްހޫރު ޑްރާމާ ސިލްސިލާ ‘ކުލްޕީ ކުމާރު ބަޖޭވާލާ’ ގެ ޝޫޓިން ތެރެއިން މޯހިތް މަލިކް (ސިކަންދަރް ސިންގް ގިލް) އާއި އާކްރިތީ ޝަރްމާ (ކުލްފީ) އަދި މީރާ ސިންގް (އަމައިރާ) އަށް އަނިޔާވެއްޖެއެވެ.\nމޯހިތް ޓްވިޓާގައި ޝެއާރކޮށްފައިވާ ވީޑިއޯއިން، ޑްރާމާގެ މަންޒަރެއް ނެގުމުގެ ތެރޭގައި’ގްރޭންޑް ތިއޭޓާރ އޮޑިޓޯރިއަމް’ ގައި އަލިފާން ރޯވުމުން އޭނާގެ ދެ ކުދިން ސަލާމަތްކުރުމަށް ދެ ކުދިން އުރާލައިގެން ދުވެފައިވައި ނިކުންނަ މަންޒަރު ފެނިގެންދެއެވެ. އަދި އެ މަންޒަރުގެ ވަކި ހިސާބަކުން މޯހިތްއަށް ބެލެންސްކުރަން އުދަގޫވެ ދެ ކުދިންނާއެކު ވެއްޓޭ މަންޒަރު ފެނިގެންދެއެވެ. އެ ހާދިސާގައި ސިކަންދަރުގެ އަތާއި އަމައިރާގެ ކަކޫ މަށާއިގެން ގޮސްފައވާއިރު، އެ މަންޒަރު ސޯޝަލް މީޑިއާގައި ހިއްސާކުރަމުން މޯހިތް ބުނެފައިވަނީ ބެލުންތެރިންނަށް ޑްރާމާ އޭގެ އެންމެ ފުރިހަމަ ގޮތުގައި ގެނެސްދިނުމަށްޓަކައި ވަރަށް މަސައްކަތްކުރަންޖެހޭ ކަމަށެވެ.\n“ޑްރާމާގެ މަންޒަރުގައި ފެންނަ ގޮތާއި ޑްރާމާ ކުޅުމަށް އުފުލަންޖެހޭ އުދަގޫތަކާއި ވަރަށް ބޮޑަށް ތަފާތު. ބައެއް ފަހަރު ވަރަށް ގިނަ މައްސަލަތަކާއި ދިމާވެ އުދަގުލުން މަންޒަރުތައް ކުޅެވޭ ފަހަރުވެސް އާދޭ. މީ ޑްރާމާގެ މަންޒަރުތަކުގައި އުފުލަންޖެހޭ ބުރައިގެ ކުޑަކުޑަ ތަންކޮޅެއް.”މޯހިތް ބުންޏެވެ.\n2018 ވަނަ އަހަރު ދައްކަން ފެށި މި ޝޯގެ މިހާތަނަށް 365 އެޕިސޯޑު ދައްކާފައިވާއިރު މި ޝޯއަށް ވަނީ ގިނަ އެވޯޑުތަކެއްލިބިފައެވެ.


SunOnline: Channel 13 ge program ehge massala BroadCom in balan fashaifi\nޗެނެލް 13 ގެ ޕްރޮގްރާމެއްގެ މައްސަލަ ބްރޯޑްކޮމްއިން ބަލަން ފަށައިފި\nފާޠިމަތު ނަޒީފާ އަޙްމަދު 06 Aug 2021, 16:48\nޗެނަލް 13 އިން ގެނެސްދިން "ހަޖަމް" ޕްރޮގްރާމްއާ ގުޅޭ މައްސަލައެއް މޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) އިން ބަލަން ފަށައިފިއެވެ.\nބްރޯޑްކޮމް އިން މިއަދު ކުރި ޓްވީޓެއްގައި ވަނީ ޗެނަލް 13 އިން ރޭ ގެނެސްދިން “ހަޖަމް” ޕްރޮގްރާމްގެ ކޮންޓެންޓްއާ ގުޅޭ މައްސަލައެއް އެ ކޮމިޝަންގެ ސަމާލްކަމަށް އައިސްފައިވާކަމަށެވެ. އަދި އެ ކޮމިޝަނުން މައްސަލަ ބެލެމުގައި ގެންގުޅޭ އިޖުރާއަތްތަކާއި އެއްގޮތަށް އެކަން ބަލަމުންދާކަމަށް ބްރޯޑްކޮމް އިން ބުންޏެވެ.\nމީގެ އިތުރަށް ހުރިހާ ބްރޯޑްކާސްޓަރުންވެސް، ބްރޯޑްކާސްޓްކުރުމުގެ ސުލޫކީ މިންގަނޑު އަދި އުސޫލުތައް ހިފެހެއްޓުމަށްވެސް އެ ކޮމިޝަނުން ވަނީ ނަސޭހަތްތެރި ވެފައެވެ.\n"ސަން" އަށް މައުލޫމާތު ދެއްވަމުން ބްރޮޑްކޮމްގެ ރައީސް މަރްޔަމް ވަހީދާ (މަރީ) ވިދާޅުވީ، ވަރަށް ސީރިއަސް މައްސަލައެއް ގޮތުގައި ޗެނެލް 13 ގެ ޕްރޮގްރާމުގެ މައްސަލަ ބަލަން އާދީއްތަ ދުވަހަށް ތާވަލް ކޮށްފައިވާ ކަމަށެވެ.\n"އަޅުގަނޑުމެންނަށް ފާހަގަ ކުރެވުނީ ރޭގެ 'ހަޖަމް' ޕްރޮގްރާމްގައި އެއީ ވެރިފައި ނުކޮށް ދެއްކި ވާހަކައެއް ކަމަށް. ފާހަގަ ކުރެވިގެން އަޅުގަނޑުމެން ސަންޑޭގަ ވަރަށް އާލީ މޯނިންގް އަށް ޓޭބަލް ކޮށްފަ އޮންނާނީ އެ ކޭސް،"\nމަރީ ވިދާޅުޅުވީ، ކޯޑް އޮފް އެތިކްސް އަށް ބެލުމަށްފަހު، ޗެނަލް 13 އިން އެތިކްސްއާ ހިލާފުވެފައި ވަނީ ކިހާވަރަކަށް ތޯ އާއި ކޮން މާއްދާއެއްގެ ދަށުން ކަން ބަލާނެކަމަށެވެ.\nފިޔަވަޅު އަޅާނީ އެ ކަންތައްތަކަށް ބެލުމަށް ފަހުގައި ކަމަށާއި 'ކޮންސާންޑް ކޭސް' އެއް ގޮތަށް އާދީއްތަ ދުވަހު އެކަން ބަލާނެ ކަމަށް މަރީ ވިދާޅުވިއެވެ.\nޗެނަލް 13 ގެ 'ހަޖަމް' ޕްރޮގްރާމެއްގައި ދެއްކި ވާހަކަތަކެއްގެ ސަބަބުން އާއްމުންގެ ޝަކުވާ ވަރަށް ބޮޑަށް ބްރޮޑްކޮމްއަށް ލިބިފައިވާ ކަމަށް މަރީ ވިދާޅުވިއެވެ.\nމަރީ ފާހަގަ ކުރެއްވި ގޮތުގައި 'ކޯޑް އޮފް އެތިކްސް' އަކީ މިހާރު ކޮމިޝަނުން ވަރަށް ބޮޑަށް ބަލާ ކަމެއް ކަމަށާއި، މިކަމުގައި ނިންމާގޮތެއް ނުވަތަ ފިޔަވަޅެއް އަޅައިފިނަމަ އެ އަޅާ ފިޔަވަޅެއް ޗެނަލް 13 އަށް އަންގާނެ ކަމަށެވެ. އަދި ބްރޮޑްކޮމްގެ ވެބްސައިޓްގައި ޝާއިއުކުރާނެ ކަމަށް ވެސް މަރީ ވިދާޅުވިއެވެ.\nޗެނެލް 13 ގެ "ހަޖަމް" ޕްރޮގްރާމްގައި ވަނީ ސަރުކާރުގެ ބައެއް އިސް ފަރާތްތަކާއި ގުޅޭ ގޮތުން ރޭ ވާހަކަދައްކާފައެވެ.


Atrangi Re ge shooting alun Octoberah | Mihaaru\n"އަތުރަންގީ ރޭ" ގެ ޝޫޓިން އަލުން އޮކްޓޯބަރުގައި ފަށަން ނިންމައިފި\nއިންޑިއާގެ ލޮކްޑައުންއާ އެކު ޝޫޓިން ހުއްޓުމަކަށް އައި، ޑައިރެކްޓަރު އާނަންދު އެލް ރާއީގެ އާ ފިލްމު "އަތުރަންގީ ރޭ" ގެ ޝޫޓިން އަންނަ އޮކްޓޯބަރު މަހުގެ ތެރޭގައި އަލުން ފަށަން ނިންމައިފި އެވެ.\nވަރަށް ތަފާތު ލޯބީގެ ވާހަކައަކަށް ހަދާ މި ފިލްމުގެ މަސައްކަތް ލޮކްޑައުންއާ އެކު ހުއްޓުމަކަށް އައި އިރު، މާޗް މަހުގެ ކުރީކޮޅު އޮތީ ފިލްމުގެ ޝޫޓިން ފަށައިފަ އެވެ. އެކަމަކު ކޮވިޑް-19އާ ހެދި މަސައްކަތްތައް ހުއްޓައިލަން ޖެހުނު އިރު ޝޫޓްކުރެވުނީ މަދު މަންޒަރުތަކެކެވެ. އެހެންވެ "އަތުރަންގީ ރޭ" ގެ ބޮޑުބައި އަދި ކުރިއަށް އޮތީ އެވެ.\nމި ފިލްމުގެ ތަރިންނަކީ އަކްޝޭ ކުމާރާއި ސާރާ އަލީ ޚާނާއި އާނަންދު 2013 ގައި ގެނެސްދިން "ރާންޖަނާ" ގެ ބަތަލު ދަނޫޝް އެވެ. ރިޕޯޓްތައް ބުނާގޮތުން "އަތުރަންގީ ރޭ" ގައި ސާރާ ފެނިގެންދާނީ ދެ ޒަމާނަކަށް ނިސްބަތްވާ ޑަބަލް ރޯލަކުންނެވެ.\nއާނަންދު ބުނީ އޮކްޓޯބަރު މަހުގެ ތެރޭގައި ފިލްމުގެ ޝޫޓިން ފަށާ އިރު، ކާސްޓާއި ކްރޫގެ އެއްބާރުލުން މަސައްކަތްތަކަށް ވަރަށް ބޮޑަށް ލިބޭނެ ކަމަށް އުންމީދުކުރާ ކަމަށެވެ. "އަތުރަންގީ ރޭ" ގެ މަސައްކަތް އަލުން ފަށާ އިރު، އަކްޝޭ އަންނަ މަހުގެ ތެރޭގައި "ބެލް ބޮޓަމް" ގެ ޝޫޓިން އަށް ސްކޮޓްލެންޑަށް ފުރާނެ އެވެ. އަދި އޭނާގެ "ޕްރިތުވީރާޖް" ގެ ބާކީ ހުރި މަންޒަރުތައް ނޮވެމްބަރު މަހުގެ ތެރޭގައި ޝޫޓްކުރަން މިހާރު ވަނީ ރާވައިފަ އެވެ.\nއާނަންދު ބުނިގޮތުގައި "އަތުރަންގީ ރޭ" ޝޫޓިން އަލުން ފަށާނީ ދުރާލައި ހުރިހާ ކަމެއް ވަރަށް ބޮޑަށް ރާވައިގެންނެވެ. އެގޮތުން ލޮކްޑައުން އަކީ ކަންކަން އިންތިޒާމުކުރަން ލިބުނު ވަގުތުތަކެއް ކަމަށް ބުންޏެވެ.\n"އެހެންވެ ވީހާ ވެސް އަވަހަކަށް ޝޫޓިން އެއްކޮށް ނިންމައިލުން ޓާގެޓަކީ. އެގޮތުން މި އަހަރު ނިމުމުގެ ކުރިން ޝޫޓިން ނިންމާލަން ވަރަށް މަސައްކަތްކުރާނަން. މި ފަހަރުގެ ޝެޑިއުލް ކުރިއަށް ގެންދަން ރާވާފައި އޮތީ މަދުރާއީގައި." 2018 ގައި "ޒީރޯ" ގެނެސްދިން ޑައިރެކްޓަރު ބުންޏެވެ.\nއޭއާރް ރަހްމާން މިއުޒިކް ހަދައިދޭ "އަތުރަންގީ ރޭ" ސިނަމާތަކަށް ގެންނަން ތާވަލުކޮށްފައި އޮތީ އަންނަ އަހަރުގެ ފެބްރުއަރީ 14 ގަ އެވެ.\nބޮލީވުޑް އަކްޝޭ ކުމާރު އެކްޓްކުރުން ބޮލީވުޑް ފިލްމު ލޮކްޑައުން


ލަވަމުބާރާތަކީ ރާއްޖޭގައި ފާޅުކަން ބޮޑު ގޮތެއްގައި ކުރެވޭ އެއް މުންކަރާތް – DhiSalafiyyah\nލަވަމުބާރާތަކީ ރާއްޖޭގައި ފާޅުކަން ބޮޑު ގޮތެއްގައި ކުރެވޭ އެއް މުންކަރާތް\n23/06/2013 ޢާންމު ލިޔުން, މުޖުތަމަޢުއައްޝައިޚް ޢިމްރާން މުޙައްމަދު ޢަލީ\nއަޅުގަނޑުމެންނަކީ އިސްލާމުންނަށްވީހިނދު ދީނުގެ ޝިޢާރުތަކާ ޙުކުމްތައް ނެގެހެއްޓުމަކީ އަޅުގަނޑުމެންގެ ތެރެއިން ކޮންމެ މީހެއްގެ ކޮނގުގައި އެޅިފައިވާ ޒިންމާއެކެވެ. ދީނުގައި މަނާކުރެވިފައިވާ ކަމެއް ކުރާތަން ފެނުމުން އެކަމާ ބެހޭގޮތުން ވަކި ޖަމާޢަތަކުން ނުވަތަ ޕާޓީއަކުން ނުވަތަ ޖަމްޢިއްޔާއަކުން ނުވަތަ ފަރުދުންތަކެއް އެއްޗެއް ނުބުނާކަމުގެ ދަޢުވާއަކީ، ވަކިވަކި ފަރުދުން އެބައިމީހުންގެ ޒިންމާއިން ބަރީއަވާނޭ ކަމެއްނޫނެވެ.\nވޭތުވެދިޔަ 20 އަކަށް އަހަރާ އަޅާކިޔައިފިނަމަ، މިއަދު އަޅުގަނޑުމެންގެ މުޖުތަމަޢުގައި ދިރިއުޅެމުންދާ ރައްޔިތުންގެ ހޭލުންތެރިކަން މިވަނީ ވަރަށް ބޮޑަށް އިތުރުވެފައެވެ. ޓީވީ ރޭޑިއޯއާއި މިސްކިތްތަކާއި ޢާންމުތަންތަނުގައި ބޭއްވޭ ދަރުސްތަކާއި ވެބްސައިޓުތަކާއި އަދި ފޯނުގެ ޒަރިއްޔާއިން ޝައިޚުންނާ ގުޅައިގެން އޮޅުން އަރާފައިވާ ދީނީ ޙުކުމްތައް މިއަދު އަޅުގަނޑުމެންނަށް ވަރަށް ބޮޑަށް ސާފުވަމުން އެބަދެއެވެ. ކުރީގައި އެނގިފައިނުވާ ވަރަށް ގިނަ ދީނީ ޙުކުމްތަކަކީ މިއަދު އަޅުގަނޑުމެންގެ ތެރެއިން ކުޑަބޮޑު އެންމެންނަށް ރަނގަޅަށް އެނގޭ ސާފުވެފައިވާ ކަންތައްތަކުގައި ވެފައިވެއެވެ.\nމިޘާލެއްގެ ގޮތުން ބުރުގާ އެޅުމަކީ ވާޖިބުކަމެއްކަމުގައި ނޭނގޭ މީހަކު މިއަދު ރާއްޖޭގައި އުޅުމަކީ ވަރަށް ނާދިރުކަމެކެވެ. އަދި އެކަން ނުކުރުމަކީ މިއަދު ވަރަށް ބޮޑު އައިބުކަމަކަށްވެސް ވެފައިވެއެވެ. ނަމަވެސް ބުރުގާ އެޅުމަކީ ބީރައްޓެހިކަމަކަށްވެފައިވާ ދުވަސްވަރެއްވެސް މިރާއްޖޭގެ ތާރީޚުގައި ލިޔެވިފައިވެއެވެ.\nހަމަ މިފަދައިން މިއުޒިކު ކުޅުމާއި އަޑުއެހުމަކީ ޙަރާމްކަމެއްކަން ރާއްޖޭގެ ގިނަ ރައްޔިތުންނަށްވަނީ އެނގި ބަޔާންވެފައެވެ. ކީރިތި ޤުރުއާނާއި، ނަބިއްޔާ صلى الله عليه وسلم ގެ ސުންނަތާއި، ޞަޙާބީ ބޭކަލުންގެ ޒަމާނުން ފެށިގެން މިއަދާ ހަމައަށް ވަޑައިގެން ޢިލްމުވެރިބޭކަލުންގެ ބަސްފުޅުތަކުން އެއްވެސް ކިލަނބުކަމެއްނެތި މިކަން އެނގެން އެބައޮތެވެ.\nމިއުޒިކަކީ ޙަރާމް އެއްޗެއްކަމަށް ކީރިތި ޤުރުއާނާއި ސުންނަތާއި ދަލީލުތަކާއި ޢިލްމުވެރިންގެ ބަސްފުޅުތައް\nދިވެހި ބަހުން މިކަމުގެ ތަފްޞީލު ވިދާޅުވުމަށް ބައްލަވާ: ލިންކު1 ، ލިންކު2 ، ލިންކު 3\nހިތާމައަކީ މިކަމާމެދު ވިސްނާ ފިކުރުކޮށް މިކަމުން ދުރުވުމަށް މަދު ބަޔަކު މެނުވީ މަސައްކަތް ނުކުރާކަމެވެ. އަދި މިކަމުގެ ސަބަބުން ﷲގެ ޙަޟްރަތުން ޢާންމުވެގެންވާ ޢުޤޫބާތެއް އަތުވެދާނެކަމަށް ބިރުވެތިނުވާކަމެވެ. ﷲ ތަޢާލާ ވަހީކުރެއްވިއެވެ.\nأَفَأَمِنَ أَهْلُ الْقُرَ‌ىٰ أَن يَأْتِيَهُم بَأْسُنَا بَيَاتًا وَهُمْ نَائِمُونَ ﴿٩٧﴾ أَوَأَمِنَ أَهْلُ الْقُرَ‌ىٰ أَن يَأْتِيَهُم بَأْسُنَا ضُحًى وَهُمْ يَلْعَبُونَ ﴿٩٨﴾ أَفَأَمِنُوا مَكْرَ اللَّـهِ ۚ فَلَا يَأْمَنُ مَكْرَ اللَّـهِ إِلَّا الْقَوْمُ الْخَاسِرُ‌ونَ ﴿٩٩﴾ [سورة الأعراف ٩٧ – ٩٩]\nމާނައީ: “ފަހެ ރަށްތަކުގެ އަހުލުވެރިން އެބައިމީހުން ރޭގަނޑުގައި ނިދާފައިތިއްބާ އެބައިމީހުންގެ ގާތަށް ތިމަންއިލާހުގެ ޢަޛާބު އަތުވެދާނެކަމާމެދު (ބިރެއްނެތި) އަމާންވެ ތިބީހެއްޔެވެ؟  ނުވަތަ ރަށްތަކުގެ އަހުލުވެރިން، އެބައިމީހުން ކުޅެކުޅެތިއްބާ ޟުޙާ ވަގުތުގައި އެބައިމީހުންގެ ގާތަށް ތިމަންއިލާހުގެ ޢަޛާބު އަތުވެދާނެ ކަމާމެދަކު (ބިރެއްނެތި) އަމާންވެ ތިބީހެއްޔެވެ؟  ފަހެ الله ގެ ރޭއްވެވުމާމެދު އެބައިމީހުން (ބިރެއްނެތި) އަމާންވެ ތިބީ ހެއްޔެވެ؟ ފަހެ ގެއްލެނިވެގެންވާ މީހުން މެނުވީ، الله ގެ ރޭއްވެވުމާމެދު (ބިރެއްނެތި) އަމާންވެގެންނެއް ނުތިބޭނެއެވެ.”\nމިގޮތުން ލަވަ މުބާރާތަކީ ރާއްޖޭގައި މިއުޒިކު އާލާކޮށް އޭގެ އަވައިގާ ކުދިން ޖައްސާ އަދި އެކަމަށް ހިތްވަރުދިނުމަށް ފާޅުކަންބޮޑު ގޮތެއްގައި ކުރިއަށް ގެންދެވޭ ޙަރަކާތެކެވެ. މިކަމަށްޓަކާ ގިނަ މުއައްސަސާތަކެއް ގުޅިގެން މަސައްކަތްކުރާކަމަކީ ވަރަށްވެސް ހިތާމަ ހުރިކަމަކެވެ. ކުޑަކުދިން ޅަ އުމުރުގާ އެކުދިން މަގުފުރައްދާ، އެކުދިންގެ ޙައްޤުތަކަށް އަރައިގަނެ، ކުށެއްނެތް މަޢުޞޫމު އެތައްކުދިންތަކެއް މިކަމުގެ ތެރެއަށް ނުރުހުމުގައި ވައްދާ، ނާޗަރަނގީ ކުޅުވާ ހެދުމަކީ ފެންނަ މަންޒަރުތަކެވެ. ކާބަފައިންގެ ޒަމާނުއްސުރެ ކުރަމުންއައި ކަމެކޭ ބުނެ، މިކަން ކުރިއަށް ގެންދިޔުމަކީ އިސްލާމީ ޤައުމެއްގައި ފާޅުކަން ބޮޑު ގޮތެއްގައި ﷲގެ ޝަރީޢަތާ ދެކޮޅަށް ހިންގޭ ޖަރީމާއެކެވެ.\nމައިންބަފައިންގެ އަމިއްލައަތުން ރީތި ހެދުންތައްލައްވައިގެން ދަރިން ނަރަކައިގެ ޢަޛާބާއި، ﷲ ގެ ޢުޤޫބާތާއި ދިމާލަށް ގެންދިޔުމަކީ ވަރަށްވެސް ހިތާމަވެރި ކަމެކެވެ. ދަރިން ހެޔޮ ގޮތުގައި ތަރުބިއްޔަތުކޮށް ނަރަކައިގެ ޢަޛާބުން ސަލާމަތްކުރުމަށް މަސައްކަތްކޮށް، ހެޔޮމަގުދައްކާ ބަޔަކަށްވުމުގެ ބަދަލުގައި މިއުޒިކުގެ ތެރެއަށް ވެއްދުމަކީ ޅަފަތުގައި ކުއްޖާ ކަނޑަށް އެއްލާލާފައި ދަރިފުޅާ ނަމަނަމަ ނުތެމެއްޗޭ ބުނުންކަހަލަ ކަމެކެވެ. ދުނިޔޭގެ މަޝްހޫރު މިއުޒިކް ކުޅުންތެރިންނާއި ލަވަ ކިޔުންތެރިންގެ ދިރިއުޅުމާއި ނިމުން އައިސްފައިވާގޮތް އަޅުގަނޑުމެން ދިރާސާކުރާނަމަ އެކަމުގައި ގިނަގުނަ ޢިބްރަތްތަކެއްވެއެވެ.\nނޭނގިނަމަވެސް ނުވަތަ ޣާފިލުކަމުގައި ހުރެނަމަވެސް މިފަދަ ކަމެއްކުރެވިއްޖެމީހަކު އަވަހަށް ތައުބާވުން ހުއްޓެވެ. އެހެނީ މިއުޒިކު ކުޅުމާއި އަދި އަޑު އެހުމަކީ ބޮޑު ފާފައެކެވެ.\nދުޢާއަކީ ﷲ ތަޢާލާ އަޅުގަނޑުމެންނާއި އަޅުގަނޑުމެންގެ އަހުލުންނާއި އެންމެހާ މުސްލިމުން މިކަމުގެ ވަބާއިން ސަލާމަތްކޮށްދެއްވާ އަޅަމެންނަށް ކުރެވިފައިވާ ފާފަތައް ޢަފޫކުރެއްވުމެވެ.


Ehmme Gaaiy Ekuveriyakee Kaakukan India In Saabithu Kohdheefi! | Hathaavees\nއެންމެ ގާތް އެކުވެރިޔަކީ ކާކުކަން އިންޑިއާއިން ސާބިތުކޮށްދީފި!\nޖޫން 24, 2020 ހަތާވީސް އޮންލައިން\nއިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގެން ރައީސް އިބްރާހީމް މުހައްމަދު ސޯލިހާއި ބައްދަލުކުަރައްވަނީ: ފޮޓޯ / ރައީސް އޮފީސް\nރާއްޖޭގެ އެންމެ ގާތް އެކުވެރި ގައުމުގެ ގޮތުގައި ޒަމާނުއްސުރެއް އެންމެން ވެސް ދެކެމުން ދިޔައީ އަވަށްޓެރި އިންޑިއާއެވެ. ނަމަވެސް އެކި ސަރުކާރުތަކުގެ ހާރިޖީ ސިޔާސަތުތަކަކީ ތަފާތު ސިޔާސަތުތަކަށް ވުމާއިއެކު އެކި ވެރިކަންތަކުގައި ގުޅުން ބަދަހި ކުރަމުން ދިޔައީ އެކި ގައުމުތަކާއި އެކުގައެވެ. އެހެންކަމުން ބައެއް ހާލަތްތަކުގައި ގައުމުތަކުގައި އޮންނަ ގުޅުންތައް ވަނީ ވަރަށް ބޮޑަށް ހީނަރުވެގެން ގޮސްފައެވެ. އެގޮތުން ކުރީގެ ރައީސް އަބްދުﷲ ޔާމީންގެ ހާރިޖީ ސިޔާސަތުގެ ދަށުން ގުޅުން ބަދަހި ކުރަމުން ދިޔައީ ޗައިނާ އާއެވެ. އެކަމުގެ ސަބަބުން އިންޑިއާ އާއި އޮންނަ ގުޅުން ވަނީ ހީނަރުވެގެން ގޮސްފައެވެ.\nނަމަވެސް ރައީސް އިބްރާހީމް މުހައްމަދު ސޯލިހު ރާއްޖޭގެ ވެރިކަމަށް ވަޑައިގެން ރާއްޖެ އާއި އިންޑިއާ އާއި ހީނަރުވެފައިވާ ގުޅުން ބަދަހި ކުރުމަށް މަސައްކަތްތައް ކުރެއްވިއެވެ. ނަތީޖާއަކަށް ވެގެން ދިޔައީ އެމަނިކުފާނު ވެރިކަމަށް ހުވާ ކުރެއްވުމަށް ބޭއްވި ރަސްމިއްޔާތަށް އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގަތުމެވެ. އަދި ރައީސް ސޯލިހު އެންމެ ފުރަތަމަ ވެރިކަމަށް ވަޑައިގަތުމަށްފަހު ރާއްޖެއިން ބޭރަށް ކުރެއްވި ދަތުރުފުޅަކީވެސް އިންޑިއާއަށް ވެގެން ދިއުމެވެ.\nމިއަދު މި ސަރުކާރުން ރާއްޖޭގައި ހިންގަމުން އަންނަ އެކި މަޝްރޫއުތަކަށް އިންޑިއާ ސަރުކާރާއި އިންޑިއާގެ އެކި ކުންފުނިތަކުން އަންނަނީ އެހީތެރިކަން ފޯރުކޮށްދެމުންނެވެ. ކަންމިހެން އޮއްވާ ކޮވިޑް-19 ގެ ނުރައްކާތެރިކަން އައިސް ރާއްޖެ ވަށާލިއެވެ. މުޅި ދުނިޔެއަށް މި ކުރިމަތިވި ސިއްޚީ ކުއްލި ނުރައްކަލުގެ ހާލަތުގައި އަޅުގަނޑުމެންނަށް އެންމެ ބޮޑު އެހީތެރިކަމެއް ދިއްކޮށްލި ބަޔަކަށް ވެގެން ދިޔައީ އިންޑިއާއެވެ. މިކަމާ ދެބަސްވެވޭނެ އެއްވެސް ގޮތެއް ނެތެވެ.\nމާޗް މަހުގެ ހަތްވަނަ ދުވަހު ރާއްޖެއިން ކޮވިޑް-19 ފެނުމާއެކު އެންމެ ފުރަތަމަ ވެސް އެހީތެރިކަމުގެ އަތް ދިއްކޮށްލި ގައުމަކަށް ވެގެންދިޔައީ އިންޑިއާއެވެ. އިންޑިއާ ފުރަބަންދެއްގައި އޮތް ނަމަވެސް ރާއްޖޭގެ ރައްޔިތުން ކެއިން ބުއިމަށް ބޭނުންވާ ސާމާނާއި ކޮވިޑާއި ދެކޮޅަށް ބޭނުންކުރާ ބޭސް އެއްވެސް ދަތިކަމެއް ނެތި ރާއްޖެއަށް ލިބޭނެ މަގު އެގައުމުގެ ސަރުކާރުން ވަނީ ތަނަވަސްކޮށްދީފައެވެ.\nހަމައެހެންމެ މި ބަލި ރާއްޖެއިން ފެނުމާއެކު އިންޑިއާ ސަރުކާރުން ވަނީ ޕަލްމޮލޮޖިސްޓުންނާއި، އެނެސްތެޓިސްޓުންނާއި، ފިޒީޝަނުން އަދި ލެބް-ޓެކްނީޝަނުން ހިމެނޭގޮތަށް ރާއްޖެއަށް ސިއްޚީ މާހިރުންގެ ޓީމެއް ފޮނުވާފައެވެ. ޗައިނާގެ ވޫހާންއަކީ ކޮވިޑް-19 ފެތުރެން ފެށި އެންމެ ފުރަތަމަ ސިޓީ ކަމަށްވާއިރު އިންޑިއާ ސަރުކާރުން އެ ސިޓީގައި ތާށިވެފައި ތިބި ދިވެހިން ދެފަހަރެއްގެ މަތިން އެ ސިޓީއިން ނެރެ އިންޑިއާށް ގެންގޮސް އެ ގައުމުގައި އެމީހުންނަށް ކަރަންޓީނުވުމުގެ ހުރިހާ ކަމެއް ހަމަޖައްސައިދިނެވެ. މިއީ ދެގައުމުގެ ގުޅުން ބަދަހިވެފައިވާ މިންވަރު ހާމަކޮށްދިން ކަމަކަށްވާއިރު އެއްވެސް ގޮތެއް ނެތި ވޫހާންގައި ތާށިވި ދިވެހި އާއިލާތަކަށް އިންޑިއާ ސަރުކާރުން ދިއްކޮށްލި އަތަކީ ލިބިގެންދިޔަ ހިތްހަމަޖެހުމެކެވެ.\nއިންޑިއާގެ ބޮޑުވަޒީރު ނަރެންދުރަ މޯދީގެ އިސްނެންގެވުމަކަށް ސާކް ސަރަހައްދުގެ ހުރިހާ ޤައުމަކުން ކޮވިޑް-19 އާ ދެކޮޅަށް މަސައްކަތްކުރަން ނިންމުމާއި ކޮވިޑް އިމަރޖެންސީ ފަންޑު ވުޖޫދަށް އައުން ވެގެންދިޔައީ ރާއްޖެ ފަދަ ކުޑަ ގައުމަކަށް މި ބައްޔާ ދެކޮޅަށް ކުރަމުންދިޔަ މަސައްކަތަށް ލިބުނު އިތުރު ބާރަކަށެވެ.\nއިއްޔެ ރައީސް އިބްރާހީމް މުޙައްމަދު ސާލިޙް ވަނީ ބޭސްކުރުމަށް ކޮންމެހެން ބޭރަށް ދާން ޖެހިފައި ތިބި ދިވެހިންނަށް އެޤައުމަށް ދެވޭނެ ކަމުގެ ފެހި ސިގްނަލް ލިބިފައިވާކަން ހާމަކުރައްވާފައެވެ. ހަމައެހެންމެ އިންޑިއާ ސަރުކާރުން ރާއްޖޭގައި ކުރިޔަށް ގެންދަމުންދާ އެއްވެސް ޕްރޮޖެކްޓެއް މުޅި ދުނިޔެ ހުއްޓުމަކަށް އައިސްފައިވާއިރު ވެސް އެއްވެސް މަޑުޖެހުމެއް ނެތި ދަނީ ކުރިއަށެވެ. މިއީ ހައްތާވެސް ދިވެހިންގެ ލާބައާއި މަންފާއަށް އިންޑިއާގެ ސަރުކާރުން މި ބަލިމަޑުކަމުގެ ތެރޭގައި ވެދެއްވާފައިވާ އެހީތަކެވެ.\nއެއްވެސް ހާލެއްގައި ޗައިނާ ސަރުކާރުން އެހީ ނުވެއެކޭ ނޫނެވެ. ޗައިނާއިން ވެސް ވަނީ ރާއްޖެ އަށް މިހާލަތުގައި ގިނަގުނަ އެހީތަކެއް ވެދީފައެވެ. ޤަބޫލުކުރަން ޖެހޭ ހަގީގަތަކީ ޗައިނާ ސަރުކާރުން މިދަނޑިވަޅުގައި ވެސް އެންމެ ބޮޑަށް ކުރަމުންދާ މަސައްކަތަކީ އެގައުމުގެ މޫނުމަތި ރީތިކުރުމުގެ މަސައްކަތް ކަމެވެ. ޖީލުތަކެއް ދަރާ ވިއްކާލައިގެން ނަގާފައިވާ ލޯންތަކަށް އަޅާފައިވާ ފްލެޓްތައް އެހެރީ ލޯމައްޗަށް ފެންނާށެވެ. ރައީސް ވިދާޅުވީ ތެދުފުޅެކެވެ. ބަލާލަން ކިތަންމެހާ ވެސް ރީއްޗެވެ. އެހެން ނަމަވެސް ފޮޓޯތަކުން ވެސް ޔަގީންވެ ކަށަވަރު ވަނީ އެއީ އިންސާނުން ދިރިއުޅެން ހެޔޮވާވަރު ކޮށިތަކެއް ނޫންކަމެވެ. މިކަން ވެސް ދިފާއުކޮށް ޗައިނާ ސަފީރު ވަރަށް ބުރަކޮށް އަދިވެސް އުޅުއްވަނީ އެގައުމުގެ ކުންފުނިތަކާއި ސަރުކާރު ދިފާއުކުރެއްވުމުގައެވެ.\nދެއްވި އެހީތަކާއި އަޅުގަނޑުމެންގެ ބޮލުގައި އަޅުވާފައި އޮތް ދަރަނި ނުބައްދަލެވެ. 1.5 ބިލިއަން ޑޮލަރުގެ ލޯނަކީ އަނގައިން ބުނެލަން ވަރަށް ފަސޭހަ އަދަދެކެވެ. އެހެން ނަމަވެސް މި ލޯންތަކުގެ ހިތި ރަހަ އަޅުގަނޑުމެންގެ ކަރު ބުޑުގައި ލާނެ ދުވަސް އޮތީ ވަރަށް ގާތުގައެވެ.\nއަޅުގަނޑުމުންގެ އިގްތިޞާދު ކޮޅަށް ޖެހޭނެ ދުވަހެއް ނޭނގޭއިރު މިއަހަރު ވެސް ޗައިނާއަށް 75 މިލިއަން ޑޮލަރު ދައްކަން ޖެހޭ ކަމަށް ރައީސް ވަނީ ވިދާޅުވެފައެވެ. ޑޮލަރު އައުމުގެ މަގު ބަންދުވެފައި އޮތްއިރު އެ އަދަދު އަޅުގަނޑުމެން ދައްކަނީ ކިހިނެއް ހެއްޔެވެ. ކޮންމެއަކަސް މި ބަލިމަޑުކަމުން އަޅުގަނޑުމެންނަށް އެންމެ ބޮޑަށް ސާބިތުވެގެންދިޔަ ކަމަކީ ރާއްޖެއަށް އެންމެ ހެޔޮއެދޭ އެންމެ އެކުވެރި ގައުމުގެ ގޮތުގައި އޮތީ އިންޑިއާ ކަމެވެ. ބަޔަކު ކިތަންމެ މަސައްކަތް ކުރި ނަމަވެސް އެކަން ބަދަލެއް ނުވާނެއެވެ.\nPrevious ސަފީރުންކަން ދިނުމުގައި ހަމަހަމަ:9އަންހެން،9ފިރިހެނުން\nNext ރ. އަތޮޅު އޮޕަރޭޝަން: ޖަމާއަތް ހަދައިގެން ބޮޑެތި ވައްކަން ކުރާ6މީހަކު ހައްޔަރުކޮށްފި


ޝަހަރު 26ވަނަބައި – Esfiya – Dhivehi Vaahaka Site\n- by kudhoo - 22- July 30, 2020\n” ރާވިން ކިހިނެއްވީ.. ދެލޯވެސް ހާދަ ރަތޭ..” މަޑުމައިތިރި އަޑަކުން މަލާއިން އަހާލިއެވެ. ” މަލާ އަހަރެން ވަރަށް ދުވަސް ވެއްޖެ ހިތުގައި މިވާހަކަ ބާއްވައިގެން އުޅޭތާ… ދެން އެކަމަކު ނުބުނެ ހުންނަން އުނދަގޫވެއްޖެ..” ރާވިން ބުންޏެވެ. ” ކީކޭތަ ރާވިން ނުބުނެވިގެން ތިއުޅެނީ… ރާވިން ކީއްވެ ނުބުނެ ހުންނަންވީ؟..” ރާވިން ބުނަން އެއުޅެނީ ކީއްކޭކަން ނޭނގި މަލާއިން އަހާލިއެވެ.\n” މަލާ އަހަރެން… އަހަރެން… މަލާދެކެ ވަރަށް ކުޑައިރުން ފެށިގެން ވެސް ލޯބިވޭ…” ބުނަން ނުބުނަން ހުންނަ ފަދައަކުން ރާވިން ބުންޏެވެ. ” އަޅެ ތިވާހަކަތަ.. މިއޮތް ހުރިހާ ދުވަހު ނުބުނެ ތިހުރީ… ރާވިންތީ އަހަރެންގެ އެންމެ ގާތް އެކުވެރިޔާ… އަނެއްކޮޅުން އަހަރެންނަށް އެނގޭ މި އާއިލާގެ އެންމެންވެސް އަހަރެން ދެކެ ލޯބިވާކަން…” މަލާއިން ބުންޏެވެ.\n” މަލާތީ އަހަރެންގެ ކުޑއިރުއްސުރެ އެކުވެރިއެއް އަދި މިއާއިލާގެ މެންބަރެއް އެކަމަކު އަހަރެންގެ ހިތުގައި މަލާއަށް ދެވިފައިވާ ގުޅުން އެއަށްވުރެ ބޮޑު… އަހަރެން މަލާދެކެ ލޯބިވަނީ ހަމައެކަނި އެގޮތަކަށް ނޫން..” ރާވިން ބުންޏެވެ. ރާވިން ކިޔާއެއްޗެއް މަލާއިން ސާފުވީ އަދި ކިރިޔާއެވެ. ދެމީހުންގެ ދުލުންވެސް އިތުރު ބަހެއް ނުބުނެ ފަސްމިނިޓް ވަރު ހޭދަވެގެން ދިޔައެވެ. ” އަހަރެންނަށް އެނގޭ ލޯތްބަކީ އެމީހަކު ގަސްދުގައި ވާއެއްޗެއް ނޫންކަން.. އެކަމަކު އަހަރެން ދެކެނީ ރާވިންތީ އަހަރެންގެ އެކުވެރިއެއް، އަދި އާއިލާގެ މެންބަރެއްގެ ގޮތުގައި.. އިތުރަށް ދުވަހަކުވެސް ދެކޭކަށް ބޭނުމެއް ނޫން…. އަހަރެންވެސް ކުއްޖަކު ދެކެ ލޯބިވޭ.. އަހަރެންނަށް މާފުކުރޭ… އަހަރެންނަކަށް ނެތް އާއެކޭ ބުނެވޭކަށް..” މަލާއިން ބުނަން ބޭނުންވި ވަރަށް ބުނެވުމުން އަވަހަށް އެކޮޓަރިން ނިކުމެގެން ދިޔައެވެ.\nރާވިން މަލާއިން މަޑުކުރުވާކަށް މަސައްކަތެއް ނުކުރެއެވެ. ލޯތްބަކީ ގަދަކަމުން ހޯދޭނެ އެއްޗެއް ނޫންކަން ރާވިންއަށްވެސް އެނގެއެވެ. ނަމަވެސް އޭނަ މަލާއިން ނޫން ކުއްޖަކު ހަޔާތަށް ގެންނާކަށް ބޭނުމެއް ނުވެއެވެ. ދުވެފައި ގެއަށް ވަންނަން އައި މަލާއިންގެ ލޮލުގައި އަޅައިގަތީ ބޭރު މޭޒު ދޮށުގައި ވަތަށް އިސްޖަހާލައިގެން ވިސްނުމަކަށް ގެއްލިފައި ހުރި ހާތިބުއެވެ. މަލާއިންގެ ދުވެއްޔަށް މަޑުކަމެއް އައެވެ. މަޑުހިނގުމެއްގައި ގޮސް ހާތިބުގެ ކައިރީގައި ހުއްޓިއްޖެއެވެ. ހާތިބުވެސް އޭނާ ގާތުގައި މީހަކު އައިސް ހުއްޓުނުހެން ހީވެގެން ބަލާލިއެވެ. މަލާއިން ފެނުމުން ވާހަކަ ދައްކާ ހިއްވިޔަސް ބަހެއް ކިޔާކަށްވެސް ހާތިބު އަކަށް ނުކެރުނެވެ. އެއީ ހުވަފެނުގެ ރާނީއަކީ މަލާއިން ކަމުގައި ވިޔަސް އޭނާއާ ދުރުގައި ހުންނަން ހާތިބަށް މަޖުބޫރު ވެއްޖެއެވެ. އެހެންނޫނީ އެދެމެދުގައި ހިނގާނީ ކޮންފަދަ ކަމެއްކަން އަންދާޒާ ކޮށެއްވެސް ނުލެވޭނެއެވެ.\n” ހާތިބު މިތާ ކީއްތިކުރަނީ… އެކަމާ ވިސްނަނީ ދޯ؟..” ވާހަކަ ދައްކަން ނުކެރުނު ކަމުގައި ވިޔަސް ހާތިބާ ގާތް ގުޅުމެއް ބާއްވަން މަލާއިން ބޭނުންވެއެވެ. އޭނާއަށް ހާތިބު ހަމަލޮލަށް ފެނުމުގެ ކުރިންވެސް ވަނީ ލޯބި ވެވިފައެވެ. މިހާރު ހަމަލޮލަށް ފެނުމުން އެފުރުސަތު ދޫކޮށްލަންވީ ކީއްވެގެން ހެއްޔެވެ. ހާތިބު ހަމައެކަނި ހީލުމަކުން ފުއްދާލިއެވެ. ނަމަވެސް އޭނަ އެކަމާ ވިސްނާވަރު އެ މޫނު މަތިންވެސް ފެންނަން ހުއްޓެވެ. ” އެއީ ރާވިންގެ އުޅުން ހުންނަގޮތް…. އޭނަ ހިތްހަމަ ނުޖެހޭ ކަމެއް ވެއްޖެއްޔާ ވަގުތުން އެކަން ފިލުވާލަން މަސައްކަތް ފަށާނެ..ފަހުން އޯކޭވާނެ..” މަލާއިން ބުންޏެވެ. މަލާއިން ވާހަކަ ދައްކާއިރުވެސް ދުރުގޮތެއް ނުހުރެއެވެ. އެއަޑުގައި ވަނީ އޯގާތެރިކަމާ ލޯތްބެވެ. ވާހަކަ ނުދައްކަން ނިންމައިގެން ހުރި ހާތިބުއަށް މިފަހަރުވެސް ދަމާ ބާރަކުން އޭނަގެ އަޑު ނިކުންނަން ފެއްޓިއެވެ. ” މަލާއިން ދޯ ކިޔަނީ…” ހާތިބު އަހާލިއެވެ. ” އާނ! އާއިލާގެ އެންމެނާ ރައްޓެހިން ކިޔަނީ މަލާ… ހާތިބު ބޭނުންވަންޏާ މަލާ ކިޔަސް އޯކޭ..” މަލާއިން ބުންޏެވެ. ” މަލާއިން ވަރަށް ރީތި ނަމެއް.. އަދި މަލާ ކިޔާއިރު އެއަށްވުރެ ލޯބި..” ހާތިބު ބުންޏެވެ. ” އެބައަންނަން ކޮފީއެއް ހިފައިގެން ދެމީހުނަށް… ކޮފީއެއް ބޯލުމުން ސިނކުޑިއަށް ލުއިވާނެ..” މަލާއިން މިހެން ބުނެ އޭނަގެ ގެއަށް ވަންނަން ހިނގައިގަތެވެ. ހާތިބު އަށް އަނެއްކާވެސް ވާހަކަ ދެއްކެނީއެވެ. ގަސްދުގައި ވާހަކަ ދައްކަން ބޭނުންވެގެނެއް ނޫނެވެ. އިރުކޮޅެއްފަހުން ހޫނު ދެކޮފީތަށި ހިފައިގެން މަލާއިން އައިސް އެއްކޮފީތަށި ހާތިބު ކައިރީ މޭޒުމަތީ ބަހައްޓާފައި އަނެއް ކޮފީތަށި އޭނަގާތުގައި ބަހައްޓައި އިށީދެއްޖެއެވެ. ” އަހަރެން ވާހަކައެއް ދައްކާލަން ބޭނުން..” ހާތިބު ބުންޏެވެ. ” އަޑުއަހަން މިހުރީ އަވަހަށް ބުނޭ..” މަލާއިން ބުންޏެވެ. ” އަހަރެންނަށް ވަރަށް ކުރިއްސުރެ މަލާއިން ހުވަފެނުންފެނޭ…. އަހަރެންނަށް އެނގޭ މީ ގަބޫލު ކުރެވޭފަދަ ވާހަކައެއް ނޫންކަން… އެކަމަކުވެސް ތެދަށް މިބުނީ.. ގަބޫލުކުރުމާ ނުކުރުން އެއީ މަލާގެ ކަމެއް..” ހާތިބު އޭނަ ދައްކަން ބޭނުންވާ ވާހަކައިގެ ސީދާ މައުޟޫއަށް ދިޔައެވެ. ” ކީއްވެ އަހަރެން ގަބޫލު ނުކުރަންވީ… ތިކަންތައް އަހަރެންނަށް ދިމާވާތާވެސް އެތައް ދުވަހެއް ވެއްޖެ…” މަލާއިން ބުނި ވާހަކައިން ހާތިބަށް ލިބުނީ އިތުރު ހައިރާން ކަމެކެވެ. ތަގުދީރުގައި އޭނައާ މަލާއިން އާގުޅެންވަނީ މާކުރިންވެސް ނިމިފައިބާއެވެ.\nދެމީހުންނަށްވެސް އިތުރަށް ކިޔާނެ އެއްޗެއް ނޭނގި މަޑުމަޑުން ކޮފީތަށީގައި ތުނބު ޖައްސާލާ އެތިފޮދުން ބޮމުން ގެންދިޔައެވެ. ހާތިބަށް ހުރެވުނީ ގަނޑުވަރުން ނިކުމެގެން ދާމީހުން ފެންނަ ދިމާލުގައި ކަމުން ހާތިބަށް ކުއްލިއަކަށް ފެނުނީ އެމީހުނާ ދިމާލަށް ބަލަހައްޓައިގެން ހުރި ރާވިންއެވެ. އަލިފާނުގައި ފޫ ޖެހުނުހެން ފުންމައިގެން ހާތިބު ގޮނޑިން ތެދުވުނެވެ. ހާތިބު އެހާ ކުއްލި ގޮތަކަށް ތެދުވުމުން މަލާއިން ސިއްސާގެންގޮސް އޭނަ އަތުގައި ހުރި ކޮފީތަށިވެސް ބަންޑުންވިއެވެ. ހާތިބު ބަލަހައްޓައިގެން ހުރި ދިމާލަށް މަލާއިން އެނބުރި ބަލާލައިފިއެވެ. މަލާއިންއަށްވެސް ލިބުނީ ސިހުމެކެވެ. މަލާއިން އެނބުރި ބަލާލުމުން ހިތްދަތިކަމާ ވޭނާ ރުޅި އެކުލެވިގެންވީ ލޮލަކުން ބަލަހައްޓައިގެން ހުރި ރާވިން ބޭރަށް ދާން އޮތް މަގުން ހިނގައިލައިފައި ގޮސް އޮބާލިއެވެ. އިރުކޮޅެއް ވަންދެން ދެމީހުނަށް ވެސް ބަހެއް ނުބުނެވި ރާވިން ދިޔަ ދިމާލަށް ބަލަހައްޓައިގެން ހުރެވުނެވެ. ދެމީހުންގެ ހަށިގަނޑުވެސް ގޮނޑިތެރެއަށް ދޫކޮށްލެވުނީ އެއްފަހަރާއެވެ.\n” މަލާއަށް އެނގޭތަ ރާވިން މަލާދެކެ ލޯބިވާކަން…” ހާތިބު އަހާލިއެވެ. ހާތިބު އަހާލި ސުވާލުން ހައިރާން ކަމާއެކު މަލާއިންއަށް ހާތިބާ ދިމާލަށް ބަލާލެވުނެވެ. ” ކިހިނެއް ހާތިބަށް ތިކަން އެނގުނީ… ހާތިބު ކައިރީ އޭނާ ބުނީތަ؟… ” ހައިރާންކަން އެކުލެވިގެންވީ ރާގެއްގައި މަލާއިން އަހާލިއެވެ. ” ނޫން.. އަހަރެންނަށް އެނގުނީ ދެންމެ ރާވިންގެ އެކުވެރިން ބުނުމުން… އެމީހުން ބުނުމުގެ ކުރިންވެސް ރާވިން ބުނި އޭނަ ލޯބިވާ ކުއްޖަކު ހުރި ވާހަކަ.. އެކަމަކު އޭރު ނުބުނޭ ކޮންކުއްޖެއްކަމެއް..” ހާތިބު ހުރިހާ އެއްޗެއް އެއްފަހަރާ ކިޔައި ދިނެވެ. “ކުރިއަކުން ނޭނގެ.. ދެންމެ ރުޅިއައިސް ގެން އައީމަ ވީ ކީއްތޯ އަހާލަންވެގެން ވަނީމަ ބުނީ.. އަހަރެން އޭނައަށް ޖަވާބު ދީފިން… އޭނައަކީ ކުޑަ އިރުއްސުރެ އަހަރެންގެ އެކުވެރިއެއް އަދި އާއިލާގެ މެންބަރެއް.. އެއަށްވުރެ އިތުރު ގުޅުމަކަށް އަހަރެން ނުވިސްނަން… އަދި އަހަރެން ލޯބިވާ ކުއްޖެއް ހުންނަކަން މިހާރު އޭނައަށް އެނގޭނެ…” މަލާއިންވެސް ހުރިހާ ވާހަކައެއް އެއްފަހަރާ ބުނެލިއެވެ. ” އެހެންތަ.. މަލާއިން ލޯބިވާ ކުއްޖެއް ހުރޭތަ؟..” ހާތިބު އަހާލިއެވެ. ހަތިބު ކުރި ސުވާލުގެ ޖަވާބު ދޭން މަލާއިންއަށް އުނދަގޫ ވިއެވެ. ދެން އާއެކޭ ބުނެފިނަމަ ހާތިބުގެ ސުވާލަކަށް ވާނީ އެއީ ކޮން ކުއްޖެއްތޯއެވެ. މަލާއިން އަކީ އޭނާ ބޭނުންވާ ކަންކަމުގައި އެހާ ނުކެރި ހުންނަ ކުއްޖެއް ނޫނެވެ. އޭނާ ހާސިލު ކުރަން ބޭނުންވާ ކަންކަމުގައި ކެރިގެން ކުރިމަތިލާ ކުއްޖެކެވެ. ނަމަވެސް ހާތިބު ކުރިމަތީގައި ފެންނަން ހުރުމުން ނޭނގޭ ކަހަލައިގެ ގޮތްތަކެއް ވަނީއެވެ.\n” އާނ! ހުރޭ އަހަރެންނަށް ހުވަފެނުގައި އެމީހަކު ފެނި އަހަރެންނަށް ވަނީ ލޯބިވެވިފަ..” ލަދުރަކި ހިނިތުންވުމަކާއެކު މަލާއިން ބުންޏެވެ. ” ހާތިބުގެ ހިތަށް ލިބުނު ހިތްހަމަޖެހުން ބުނެދޭންވެސް ނޭނގެއެވެ. ” އަހަރެންނަށް ވެސް ވަނީ ތި ގޮތް ވެފަ… އެކަމަކު އަހަރެމެންގެ ގުޅުން ކުރިއަށް ގެންދަން އާއިލާއިން ބޭނުންވާނެ ހެނެއް ހިއެއް ނުވޭ.. ޚާއްސަކޮށް ދެމީހުންގެ ގުޅުމަކީ ރާވިންގެ ހިތައް ދެވޭނެ އަނިޔާއެއް..” ހާތިބު ވިސްނަމުން ބުންޏެވެ. ” އަހަރެމެންގެ ގުޅުމަކަށް އާއިލާއިން ނަފްރަތެއް ނުކުރާނެ.. އެކަމަކު ތިބުނިހެން ރާވިންއަށް ކުރާނެ… އެކަމަކު ރާވިންއަށްވެސް އެނގޭނެ ދޯ ލޯތްބަކީ ގަސްދުގައި ވާ އެއްޗެއް ނޫންކަން؟…” މަލާއިން ބުންޏެވެ. ކޮންމެއަކަސް ދެމީހުންވެސް ގުޅުން ކުރިޔަށް ގެންދަން ބޭނުންވަނީ އާއިލާގެ އެހެންމީހުނަށް އަންގައިގެންނެވެ. ” އިހަށް ހިނގާ ރާވިންއާ ވާހަކަ ދައްކާލަން…އޭރުންދޯ ރާވިން ދެން ކަންތައް ކުރާނެ ގޮތެއްވެސް އެނގޭނީ..” ހާތިބު ބުންޏެވެ. ” އޭނަ އަހަރެމެން ދައްކާ ވާހަކައެއް އަޑެއް ނާހާނެ.. އެއީ އެއަށްވުރެ ބޯހަރު މީހެއް..” މަލާއިން ބުންޏެވެ. މަލާއިން އެހެން ބުނިކަމުގައި ވިޔަސް ހާތިބު ބޭނުންވަނީ ރާވިންއާއި ވާހަކަ ދައްކާލުމަށެވެ.\nބުނާށެ ލޯބި ނުވަނީހޭ 11\nVarah reeth vaahaka ahi.Next part nikunnaanee kon irakun ba?\n🙂🙂🙂 Thank you Anjaab. Inshaa Allah tomorrow\nmasha allah …. kudhu … loved it….\n🙂🙂🙂 Thank you thihthaa\nVVVV reethi maasha allah❤❤❤❤❤


Suarez6hafthaa'ah kulhumaa dhurah\nކުޅިވަރު - ލުއިސް ސުއަރޭޒް\nސުއަރޭޒް ހަ ހަފްތާއަށް ކުޅުމާ ދުރަށް\nސުއަރޭޒްގެ ކަނާތު ފައިގެ ކަކުލުހުޅަށް ވަނި އަނިޔާވެފައި\nކ. މާލެ 11 މެއި 2019 | ހޮނިހިރު 10:58 1,284\nސުއަރޭޒް އަށް ލިބިފައިވާ އަނިޔާ ބެލުމަށް ބުރާސްފަތި ދުވަހު އާތްރަސްކޯޕީ އެއް ހެދުމަށް ވަނީ ހަމަޖެހިފައި - އެމްއެންޑީއެފް\nބާސެލޯނާގެ ސްޓަރައިކަރު ލުއިސް ސުއަރޭޒް އަށް މި ސީޒަނުގައި ދެން އިތުރަށް ނުކުޅެވޭނެ ކަމަށް އެ ކްލަބުން ބުނެފިއެވެ.\nކަނާތު ފައިގެ ކަކުލު ހުޅަށް ލިބުނު އަނިޔާއަކާ ގުޅިގެން މި މަހުގެ 25 ވަނަ ދުވަހު އޮންނަ ކޮޕަޑެލްރޭގެ ފައިނަލުގައި ބާސެލޯނާއާ ވެލެންސިއާ ބައްދަލު ކުރާ މެޗްގެ އިތުރުން ހޫނު މޫސުމުގައި އޮންނަ ކޮޕަ އެމެރިކާ މުބާރާތުގައި ޒުއަރޭޒް އަށް ކުޅެވޭނެ ކަމަށް ވަނީ ޝައްކު އުފެދިފައެވެ.\nސުއަރޭޒްގެ ފަޔަށް ލިބިފައިވާ އަނިޔާ ބެލުމަށް ކްލަބްގެ އިރުޝާދުގެ ދަށުން ބުރާސްފަތި ދުވަހު އާތްރަސްކޯޕީއެއް ހެދުމަށް ވަނީ ހަމަޖެހިފައެވެ. ސުއަރޭޒް ހަތަރު މަހާ ހަމަހާ ދޭތެރޭ ކުޅުމާ ދުރަށް ދާންޖެހޭނެއެވެ.\nމި ޚަބަރު ވެގެންދާނީ ބާސެލޯނާގެ ފޭނުންނަށް ހިތާމަވެރި ޚަބަރަކަށެވެ. އަންގާރަ ދުވަހު ބާސެލޯނާއާ ލިވާޕޫލް ބައްދަލު ކުރި މެޗްގައި ސުއަރޭޒް ވަނީ 90 މިނިޓް ހަމަކޮށްފައެވެ.\nމި ސީޒަނުގައި 25 ގޯލާ އެކު ސުއަރޭޒް ވަނީ ލަލީގާގެ އިތުރުން ކޮޕަޑެލްރޭގެ ފައިނަލަށް ބާސާ ގެންދިޔުމުގައި ބޮޑު ރޯލެއް އަދާ ކޮށްފައެވެ. ހޮނިހިރު ދުވަހުގެރޭ ބާސެލޯނާ ނިކުންނާނީ ތާވަލުގެ ހަތަރު ވަނާގައި އޮތް ގެޓަފޭއާ ދެކޮޅަށެވެ. އެ މެޗް ކުޅެން ހަމަޖެހިފައި ވަނީ ރާއްޖެ ގަޑިން 21:30 ގައެވެ.